xukhdukh.com March 02, 2015 LOCAL-GUJAB,\n১. দুপৰীয়া অসমৰ বাবে ৮খন কেন্দ্ৰীয় আঁচনিৰ ধন কাটি দিলে কেন্দ্ৰই, আবেলিলৈ ৩.৫০ টকা মানকৈ লিটাৰ পেট্ৰল ডিজেলৰ দাম বঢ়ালে, সন্ধিয়ালৈ বিশেষ ৰাজ্যৰ মৰ্যদা কৰ্তন কৰিলে, ৰাতিলৈ চিলিণ্ডাৰৰ দামো বৃদ্ধি কৰি সোধালে ৰাম টাঙোন। সেয়ে এই আশাৰে ভোট দিয়া সকলক ইউ-টাৰ্ন চৰকাৰে দিয়া প্ৰতি উপহাৰবোৰৰ বিষয়ে সঘনে আৰু সহজে জানিবলৈ ৰামটাঙোন.কম নামৰ বেৱচাইট খোলাৰ সুখবৰো প্ৰকাশ পাইছে। ইয়াত ইউ-টাৰ্ন চৰকাৰে দিয়া ৰাম-টাঙোন সমূহৰ খবৰ ডাঁৰৰ বাতৰি ডাঁৰে পৰিবেশন কৰা হব বুলিও জানিব পৰা গৈছে।\n২. অকলে কৃষক গগৈৰ পাছত এইবাৰ অকলে প্ৰদূত বৰাই নিজা ৰাজনৈতিক দল খুলিব বুলি ঘোষণা কৰিছে। সেয়ে অকলে দল খুলি অকলে একনায়কত্ববাদী নেতা হোৱাৰ প্ৰতিটো খবৰ পাই থাকিবৰ বাবেও আন এটা ৱেবচাইট লন্স কৰা হৈছে। বেৱচাইটোৰ নাম অকলে-জিন্দাবাদ.কম বুলিও জানিব পৰা গৈছে।\n৩. কাশ্মীৰত বাঘ-ছাগৰ মিলনক লৈ অবিজিত ভট্টাচাৰ্যই এখন নাটক ৰচনা কৰি উলিওৱা বুলি জানিব পৰা গৈছে। নাটকখনিৰ নাম “বাপ-বেটীৰ সৈতে নৰেনভাই” বুলিও জানিব পৰা গৈছে। ইয়াৰ আগে আগে এখনি গীতি নৃত্যনাটিকাত হুৰিয়তৰ নৃত্যদলে নৃত্য কৰাৰ লগতে চাজাদকাই লনৰো বিশেষ নৃত্য সন্নিবিষ্ট কৰা হব বুলিও নাট্যকাৰে প্ৰকাশ কৰিছে।\n৪. আজিৰ পৰা অসমতো হৈছে বাজেট অধিবেশন। ৰাষ্ট্ৰীয় ভিত্তিত সাধাৰণ ৰাইজক মাধমাৰ সোধোৱাৰ পাছত ৰাজ্যিক ভিত্তিক মাধমাৰ সোধোৱাৰ বাবেই এই আয়োজন চলিছে বুলি জ্যোতিষ হিৰো ইয়ঙে প্ৰকাশ কৰিছে। অৱ্শ্য খাটি ৰত্ন ভাণ্ডাৰৰ পৰা বাজেটি প্ৰতিৰোধী তাবিজ পিন্ধিলে বাজেটৰ প্ৰভাৱৰ পৰা মুক্ত হৈ থাকিব পাৰিব বুলিও ইয়ঙদেৱে প্ৰকাশ কৰিছে।\n৫. বিধান সভাৰ অধিবেশনৰ সমান্তৰালকৈ লাষ্টগেট প্ৰতিবাদী সপ্তাহো পালন কৰিবলৈ লোৱা হৈছে। এই উদযাপনৰ সৈতে সংগতি ৰাখি অনশন, ধৰ্মঘট, সত্যাগ্ৰহ আদিৰ প্ৰদৰ্শনী পাতিবলৈ আয়োজন কৰা হৈছে। কেৰেপ কৰিবলৈ এৰা জনপ্ৰতিনিধি সকলকো এই প্ৰদৰ্শনীস্থলীত দৰ্শন দিবলৈ সচেতন নাগৰিক সন্থাই আহ্বান জনাইছে। ২০১৬লৈনো কিমান দূৰ বুলি ইংগিত দিও সন্থাই মন্ত্ৰী-বিধায়ক সকলক সহানুভূতিমূলক দৰ্শন দান কৰি নিজৰ ইমেজ উজলাই লবলৈকো আহ্বান জনাইছে।\n৬. ৰাহুল বাবা সভাপতি হ’লে প্ৰিয়ঙ্কা বাইদেউ সাধাৰণ সম্পাদক হব বুলি খবৰ পোৱা গৈছে। ঘৰ ঘৰ কা খেল নামৰ চিৰিয়েলখনতে এনে পৰিবৰ্তন অহা কেইমাহ মানতে দেখিবলৈ পোৱা যাব বুলি চতুৰ্থ স্তম্ভ এণ্টাৰটেইনমেণ্টে খবৰ প্ৰকাশ কৰিছে। ৰবাৰ্ট ভিনদেউৱে মাটিৰ লোভ এৰি চিৰিয়েলখনতো গেষ্ট হিচাবে এক্টিং কৰিবলৈকো ৰাহুল বাবা ফেন ক্লাৱে আহ্বান জনাইছে।\n৭. অসম হাতী পাৰ্টিৰ অফিচত এতিয়া বিবাহ বাহৰ নোহোৱাক লৈ সদৌ গুৱাহাটী অভিভাৱক সন্থাই উদ্বেগ প্ৰকাশ কৰিছে। এই ভৱিষ্যতবাণী কৰা জালুকগুটি শৰ্মাক এই বিষয়ে স্পষ্টীকৰণ দাবী কৰাৰো গোপন খবৰ।\n৮. কইনাধৰা প্ৰডাকচনে নতুন নাট “ৰাইজপাল কা লক্ষ্মণ ৰেখা” প্ৰযোজনা কৰিবলৈ লোৱা বুলি জানিব পৰা গৈছে। ৰসাল গগৈ ৰচনাৰে আৰু কনপোনা গগৈৰ পৰিচালনাৰে এই নাটকখন কাজিৰঙাৰ হিৰ’ সোনামুৱা মুণ্ডায়ো অভিনয় কৰিছে বুলি জানিব পৰা গৈছে। খাৰঘূলিৰ সুন্দৰ লোকেচনত ইয়াৰ প্ৰথমভাগৰ চিত্ৰগ্ৰহণ কালি সম্পূৰ্ণ হোৱা বুলিও ৰসাল গগৈ দেৱে প্ৰকাশ কৰিছে।\n৯. বিশিষ্ট নাট্যকাৰ, অভিনেতা কৃষককান্ত গগৈৰ ৰচনাৰে “সৰ্বা-দ্যা খলনায়ক” নামৰ এখনি অসমীয়া কথাছবি নিৰ্মাণ কৰিবলৈ লোৱা বুলি জানিব পৰা গৈছে। সুচতুৰ অভিনেতা গগৈয়ে নিজকে নায়ক ৰূপে প্ৰত্যাবৰ্তন কৰাৰ সপোনেৰে সৰ্বা-দ্য খলনায়ক ছবিখন নিৰ্মাণ কৰা বুলিও জানিব পৰা গৈছে। ছবিখনৰ প্ৰযোজনাৰ ধন সম্পৰ্কে এতিয়াও নিশ্চিত নোহোৱাত পদুম সংঘই নখ বাচনি মাৰিবৰ বাবেও সাজু হোৱাৰ খবৰো এতিয়া সচেতন মহলত ফাটিফুটি ওলাইছে।\n১০. অসমত এখন ৰহস্যমূলক ধাৰাবাহিক “তৃতীয় বিকল্প”ৰ চিত্ৰগ্ৰহণ চলি আছে। এই ধাৰাবাহিকত হাতী, নাঙল, ফটা ছাতি, তলা, কাচি, হাতুৰী ইত্যাদি লৈ ব্যৱসায় কৰা লোকসকলেও গুৰুত্বপূৰ্ণ চৰিত্ৰত অভিনয় কৰিব পাৰিব বুলি আশা প্ৰকাশ কৰিছে। পিছে পৰিচালক কোন হব তাকে লৈ এতিয়াও ঠিক কৰিব নোৱাৰাত এই ধাৰাবাহিকখন ৰাজহুৱা শ বাহী হোৱাৰ পৰ্যায়লৈ অৱনতি ঘটিব বুলি সাংস্কৃতিক পৰ্যবেক্ষকে সম্ভাৱনা প্ৰকাশ কৰিছে।\nBy xukhdukh.com on March 02, 2015


সদস্য:Gitartha.bordoloi/new cover - অসমীয়া ৱিকিপিডিয়া\nসকলোৱে সম্পাদনা কৰিব পৰা ৱিকিপিডিয়াৰ অসমীয়া সংস্কৰণলৈ আদৰিছোঁ। ইয়াত বৰ্তমান ৮,৭৩১ টা প্ৰবন্ধ আছে।\nবেনিটো মুছ'লিনি আৰু এডল্ফ হিটলাৰ (সোঁফালে)\nদ্বিতীয় বিশ্বযুদ্ধ বুলিলে ১৯৩৯ চনৰ পৰা ১৯৪৫ চনৰ কালছোৱাত সমগ্ৰ বিশ্বজুৰি হোৱা যুদ্ধলানিকে বুজা যায়। বিশ্বৰ মহাশক্তি সমূহৰ লগতে প্ৰায় সকলোবোৰ দে‍শেই জড়িত হৈ পৰা এই যুদ্ধত দুটা বিপৰীত সামৰিক জোঁটৰ সৃষ্টি হয়- মিত্ৰশক্তি আৰু অক্ষশক্তি। এই মহাসমৰক ইতিহাসৰ সকলোতকৈ বিস্তৃত যুদ্ধ বুলি ধৰা হয় য’ত ১০ কোটিতকৈয়ো বেছি লোকে সামৰিক সেৱা আগবঢ়াইছিল। যুদ্ধত আগভাগ লোৱা জাতিসমূহে এই সময়ছোৱাত নিজৰ সকলো অৰ্থনৈতিক, ঔদ্যোগিক আৰু বৈজ্ঞানিক সমল এই যুদ্ধৰ বাবে প্ৰয়োগ কৰিছিল যাৰ বাবে সামৰিক আৰু অসামৰিক সমলসমূহৰ পাৰ্থক্যই নোহোৱা হৈ গৈছিল। হ'ল'কাষ্ট (হিটলাৰৰ দ্বাৰা ৬০ লাখ ইহুদী হত্যা)-কে ধৰি অসামৰিক লোকৰ গণহত্যা, হিৰোচিমা আৰু নাগাচাকিত পাৰমাণৱিক অস্ত্ৰৰ প্ৰয়োগ ইত্যাদিৰ বাবে কুখ্যাত এই যুদ্ধত ৫ পৰা ৭ কোটিমান লোকৰ মৃত্যু হৈছিল। ১৯৪৫ চনত অক্ষশক্তিৰ ওপৰত মিত্ৰশক্তিৰ সম্পূৰ্ণ বিজয়েৰে এই যুঁজৰ সামৰণি পৰে। (বাকী অংশ পঢ়ক...)\n...যে গুৱাহাটী উচ্চ ন্যায়ালয়ক পূৰ্বে অসম আৰু নাগালেণ্ডৰ উচ্চ ন্যায়ালয় নামেৰে জনা গৈছিল?\n...যে কৃষ্ণৰ পৰলোকগমনৰ মাজেদিয়েই ৩১০২ খ্ৰীষ্টপূৰ্বৰ ১৭/১৮ ফেব্ৰুৱাৰীত দ্বাপৰ যুগৰ সমাপ্তি ঘটিছিল?\n...যে ড° এ. পি. জে. আব্দুল কালামে বীণাই নামৰ এক দক্ষিণ ভাৰতৰ ততবাদ্য বজাই ভাল পায়?\n...যে গণেশ গগৈ অসমীয়া সাহিত্য জগতৰ অন্যতম ৰোমান্টিক কবি হিচাপে খ্যাত আছিল?\n...যে আজান ফকীৰৰ তেওঁৰ প্ৰকৃত নাম আছিল শাহ মীৰান?\nঅসমৰ পবিতৰা অভয়াৰণ্যত মাতৃৰ সৈতে এটা শিশু গঁড়।\n"https://as.wikipedia.org/w/index.php?title=সদস্য:Gitartha.bordoloi/new_cover&oldid=78506"ৰ পৰা অনা হৈছে\nএই পৃষ্ঠাখন ০৬ জুন, ২০১২ তাৰিখে ১৪:৪৭ বজাত অন্তিম সংশোধন কৰা হৈছিল।


গুৱাহাটী উচ্চ ন্যায়ালয়ৰ প্ৰাক্তন মহামান্য মুখ্য ন্যায়াধীশসকল – গুৱাহাটী উচ্চ ন্যায়ালয়\nমহামান্য মুখ্য ন্যায়াধীশ শ্ৰীযুত আৰ.এফ. লজ\nছাৰ আৰ. এফ. লজ (আই. চি. এচ) দেৱে ১৯৪৮ চনৰ ৫ এপ্ৰিল পৰা ১৯৪৮ চনৰ ৭ এপ্ৰিল লৈ অসম উচ্চ ন্যায়ালয়ৰ প্ৰথম মুখ্য ন্যায়াধীশ হিচাপে কাৰ্যনিৰ্বাহ কৰে। অসম উচ্চ ন্যায়ালয়ত যোগদান কৰাৰ আগতে, তেখেতে অসম উপত্যকা আৰু সুৰমা উপত্যকাৰ দুয়োখন জিলাৰ সত্ৰ ন্যায়াধীশ হিচাপে কাম কৰাৰ অভিজ্ঞতা লাভ কৰিছিল। তেখেতে কলিকতা উচ্চ ন্যায়ালয়ৰ পঞ্জীয়ক হিচাপে দায়িত্বভাৰ গ্ৰহন কৰিছিল আৰু অসম উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি পোৱাৰ আগতে, তেঁও কলিকতা উচ্চ ন্যায়ালয়ৰ ইংৰাজী বিভাগৰ দায়িত্বত থকা ন্যায়াধীশ হিচাপে কাৰ্যনিৰ্বাহ কৰিছিল।অসম উচ্চ ন্যায়ালয়ৰ উদ্বোধনী অনুষ্ঠান উপলক্ষে তেখেতৰ ভাষণত তেওঁ সকলোকে দুটা গুৰুত্বপূৰ্ণ কথা সোঁৱৰাই দিছিল- প্ৰথমতে, আদালত এনে এক অনুষ্ঠান যি গোচৰীয়া সকলৰ সুবিধাৰ বাবে বিদ্যমান আৰু গোচৰসমূহ সম্পূৰ্ণ আৰু যঠোচিত শুনানিৰ সৈতে সামঞ্জস্য ৰাখি যিমান সম্ভৱ শীঘ্ৰে আৰু সুলভ ভাবে নিষ্পত্তি কৰিব লাগে। দ্বিতীয়তে, এটা ভাল অধিবক্তা সন্থাৰ অবিহনে এখন ভাল উচ্চ ন্যায়ালয় প্ৰযোজ্যতা কল্পনা কৰিব নোৱাৰি। মুখ্য ন্যায়াধীশ হিচাপে তেখেতে দেৱানী পুনৰীক্ষণ নং ৩২১/১৯৪৮ ৰ অধীনত অসম উচ্চ ন্যায়ালয়ৰ আলি লস্কৰ বনাম আৰবজান বিবিৰ গোচৰটোৰ প্ৰথম ৰায় প্ৰদান কৰিছিল ।\nমহামান্য মুখ্য ন্যায়াধীশ শ্ৰীযুত টি. ভি. থাডানি\nন্যায়াধীশ টি. ভি. থাডানি দেৱে ১৯৪৯ চনৰ ৮ এপ্ৰিলৰ পৰা ১৯৫২ চনৰ ২১ নৱেম্বৰ লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত সৰজু প্ৰসাদ\nন্যায়াধীশ সৰজু প্ৰসাদ দেৱে শৈক্ষিক জীৱনত বিশেষ সফলতা লাভ কৰিছিল। তেওঁ ১৯২৪ চনত পাটনা উচ্চ ন্যায়ালয়ত ওকালতি আৰম্ভ কৰিছিল। তেওঁ পাটনা অধিবক্তা সন্থাৰ এজন নেতা হিচাপে পৰিগণিত হৈছিল। ১৯৪৩ চনত তেওঁক চৰকাৰী অধিবক্তা হিচাপে নিযুক্ত কৰা হৈছিল। ন্যায়াধীশ সৰজু প্ৰসাদে ৮ বছৰৰ ধৰি বাৰ কাউন্সিলৰ সদস্যও আছিল আৰু ১৯৩৯ চনৰ পৰা ১৯৪৯ চনলৈ ১০ বছৰৰ কাল পাটনা আইন মহাবিদ্যালয়ৰ অধ্যাপক হিচাপে দায়িত্ব বহণ কৰিছিল। তেওঁক ১৯৫০ চনত পাটনা উচ্চ ন্যায়ালয়ৰ ন্যায়াধীশ হিচাপে নিযুক্তি দিয়া হৈছিল।ন্যায়াধীশ সৰজু প্ৰসাদে ১৯৫৩ চনৰ ১০ ফেব্ৰুৱাৰীৰ পৰা ১৯৫৯ চনৰ ২০ ফেব্ৰুৱাৰী লৈকে অসম উচ্চ ন্যায়ালয়ৰ (বৰ্তমান গুৱাহাটী উচ্চ ন্যায়ালয়) মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত চি পি সিনহা\nন্যায়াধীশ চি পি সিন্হাই ১৯৫৯ চনৰ ২১ ফেব্ৰুৱাৰীৰ পৰা ১৯৬১ চনৰ ২ জানুৱাৰী লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল। তেওঁ ১৯২৩ চনত ইংৰাজী বিভাগত এম.এ. আৰু ১৯২৫ চনত বি.এল. ডিগ্ৰী লাভ কৰিছিল। তেওঁ ১৯২৫ চনৰ এপ্ৰিল মাহত পাটনা উচ্চ ন্যায়ালয়ত ওকালতিত যোগদান কৰিছিল।তেওঁ ১৯৩৯চনৰ পৰা ১৯৪০ চনলৈ সহকাৰী চৰকাৰী অধিবক্তা হিচাপে কৰ্মৰত হৈ আছিল। তেওঁ বহু দিন ধৰি পাটনা বিশ্ববিদ্যালয়ৰ আইন বিভাগৰ অধ্যাপক হিচাপে কাৰ্যনিৰ্বাহ কৰিছিল আৰু কেইবাখনো মহাবিদ্যালয়ৰ পৰিচালনা সমিতিৰ সদস্য হিচাপে দায়িত্ব পালন কৰিছিল। তেওঁ অধিবক্তা সন্থাৰ সচিব প্ৰধান হিচাপে দায়িত্ব বহণ কৰিছিল।\nমহামান্য মুখ্য ন্যায়াধীশ শ্ৰীযুত হলিৰাম ডেকা\nন্যায়াধীশ হলিৰাম ডেকা দেৱে গুৱাহাটী উচ্চ ন্যায়ালয়ৰ প্ৰথম অসমীয়া ন্যায়াধীশ হিচাপে কাৰ্যভাৰ গ্ৰহন কৰিছিল। ইয়াৰ লগতে তেঁও এজন দক্ষ গল্পকাৰো আছিল। তেওঁ ১৯৬১ চনৰ ৩ জানুৱাৰীৰ পৰা ১৯৬১ চনৰ ২৯ জুন লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল। তেওঁৰ প্ৰকাশিত সংকলনসমূহৰ ভিতৰত আছে "আলোকালয় চিঠি" আৰু "জটকিঞ্চিত"।\nমহামান্য মুখ্য ন্যায়াধীশ শ্ৰীযুত জি. মেহৰোত্ৰা\nন্যায়াধীশ জি. মেহৰোত্ৰা ১৯৬১ চনৰ ৩০ জুনৰ পৰা ১৯৬৭ চনৰ ৬ ফেব্ৰুৱাৰী লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত চি.এছ. ৰাও নায়ুডু\nন্যায়াধীশ চি. এছ. ৰাও নায়ুডুৱে ১৯৬৭ চনৰ ৭ ফেব্ৰুৱাৰী পৰা ১৯৬৮ চনৰ ৭ মাৰ্চ লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত শৰৎ কুমাৰ দত্ত\n১৯০৮ চনৰ ৩১ জানুৱাৰীত ন্যায়াধীশ শ্ৰীযুত শৰৎ কুমাৰ দত্তৰ জন্ম হৈছিল।তেওঁ একাধাৰে ডিব্ৰুগড় চৰকাৰী উচ্চ মাধ্যমিক বিদ্যালয়, কলিকতা স্থিত প্ৰেচিডেন্সি মহাবিদ্যালয়, লণ্ডনৰ ইউনিভাৰচিটি মহাবিদ্যালয় আৰু লণ্ডন মিডল টেম্পল আদি শিক্ষানুষ্ঠানৰ পৰা শিক্ষা গ্ৰহন কৰিছিল। ন্যায়াধীশ দত্তই গুৱাহাটী জিলা আদালতলৈ ওকালতিৰ অনুশীলন স্থানান্তৰ কৰাৰ আগতে, তেওঁ ১৯৩৩ চনৰ ডিচেম্বৰ মাহত কলিকতা উচ্চ ন্যায়ালয়ত অধিবক্তা হিচাপে সদস্যভূক্ত হৈছিল আৰু ১৯৩৫ চনৰ অক্টোবৰলৈকে তাত ওকালতি কৰিছিল। তেওঁ ১৯৫০ চনৰ ২৩ ডিচেম্বৰৰ পৰা অসম চৰকাৰৰ বিধি নিৰ্দেশকৰ দায়িত্বত থকা উপৰিও, তেওঁ ১৯৩৭ চনৰ পৰা ১৯৫০ চনলৈ গুৱাহাটী চৰকাৰী আইন মহাবিদ্যালয়ৰ অধ্যক্ষ হিচাপে কৰ্মৰত হৈ আছিল আৰু ১৯৪৮ চনৰ ১ নৱেম্বৰৰ পৰা গুৱাহাটী বিশ্ববিদ্যালয়ৰ আইন বিভাগৰ ৰ অধ্যাপক আৰু ডীন হিচাপে কাৰ্যনিৰ্বাহ কৰিছিল।তেওঁক ১৯৫৫ চনৰ ৭ ছেপ্টেম্বৰৰ পৰা জিলা আৰু সত্ৰ ন্যায়াধীশ হিচাপে নিযুক্তি দিয়া হৈছিল।তেওঁক ১৯৬১ চনৰ ২৫ ফেব্ৰুৱাৰীৰ পৰা অসম উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্ত কৰা হৈছিল। তেওঁ ১৯৬৮ চনৰ ০৮ মাৰ্চৰ পৰা মুখ্য ন্যায়াধীশ হিচাপে কাৰ্যনিৰ্বাহ কৰিছিল। তেওঁ ১৯৭০ চনৰ ৩০ জানুৱাৰীত কৰ্ম ক্ষেত্ৰৰ পৰা অৱসৰ গ্ৰহণ কৰিছিল।\nমহামান্য মুখ্য ন্যায়াধীশ শ্ৰীযুত মহেন্দ্ৰ চন্দ্ৰ পাঠক\nন্যায়াধীশ শ্ৰীযুত মহেন্দ্ৰ চন্দ্ৰ পাঠক দেৱে অসমৰ তেতিয়াৰ কামৰূপ জিলাৰ বৰপেটা টাউনত জন্ম গ্ৰহন কৰিছিল। প্ৰয়াত গোবিন্দ চন্দ্ৰ পাঠক তেওঁৰ পিতৃ আছিল। তেওঁৰ পৰিয়ালটোৱে বৰপেটা সত্ৰত ধৰ্মীয় গ্ৰন্থ পাঠ অনুষ্ঠান টো সম্পন্ন কৰি আহিছিল।তেওঁৰ ককাদেউতাই ব্ৰিটিছৰ শাসনকালত বৰপেটা আদালতত মুখতাৰ হিচাপে কাৰ্যনিৰ্বাহ কৰিছিল। ন্যায়াধীশ পাঠকে বৰপেটা দালাহাটি নিম্ন প্ৰাথমিক বিদ্যালয় আৰু বৰপেটা দক্ষিণহাটি নিম্ন প্ৰাথমিক বিদ্যালয়ৰ পৰা প্ৰাৰম্ভিক শিক্ষা গ্ৰহণ কৰিছিল। তেওঁক ১৯২৫ চনত বৰপেটা চৰকাৰী উচ্চ মাধ্যমিক বিদ্যালয়ৰ তৃতীয় শ্ৰেণীত নামভৰ্তি কৰা হৈছিল। চৰকাৰী উচ্চ মাধ্যমিক বিদ্যালয়ত অধ্যয়নৰত অৱস্হাত তেওঁ ব্ৰিটিছ চৰকাৰৰ কান্নিহাম চাৰ্কুলাৰৰ বিৰুদ্ধে চলোৱা সত্যাগ্ৰহত অংশগ্ৰহণ কৰিছিল। সেইসূত্ৰে তেওঁক দোষী সাব্যস্ত কৰি ২ মাহৰ সশ্ৰম কাৰাদণ্ড বিহিছিল আৰু গুৱাহাটী জিলা কাৰাগাৰত ৰখা হৈছিল। দোষী সাব্যস্ত হোৱাৰ পিছত, যেতিয়া তেওঁৰ লগতে বাকীসকলকো চৰকাৰী ইংৰাজী উচ্চ মাধ্যমিক বিদ্যালয়ৰ পৰা বহিস্কাৰ কৰা হৈছিল, স্থানীয় লোকসকলে এনে ভাৰত ত্যাগ আন্দোলনত অংশগ্ৰহণ কৰা বহিষ্কৃত শিক্ষাৰ্থীসকলৰ বাবে "বৰপেটা বিদ্যা পীঠ" নামেৰে এখন ব্যক্তিগত ইংৰাজী উচ্চ মাধ্যমিক বিদ্যালয় স্থাপন কৰিছিল আৰু ন্যায়াধীশ পাঠকে ১৯৩০ চনত সেই উচ্চ মাধ্যমিক বিদ্যালয়ত নামভৰ্তি কৰিছিল। ড০ জগদীশ চন্দ্ৰ মেধি এই বিদ্যালয়খনৰ প্ৰতিষ্ঠাপক প্ৰধান শিক্ষক আছিল যি পিছলৈ দীৰ্ঘম্যাদী সময়ৰ বাবে অসমৰ মহাধিবক্তা হিচাপে কাৰ্যনিৰ্বাহ কৰিছিল।ন্যায়াধীশ পাঠকে ১৯৩৩ চনত কলিকতা বিশ্ববিদ্যালয়ৰ পৰা মেট্ৰিক পৰীক্ষাত উত্তীৰ্ণ হৈছিল।তেওঁ সেই পৰীক্ষাত অসম উপত্যকাৰ ভিতৰতে দ্বিতীয় স্থান লাভ কৰিবলৈ সক্ষম হৈছিল। যিহেতু ভাৰত ত্যাগ আন্দোলনৰ সময়ত বৰপেটা বিদ্যাপীঠক এখন ব্যক্তিগত বিদ্যালয় হিচাপে স্থাপন কৰা হৈছিল, যোগ্যতা থকা স্বত্বেও, তেওঁ উচ্চশিক্ষাৰ বাবে যিকোনো চৰকাৰী ছাত্ৰবৃত্তিৰ পৰা বঞ্চিত হৈছিল। অত্যাধিক বিত্তীয় দু্ৰ্ভোগৰ পিছতো, তেওঁ ১৯৩৩ চনত গুৱাহাটী স্থিত কটন কলেজত নামভৰ্তি কৰিছিল আৰু ১৯৩৫ চনত সংস্কৃত বিষয়ত লেটাৰ নম্বৰ সহ প্ৰথম বিভাগত আই.এ. পৰীক্ষাত উত্তীৰ্ণ হৈছিল। তেওঁ কটন কলেজৰ পৰা দৰ্শন বিষয়ত সন্মান লৈ উচ্চ দ্বিতীয় শ্ৰেণীৰ স্নাতক ডিগ্ৰী লাভ কৰিছিল। ১৯৩৭ চনত তেওঁ গুৱাহাটীৰ আৰ্ল আইন মহাবিদ্যালয়ত নামভৰ্তি কৰিছিল আৰু কলিকতা বিশ্ববিদ্যালয়ৰ পৰা বি.এল. পৰীক্ষাত উত্তীৰ্ণ হৈছিল।বি.এল. পৰীক্ষা সম্পূৰ্ণ কৰাৰ পিছত তেওঁ কামৰূপ একাডেমী স্কুলত সহকাৰী শিক্ষক হিচাপে যোগদান কৰে আৰু তাত প্ৰায় ৩ বছৰ কাল শিক্ষকতা কৰে।১৯৩৮ চনত তেওঁ কেইমাহমান ৰ বাবে "অসম সেৱক" নামৰ এখন অসমীয়া জাতীয়তাবাদী সাপ্তাহিক কাকত ৰ সহ-সম্পাদক হিচাপে দায়িত্ব পালন কৰিছিল।১৯৪৪ চনত তেওঁ সেই সময়ৰ এজন বিশিষ্ট দেৱানী অধিবক্তা প্ৰয়াত হলিৰাম দাসৰ অধীনত গুৱাহাটী অধিবক্তা সন্থাত শিক্ষানবিচ হিচাপে যোগদান কৰে। তেওঁ ১৯৪৫ চনৰ ১৬ জানুৱাৰীত কলিকতা উচ্চ ন্যায়ালয়ৰ পৰা ওকালতিৰ অনুজ্ঞাপত্ৰ লাভ কৰিছিল আৰু গুৱাহাটী জিলা আদালতত ওকালতি আৰম্ভ কৰিছিল। স্বাধীনতাৰ পিছত ১৯৪৭ চনত, যেতিয়া অসম উচ্চ ন্যায়ালয় স্থাপন কৰা হৈছিল, তেওঁ ১৯৪৯ চনত অসম উচ্চ ন্যায়ালয়ৰ অধিবক্তা হিচাপে সদস্যভূক্ত হৈছিল আৰু পৰৱৰ্ত্তী সময়ত, ১৯৫৬ চনত উচ্চতম ন্যায়ালয়ৰ অধিবক্তা হিচাপে সদস্যভূক্ত হৈছিল।১৯৫৩ চনৰ পৰাই তেওঁ প্ৰয়াত ফখৰুদ্দিন আলী আহমেদ দেৱৰ কনিষ্ঠ অধিবক্তা হিচাপে কাৰ্য সম্পাদন কৰিছিল। তেওঁ বাৰ-এট-ল যি অসম উচ্চ ন্যায়ালয়তো ওকালতি আৰম্ভ কৰিছিল। স্বৰ্গীয় আহমেদ দেৱে মহাধিবক্তা হিচাপে কাৰ্যভাৰ গ্ৰহন কৰিছিল আৰু পিছত অসম কেবিনেটত যোগদান কৰি অৱশেষত ভাৰতৰ ৰাষ্ট্ৰপতি হিচাপে গুৰুভাৰ বহণ কৰিছিল।১৯৬০ চনত ন্যায়াধীশ পাঠকক অসমৰ চৰকাৰী কনিষ্ঠ অধিবক্তা হিচাপে নিযুক্ত কৰা হয় আৰু ১৯৬৩ চনত জ্যেষ্ঠ চৰকাৰী অধিবক্তা হিচাপে নিয়োজিত হয়। ন্যায়াধীশ পাঠক ১৯৬০ চনৰ পৰা ১৯৬৩ চনলৈ গুৱাহাটী বিশ্ববিদ্যালয়ৰ আইন মহাবিদ্যালয়ত অংশ-কালীন প্ৰবক্তাও আছিল আৰু ১৯৬৩ চনৰ পৰা ১৯৬৭ চনলৈ উত্তৰ-পূব চক্ৰৰ আয়কৰ বিভাগৰ স্থায়ী পৰামৰ্শদাতা হিচাপে কাৰ্যনিৰ্বাহ কৰিছিল। ন্যায়াধীশ পাঠকক ১৯৬৭ চনৰ আগষ্ট মাহত অসম আৰু নাগালেণ্ড উচ্চ ন্যায়ালয়ৰ অতিৰিক্ত ন্যায়াধীশ হিচাপে নিযুক্তি দিয়া হৈছিল আৰু ১৯৬৮ চনৰ মে' মাহত স্থায়ী ন্যায়াধীশ হিচাপে নিযুক্তি দিয়া হৈছিল । তেওঁক ১৯৭৩ চনত অসম আৰু নাগালেণ্ড উচ্চ ন্যায়ালয়ৰ ভাৰপ্ৰাপ্ত মুখ্য ন্যায়াধীশ হিচাপে নিযুক্ত কৰা হৈছিল আৰু ১৯৭৪ চনৰ জানুৱাৰী মাহত স্থায়ী মুখ্য ন্যায়াধীশ হিচাপে নিযুক্তি দিয়া হৈছিল।\nমহামান্য মুখ্য ন্যায়াধীশ শ্ৰীযুত এম. সদানন্দস্বামী\nন্যায়াধীশ শ্ৰীযুত এম. সদানন্দস্বামী দেৱে ১৯১৬ চনৰ 0৬ এপ্ৰিলত জন্ম গ্ৰহণ কৰিছিল। তেওঁ বাংগালোৰৰ চেইণ্ট জোচেফ মহাবিদ্যালয় আৰু পুনেৰ আইন মহাবিদ্যালয়ত অধ্যয়ন কৰিছিল। তেওঁ ১৯৪১ চনৰ ২১ নৱেম্বৰ তাৰিখে অধিবক্তা হিচাপে সদস্যভূক্ত হৈছিল। তেওঁ শ্ৰী এম নাৰায়ণ ৰাওৰ চেম্বাৰত যোগদান কৰিছিল। তেওঁ ১৯৫২ চনৰ পৰা ১৯৫৫ চনলৈ চৰকাৰী অধিবক্তা হিচাপে কাৰ্যনিৰ্বাহ কৰিছিল। তেওঁক ১৯৬৭ চনৰ ০২ জুন তাৰিখে কৰ্ণাটক উচ্চ ন্যায়ালয়ৰ (তেতিয়াৰ মহীশূৰ উচ্চ ন্যায়ালয়) অতিৰিক্ত ন্যায়াধীশ আৰু ১৯৬৯ চনৰ ১০ ডিচেম্বৰত সেই ন্যায়ালয়ৰ স্থায়ী ন্যায়াধীশ হিচাপে নিযুক্তি দিয়া হৈছিল। তেওঁক ১৯৭৬ চনৰ ২৪ জুন তাৰিখে গুৱাহাটী উচ্চ ন্যায়ালয়লৈ বদলি কৰা হৈছিল। ন্যায়াধীশ সদানন্দস্বামী দেৱে ১৯৭৭ চনৰ ০১ জুলাই ত ভাৰপ্ৰাপ্ত মুখ্য ন্যায়াধীশ আৰু ১৯৭৭ চনৰ ০১ অক্টোবৰত মুখ্য ন্যায়াধীশ হিচাপে নিযুক্তি লাভ কৰিছিল।\nমহামান্য মুখ্য ন্যায়াধীশ শ্ৰীযুত চন্দ মল লোধা\nন্যায়াধীশ শ্ৰীযুত চন্দ মল লোধা দেৱে ১৯১৮ চনত ৰাজস্থানৰ যোধপুৰত জন্ম গ্ৰহন কৰিছিল।তেওঁ স্নাতক ডিগ্ৰীত স্বৰ্ণ পদক লৈ উৰ্ত্তীণ হৈছিল। তেওঁ ১৯৪০ চনত এলাহাবাদৰ পৰা এল.এল.বি. ডিগ্ৰী লাভ কৰিছিল। তেওঁক ১৯৬৭ চনৰ ২২ নৱেম্বৰত ৰাজস্থান উচ্চ ন্যায়ালয়ৰ ন্যায়াধীশ হিচাপে নিযুক্তি দিয়া হৈছিল আৰু পিছত ১৯৭৮ চনৰ ০৬ জুলাইৰ পৰা ১৯৭৯ চনৰ ১০ মাৰ্চ লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত কে.এম. লাহিড়ী\nন্যায়াধীশ কিৰণময় লাহিড়ীৰ জন্ম হয় ১৯২৪ চনৰ ২৯ ডিচেম্বৰত। তেওঁৰ পিতৃ আছিল হেমন্ত লাহিড়ী আৰু মাতৃ ৰেণুকা লাহিড়ী। তেওঁৰ ককাক ললিত মোহন লাহিড়ী আৰু খুৰাক প্ৰবোধ লাহিড়ী সেই সময়ৰ বিশিষ্ট অধিবক্তা আছিল। ন্যায়াধীশ লাহিড়ী এজন অত্যন্ত মেধাৱী ছাত্ৰ আছিল। তেওঁ কটন কলেজিয়েট স্কুলত প্ৰাৰম্ভিক শিক্ষা সম্পূৰ্ণ কৰে আৰু পিছলৈ বঙালী হাইস্কুলত যোগদান কৰে। তেওঁ গুৱাহাটীৰ আৰ্ল ল কলেজৰ পৰা আইনৰ ডিগ্ৰী লাভ কৰে। ন্যায়াধীশ লাহিড়ী এজন প্ৰতিভাশালী খেলুৱৈ আছিল আৰু তেওঁ এথলেটিকছ, ক্ৰিকেট, ফুটবল, ভলীবল, লন টেনিছ, বেডমিণ্টন আৰু ব্ৰিজ খেলত উন্নত প্ৰদৰ্শন আগবঢ়াইছিল। তেওঁক ১৯.১১.১৯৭৫ তাৰিখে গৌহাটি উচ্চ ন্যায়ালয়ৰ ন্যায়াধীশ হিচাপে নিযুক্ত কৰা হয়। পুনৰ ০৯.০৮.১৯৮৩ তাৰিখে তেওঁক গৌহাটি উচ্চ ন্যায়ালয়ৰ ভাৰপ্ৰাপ্ত মুখ্য ন্যায়াধীশ হিচাপে নিযুক্তি প্ৰদান কৰা হয়। ন্যায়াধীশ লাহিড়ীক ০৩.১১.১৯৮৬ তাৰিখে গৌহাটি উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হয়।\nমহামান্য মুখ্য ন্যায়াধীশ শ্ৰীযুত ট্ৰিবেনী সাহাই মিশ্ৰ\n১৯২২ চনৰ নৱেম্বৰ মাহৰ ১৫ তাৰিখে ন্যায়াধীশ শ্ৰীযুত ট্ৰিবেনী সাহাই মিশ্ৰই লক্ষ্ণৌৰ মাহনাত জন্ম গ্ৰহণ কৰিছিল। তেওঁ চৰকাৰী জুবিলী মহাবিদ্যালয়ত অধ্যয়ন কৰিছিল আৰু তেওঁ মাধ্যমিক পৰ্যায়ত গণিত আৰু বিজ্ঞান বিষয় লৈ উত্তীৰ্ণ হৈছিল। তেওঁ ১৯৪০ চনত ডঃ শকুন্তলা মিশ্ৰৰ সৈতে বিবাহ পাশত আৱ্দ্ধ হৈছিল।তেওঁ ১৯৪৩ চনত এলাহাবাদ বিশ্ববিদ্যালয়ৰ পৰা স্নাতক শিক্ষা সম্পূৰ্ণ কৰিছিল।১৯৪২ চনত ভাৰত ত্যাগ আন্দোলনৰ সময়তছোৱাত তেওঁক নাইনি কাৰাগাৰত কাৰাবন্দী কৰি ৰখা হৈছিল। তেওঁক এলাহাবাদ উচ্চ ন্যায়ালয়ৰ প্ৰাক্তন ন্যায়াধীশ স্বৰ্গীয় যশোদানন্দনৰ সৈতে একেটা কাৰাগাৰত ৰখা হৈছিল। তেওঁ একেলগে লক্ষ্ণৌ বিশ্ববিদ্যালয়ৰ পৰা ইংৰাজী বিভাগত স্নাতকোত্তৰ (এম.এ.) আৰু ১৯৪৫ চনত এল.এল.বি. ডিগ্ৰী লাভ কৰিছিল। তেওঁ অধিবক্তা মহঃ আব্বাচিৰ অধীনত লক্ষ্ণৌত দেৱানী পক্ষৰ হৈ ওকালতি আৰম্ভ কৰিছিল। পৰৱৰ্ত্তী সময়ত, তেওঁ কিছুসময়ৰ বাবে সেই বৃত্তিটো ত্যাগ কৰিছিল আৰু আহমাদাবাদ স্থিত কল্যাণ মিলছ কোম্পানীৰ সচিব হিচাপে অভিজ্ঞতা লাভ কৰিছিল। আৰু পিছত, একে পদবীত বোম্বাই (বৰ্তমান মুম্বাই) ইন্দু মিলছলৈ বদলি হৈছিল।তাৰ পিছত তেওঁ ১৯৫১ চনত কানপুৰলৈ বদলি হৈছিল আৰু পণ্ডিত বাবু লাল মিশ্ৰৰ অধীনত দেৱানী পক্ষৰ ওকালতি আৰম্ভ কৰিছিল। তেওঁক ডি.এ.ভি. মহাবিদ্যালয়ত আইন বিভাগৰ প্ৰবক্তা হিচাপেও নিযুক্ত কৰা হৈছিল আৰু তাৰ পিছত কানপুৰৰ কাণিয়া কুবজ মহাবিদ্যালয়ত আইন বিভাগৰ ডিন হিচাপে কাৰ্য নিৰ্বাহ কৰিছিল।তেওঁক জিলা চৰকাৰী পৰামৰ্শদাতা(ডি.জি.চি.) হিচাপে নিযুক্ত কৰা হৈছিল আৰু ১৯৭১ চনত এলাহাবাদ উচ্চ ন্যায়ালয়ৰ ন্যায়াধীশ হিচাপে নিয়োজিত হৈছিল। তেওঁ ১৯৮৩ চনৰ ১২ আগষ্টত গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্ত নোহোৱালৈকে এলাহাবাদ উচ্চ ন্যায়ালয়ৰ লক্ষ্ণৌ পীঠত জ্যেষ্ঠ ন্যায়াধীশ হিচাপে কৰ্মৰত হৈ আছিল। ন্যায়াধীশ টি. এছ. মিশ্ৰাই বিহাৰৰ লোক আয়ুক্তৰ পদত অধিষ্ঠিত হৈছিল।\nমহামান্য মুখ্য ন্যায়াধীশ শ্ৰীযুত পি চেন্নাকেশৱ ৰেড্ডী\n১৯২৪ চনৰ ৩ নৱেম্বৰত ন্যায়াধীশ শ্ৰীযুত পি চেন্নাকেশৱ ৰেড্ডীৰ জন্ম হৈছিল। তেওঁ মাদ্ৰাজৰ কুডাপাহ জিলাৰ পুলিভাণ্ডলা বোৰ্ডচ উচ্চ মাধ্যমিক বিদ্যালয়, চি.ডি. মহাবিদ্যালয়, অনন্তপুৰ আইন মহাবিদ্যালয়ৰ পৰা শিক্ষা গ্ৰহণ কৰিছিল। তেওঁ ১৯৫২ চনৰ ২৮ জুলাইত মাদ্ৰাজ উচ্চ ন্যায়ালয়ত অধিবক্তা হিচাপে সদস্যভূক্ত হৈছিল। প্ৰয়াত শ্ৰী এম এছ ৰামচন্দ্ৰ ৰাওৰ চেম্বাৰত তেওঁ শিক্ষানবিচ হিচাপে কৰ্মৰত হৈ আছিল যি পিছলৈ অন্ধ্ৰ প্ৰদেশ উচ্চ ন্যায়ালয়ৰ ন্যায়াধীশ হিচাপে কাৰ্যনিৰ্বাহ কৰিছিল।পিছত তেওঁ ফৌজদাৰী বাৰৰ পুৰোধা ব্যক্তি শ্ৰী পি বাচি ৰেড্ডীৰ কাৰ্যালয়ত যোগদান কৰে যাক পিছলৈ ১৯৫৭ চনত পীঠলৈ উন্নিত কৰা হৈছিল। তেওঁ 1957 চনৰ পৰা স্বতন্ত্ৰভাৱে ওকালতি আৰম্ভ কৰিছিল। তেওঁ বেছিভাগ দেৱানী, ফৌজদাৰী আৰু সাংবিধানিক বিষয়ত ওকালতি কৰিছিল। তেওঁ ১৯৬১ চনৰ পৰা ১৯৬৪ চনলৈ ৰাজ্যিক বাৰ কাউন্সিল আৰু বাৰ কাউন্সিলৰ অনুশাসনমূলক প্ৰকৰণ সমিতি ৰ সদস্য হিচাপে কাৰ্যনিৰ্বাহ কৰিছিল। তেওঁ ১৯৭০ চনৰ জানুৱাৰী মাহৰ পৰা কেন্দ্ৰীয় চৰকাৰৰ বিশেষ আৰক্ষী প্ৰতিষ্ঠান গোচৰৰ স্থায়ী পৰামৰ্শদাতা হিচাপে কাৰ্যনিৰ্বাহ কৰিছিল। ন্যায়াধীশ ৰেড্ডী দেৱে কিছুমান বিশিষ্ট চৰকাৰী ঔদ্যোগিক প্ৰতিষ্ঠানৰ আইনী উপদেষ্টা হিচাপেও কৰ্মৰত হৈ আছিল। তেওঁক ১৯৭২ চনৰ ১০ মে তাৰিখৰ পৰা দুবছৰৰ বাবে অন্ধ্ৰ প্ৰদেশ উচ্চ ন্যায়ালয়ৰ অতিৰিক্ত ন্যায়াধীশ হিচাপে নিযুক্তি দিয়া হৈছিল। তেওঁক ১৯৭৩ চনৰ ১০ জুন ত স্থায়ী ন্যায়াধীশ হিচাপে নিযুক্তি দিয়া হৈছিল। তেখেতে ১৯৮৫ চনৰ ৩০ ছেপ্তেম্বৰৰ পৰা ১৯৮৬ চনৰ ০২ নৱেম্বৰ লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত গুমান মল লোধা\n১৯২৬ চনত ভাৰতৰ ৰাজস্থানৰ নাগাউৰ জিলাৰ দিডৱানাত জন্ম গ্ৰহণ কৰা ন্যায়াধীশ শ্ৰীযুত গুমান মল লোধাই, যোধপুৰৰ যশৱন্ত মহাবিদ্যালয়ৰ পৰা বি.কম. আৰু এল.এল.বি. ডিগ্ৰী লাভ কৰিছিল। তেওঁ স্বাধীনতা আন্দোলনত অংশগ্ৰহণ কৰিছিল আৰু ১৯৪২ চনত কাৰাবাস খাতিছিল। তেওঁ ৰাজনীতিত যোগদান কৰিছিল আৰু ১৯৬৯ চনৰ পৰা ১৯৭১ চনলৈ জনসংঘৰ ৰাজস্থান ৰাজ্যিক গোটৰ সভাপতি হিচাপে কাৰ্য নিৰ্বাহ কৰিছিল। তেওঁ ১৯৭৮ চনৰ ০১ মে পৰা ১৯৮৮ চনৰ ২৮ ফেব্ৰুৱাৰী লৈকে ৰাজস্থান উচ্চ ন্যায়ালয়ত ন্যায়াধীশ হিচাপে কাৰ্যনিৰ্বাহ কৰিছিল। তেওঁ ১৯৮৮ চনৰ ০১ মাৰ্চৰ পৰা ১৯৮৮ চনৰ ১৫ মাৰ্চ লৈকে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল। তেওঁ ভাৰতৰ বিভিন্ন জীৱ-জন্তু আৰু গো প্ৰতিৰক্ষাৰ উদ্দেশ্যেও তেখেতে সক্ৰীয় ভূমিকা লৈছিল। তেওঁ ভাৰতীয় পশু কল্যাণ পৰিষদ আৰু ৰাষ্ট্ৰীয় গো আয়োগৰ অধ্যক্ষ হিচাপে দায়িত্ব পালন কৰিছিল। ২০০৯ চনৰ ২২ মাৰ্চ তাৰিখত আহমেদাবাদত তেওঁৰ পৰলোকপ্ৰাপ্তি ঘটিছিল।\nমহামান্য মুখ্য ন্যায়াধীশ শ্ৰীযুত এ.এছ. ৰঘুবীৰ\n১৯২৯ চনৰ ২২ মাৰ্চত ন্যায়াধীশ শ্ৰীযুত এ.এছ. ৰঘুবীৰৰ জন্ম হৈছিল। তেওঁ চিকণ্ডৰাবাদ স্থিত মহাবুবীয়া মহাবিদ্যালয়, ৱাৰাংগল স্থিত ওচমানিয়া মহাবিদ্যালয় আৰু হায়দৰাবাদ স্থিত ওচমানিয়া বিশ্ববিদ্যালয়ৰ পৰা শিক্ষা লাভ কৰে। তেওঁ হায়দৰাবাদৰ আইন মহাবিদ্যালয় পৰা আইনৰ ডিগ্ৰী লাভ কৰিছিল। তেওঁ ১৯৫১ চনৰ ৩ আগষ্টত প্ৰথম বৰ্গৰ প্লিডাৰ হিচাপে আৰু.১০.১৯৫২ চনৰ ১০ অক্টোবৰত পূৰ্বৰ হায়দৰাবাদ উচ্চ ন্যায়ালয়ত অধিবক্তা হিচাপে সদস্যভূক্ত হৈছিল। তেওঁ ১৯৬৭ চনৰ পৰা ১৯৬৯ লৈ চৰকাৰী অধিবক্তা হিচাপে কাৰ্যনিৰ্বাহ কৰিছিল। তেওঁক ১৭.১০.১৯৭৪ চনত অন্ধ্ৰ প্ৰদেশ উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্তি দিয়া আগলৈকে দক্ষিণ-মধ্য ৰেলৱে সংমণ্ডলৰ পৰামৰ্শদাতা হিচাপে দায়িত্বভাৰ পালন কৰিছিল।তেওঁ ১৯৮৫ চনৰ ৩০ ছেপ্তেম্বৰৰ পৰা ১৯৮৫ চনৰ ০৯ অক্টোবৰলৈ আৰু ১৯৮৮ চনৰ ০২ মাৰ্চৰ পৰা ১৯৮৮ চনৰ ১৮ মাৰ্চ লৈকে দুবাৰকৈ মুখ্য ন্যায়াধীশৰ কাৰ্যভাৰ পালন কৰিছিল। তেওঁ ১৯৮৮ চনৰ ০৬ মেৰ পৰা ১৯৯১ চনৰ ২১ মাৰ্চলৈ গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমহামান্য মুখ্য ন্যায়াধীশ শ্ৰীযুত আৰ. কে. মণিচানা সিং\n১৯৩২ চনৰ ২ ফেব্ৰুৱাৰী ত ন্যায়াধীশ শ্ৰীযুত আৰ. কে. মণিচানা সিং দেৱে জন্ম গ্ৰহন কৰিছিল। তেওঁ ১৯৫৬ চনৰ জুলাই মাহত প্লীডাৰ আৰু ১৯৫৮ চনৰ জুলাই মাহত অধিবক্তা হিচাপে সদস্যভূক্ত হৈছিল। তেওঁ ১৯৭২ চনৰ ১৯ অক্টোবৰৰ পৰা ১৯৭৪ চনৰ ২০ অক্টোবৰলৈ মণিপুৰৰ চৰকাৰী অধিবক্তা তথা লোক অধিবক্তা হিচাপে কৰ্মৰত হৈ আছিল আৰু ১৯৭৫ চনৰ ২৯ এপ্ৰিলৰ পৰা ১৯৭৯ চনৰ ২৯ নৱেম্বৰলৈকে আয়কৰ বিভাগৰ স্থায়ী পৰামৰ্শদাতা হিচাপে কাৰ্যভাৰ গ্ৰহন কৰিছিল। তেওঁক ১৯৮৪ চনৰ ২১ নৱেম্বৰত গৌহাটি উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্তি দিয়া হৈছিল। তেওঁ ১৯৯২ চনৰ ২৫ মে পৰা.০৫.১৯৯২ চনৰ ২৯ মে লৈ আৰু ১২.১২.১৯৯৩ চনৰ পৰা ২৬.০১.১৯৯৪ চনলৈ ভাৰপ্ৰাপ্ত মুখ্য ন্যায়াধীশ হিচাপে কাৰ্যনিৰ্বাহ কৰিছিল। তেওঁ ১৯৯৪ চনৰ ২৭ জানুৱাৰী তাৰিখত গৌহাটি উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰে। তেওঁ ১৯৯৪ চনৰ ০১ ফেব্ৰুৱাৰীত অৱসৰ গ্ৰহণ কৰিছিল।\nমহামান্য মুখ্য ন্যায়াধীশ শ্ৰীযুত ভিনি কৃষ্ণ খান্না\n১৯৩৫ চনৰ ১৫ ফেব্ৰুৱাৰী ত ন্যায়াধীশ শ্ৰীযুত ভিনি কৃষ্ণ খান্নাই জন্ম গ্ৰহণ কৰে। তেওঁ বিজনোৰ স্থিত চৰকাৰী মাধ্যমিক বিদ্যালয়, কানপুৰ স্থিত বি.এন.এছ.ডি. মহাবিদ্যালয়, এলাহাবাদ স্থিত এলাহাবাদ বিশ্ববিদ্যালয় আৰু মিৰাট স্থিত মিৰাট মহাবিদ্যালয়ৰ পৰা শিক্ষা অৰ্জন কৰিছিল। তেওঁ ১৯৬০ চনৰ ২২ এপ্ৰিল তাৰিখে এলাহাবাদ উচ্চ ন্যায়ালয়ত অধিবক্তা হিচাপে সদস্যভূক্ত হৈছিল। তেওঁ ১৯৫৮ চনৰ ০৩ জানুৱাৰী পৰা ১৯৫৯ চনৰ ফেব্ৰুৱাৰী মাহলৈ বিজনোৰত ওকালতি কৰিছিল।তেওঁ ১৯৬০ চনৰ ২২ এপ্ৰিল পৰা এলাহাবাদ স্থিত এলাহাবাদ উচ্চ ন্যায়ালয়ত ওকালতি কৰিছিল। তেওঁক ১৯৭৯ চনৰ ২ জুলাইত এলাহাবাদ উচ্চ ন্যায়ালয়ৰ অতিৰিক্ত ন্যায়াধীশ হিচাপে নিযুক্তি দিয়া হৈছিল। তেওঁক ১৯৮২ চনৰ ৩০ ডিচেম্বৰত স্থায়ী ন্যায়াধীশ হিচাপে নিযুক্ত কৰা হৈছিল। তেওঁ ১৯৯৪ চনৰ ২৪ এপ্ৰিলৰ পৰা ১৯৯৭ চনৰ ১৪ ফেব্ৰুৱাৰীলৈ গৌহাটি উচ্চ ন্যায়ালয়ৰ মুখ্য ন্যায়াধীশ হিচাপে কাৰ্যনিৰ্বাহ কৰিছিল।\nমাননীয় শ্ৰীযুত মুখ্য ন্যায়াধীশ এম. ৰামকৃষ্ণ\n১৩.০৪.১৯৩৬ তাৰিখে তেওঁৰ জন্ম হয়। ৩০.০১.১৯৬৮ তাৰিখে তেওঁ অধিবক্তা হিচাপে নাম পঞ্জীয়ন কৰে। ১৯৭৭ চনত জিলা ন্যায়াধীশ হিচাপে নিযুক্তি লাভ কৰে কিন্তু তাৰ ঠিক পিছতেই তেওঁ পদত্যাগ কৰে। তেওঁ ১০.০১.১৯৮৩ তাৰিখে কৰ্ণাটক উচ্চ ন্যায়ালয়ৰ ন্যায়াধীশ হিচাপে নিযুক্তি লাভ কৰে।\nতেওঁ ১০.১০.১৯৯৪ তাৰিখে জম্মু আৰু কাশ্মীৰ উচ্চ ন্যায়ালয়ৰ মুখ্য ন্যায়াধীশ আৰু পিছত ১৮.০৬.১৯৯৭ তাৰিখৰপৰা ১২.০৪.১৯৯৮ তাৰিখলৈ গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰে।\nমাননীয় শ্ৰীযুত মুখ্য ন্যায়াধীশ ব্ৰীজেশ কুমাৰ\nতেওঁ ১৯৩৯ চনৰ ১০ জুনত লক্ষ্ণৌত জন্ম গ্ৰহণ কৰে। শিক্ষা সম্পূৰ্ণ কৰাৰ পিছত, তেওঁ ১৯৬০ চনৰ অক্টোবৰ মাহত অধিবক্তা হিচাপে নাম পঞ্জীয়ন কৰে আৰু উচ্চ ন্যায়ালয়ত (এলাহাবাদ উচ্চ ন্যায়ালয়ৰ লক্ষ্ণৌ বিচাৰপীঠ)ওকালতি আৰম্ভ কৰে।তেখেতক ১৯৭৯ চনত ভাৰত চৰকাৰৰ স্থায়ী পৰামৰ্শদাতা হিচাপে আৰু ১৯৮৩ চনত উত্তৰ প্ৰদেশৰ অতিৰিক্ত মুখ্য স্থায়ী পৰামৰ্শদাতা হিচাপে নিযুক্তি প্ৰদান কৰা হয়। ১৯৮৪ চনৰ ২৪ মে তাৰিখে এলাহাবাদ উচ্চ ন্যায়ালয়ৰ ন্যায়াধীশ হিচাপে আৰু ১৯৯৯ চনৰ ১২ ফেব্ৰুৱাৰীত গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰাৰ আগতে এলাহাবাদ উচ্চ ন্যায়ালয়ৰ ভাৰপ্ৰাপ্ত মুখ্য ন্যায়াধীশ হিচাপে নিযুক্তি লাভ কৰে। তেওঁ ২০০০ চনৰ ১৯ অক্টোবৰত ভাৰতৰ উচ্চতম ন্যায়ালয়ৰ ন্যায়াধীশ হিচাপে কাৰ্য্যভাৰ গ্ৰহণ কৰে আৰু ০৯.০৬.২০০৪ তাৰিখে তেওঁ অৱসৰ গ্ৰহণ কৰে।\nমাননীয় শ্ৰীযুত মুখ্য ন্যায়াধীশ নৰেশ চান্দ জৈন\n২৭.০৬.১৯৮৮ তাৰিখে তেওঁক পাঞ্জাৱ আৰু হাৰিয়ানাৰ উচ্চ ন্যায়ালয়ৰ ন্যায়াধীশ হিচাপে নিযুক্তি প্ৰদান কৰা হয়। ১৭.১০.১৯৯৭ তাৰিখে গুৱাহাটী উচ্চ ন্যায়ালয়লৈ মুখ্য ন্যায়াধীশ হিচাপে বদলি কৰা হয়। ০৫.০৪.২০০১ তাৰিখে তেওঁ গুৱাহাটী উচ্চ ন্যায়ালয়ৰ মুখ্য ন্যায়াধীশ পদৰ পৰা অৱসৰ গ্ৰহণ কৰে।\nমহামান্য ন্যায়াধীশ শ্ৰীযুত ৰবিন্দৰ সিং মঙ্গিয়া\nমহামান্য ন্যায়াধীশ শ্ৰীযুত ৰবিন্দৰ সিং মঙ্গিয়া ১৯৪০ চনৰ ১০ জুন তাৰিখে জন্মগ্ৰহণ কৰে। ১৯৬৩ চনত তেওঁ পাঞ্জাব বিশ্ববিদ্যালয়, চণ্ডীগড়ৰ পৰা আইনৰ স্নাতক ডিগ্ৰী লাভ কৰে। ১৯৬৪ চনত তেওঁ পাঞ্জাব আৰু হাৰিয়ানা উচ্চ ন্যায়ালয়ত অধিবক্তা হিচাপে নাম পঞ্জীয়ন কৰায়। ১৯৯০ চনৰ ১৫ জুন তাৰিখে তেওঁক পাঞ্জাব আৰু হাৰিয়ানা উচ্চ ন্যায়ালয়ৰ ন্যায়াধীশ হিচাপে নিযুক্তি প্ৰদান কৰা হয়। ২০০১ চনৰ ২১ জুন তাৰিখে তেওঁ বদলিসূত্ৰে গৌহাটী উচ্চ ন্যায়ালয়ৰ ভাৰপ্ৰাপ্ত মুখ্য ন্যায়াধীশৰ কাৰ্যভাৰ গ্ৰহণ কৰে। ২০০১ চনৰ ২১ ছেপ্তেম্বৰ তাৰিখে তেওঁক গৌহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হৈছিল। ২০০২ চনৰ ১০ জুন তাৰিখে তেওঁ অৱসৰ গ্ৰহণ কৰে। ২০০৭ চনৰ ১২ নৱেম্বৰ তাৰিখে তেওঁক পাঞ্জাব ৰাজ্যিক মানৱ অধিকাৰ আয়োগৰ অধ্যক্ষ হিচাপে নিযুক্তি প্ৰদান কৰা হৈছিল আৰু উক্ত পদবীত তেওঁ ২০১০ চনৰ ৯ তাৰিখলৈ কাৰ্যনিৰ্বাহ কৰিছিল। ২০১৭ চনৰ ২১ আগষ্ট তাৰিখে তেওঁ ইহলীলা সম্বৰণ কৰে।\nমাননীয় ন্যায়াধীশ শ্ৰীযুত প্ৰকাশ প্ৰভাকৰ নাওলেকাৰ\n১৯৪৩ চনৰ ২৯ জুন তাৰিখে প্ৰয়াত প্ৰভাকৰ আৰ নাওলেকাৰৰ পুত্ৰ শ্ৰীযুত প্ৰকাশ প্ৰভাকৰ নাওলেকাৰে জবলপুৰত জন্মগ্ৰহণ কৰিছিল। তেওঁ জবলপুৰ বিশ্ববিদ্যালয়ৰ পৰা ১৯৬৩ চনত বাণিজ্যৰ স্নাতক ডিগ্ৰী (বি.কম.) লাভ কৰিছিল। ১৯৬৫ চনত তেওঁ জবলপুৰ বিশ্ববিদ্যালয়ৰ পৰা আইনৰ স্নাতক (এল.এল.বি.) ডিগ্ৰী লাভ কৰিছিল। ১৯৬৫ চনৰ ডিচেম্বৰ মাহত তেওঁ মাননীয় ন্যায়াধীশ শ্ৰীযুত এ.পি. সেন আৰু পৰৱৰ্তী সময়ত ন্যায়াধীশ শ্ৰীযুত জে.এছ. বাৰ্মাৰ, যিগৰাকী পৰৱৰ্তী কালত ভাৰতৰ উচ্চতম ন্যায়ালয়ৰ ন্যায়াধীশ/ মুখ্য ন্যায়াধীশ পদত নিযুক্ত হৈছিল, চেম্বাৰত যোগদান কৰিছিল। এগৰাকী অধিবক্তা হিচাপে তেওঁ দেৱানী, ফৌজদাৰী, সাংবিধানিক, কোম্পানী শ্ৰম বিষয় আৰু সেৱা বিষয়ত অনুশীলন কৰিছিল। ১৯৮৩ চনত তেওঁ ৰায়পুৰ বিশ্ববিদ্যালয়ৰ স্থায়ী পৰামৰ্শদাতা হিচাপে নিযুক্তি লাভ কৰিছিল আৰু ১৯৮৯ চনত মধ্যপ্ৰদেশ উচ্চ ন্যায়ালয়, পৌৰ নিগম আৰু বিভিন্ন সমবায় সমিতিৰ স্থায়ী পৰামৰ্শদাতা হিচাপে কাৰ্যনিৰ্বাহ কৰিছিল। তেওঁৰ দেউতাক আৰু ককাদেউতাক জবলপুৰস্থিত মধ্যপ্ৰদেশ উচ্চ ন্যায়ালয়ৰ আগশাৰীৰ অধিবক্তা আছিল। তেওঁ আইনজীৱী পৰিয়ালৰ তৃতীয় প্ৰজন্ম আছিল। ১৯৮৩ চনৰ পৰা ১৯৮৯ চনলৈ তেওঁ মধ্যপ্ৰদেশ উচ্চ ন্যায়ালয় অধিবক্তা সন্থাৰ উপ-সভাপতি হিচাপে কাৰ্যনিৰ্বাহ কৰিছিল। লায়ন্স ইণ্টাৰনেশ্যনেল ক্লাব, সংগীত সমাজ, শিক্ষানুষ্ঠানসমূহ আদি বিভিন্ন সামাজিক সংগঠনৰ সৈতে তেখেত জড়িত আছিল। শাস্ত্ৰীয় সংগীত আৰু ক্ৰীড়াৰ প্ৰতি তেখেতৰ বিশেষ ধাউতি আছিল। ১৯৯২ চনৰ ১৫ জুন তাৰিখে তেওঁ মধ্যপ্ৰদেশ উচ্চ ন্যায়ালয় পীঠৰ এগৰাকী স্থায়ী ন্যায়াধীশ হিচাপে নিযুক্তি লাভ কৰিছিল। ১৯৯৪ চনৰ ২৮ এপ্ৰিল তাৰিখে ৰাজস্থান উচ্চ ন্যায়ালয়লৈ বদলি হৈছিল। ২০০২ চনৰ ১০ জুন তাৰিখে তেওঁ গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰিছিল। ২০০৪ চনৰ ২৮ জুলাই তাৰিখে তেওঁ ভাৰতৰ উচ্চতম ন্যায়ালয়ৰ ন্যায়াধীশ পদত নিযুক্তি লাভ কৰে। ২০০৮ চনৰ ২৯ জুন তাৰিখে ন্যায়াধীশ প্ৰকাশ প্ৰভাকৰ নাওলেকাৰে অৱসৰ গ্ৰহণ কৰে।\nমহামান্য ন্যায়াধীশ শ্ৰীযুত বি. কে. ৰয়\nমহামান্য ন্যায়াধীশ শ্ৰীযুত বি. কে. ৰয় ১৯৪৪ চনৰ ২৬ ডিচেম্বৰত জন্মগ্ৰহণ কৰে। পাঞ্জাব উচ্চ ন্যায়ালয়ৰ অধিবক্তা হিচাপে তেওঁ নাম পঞ্জীয়ন কৰিছিল। তেওঁ পাঞ্জাব উচ্চ ন্যায়ালয়ত দেৱানী, শ্ৰম, ৰাজহ (কৰ সম্বন্ধীয় বিষয়ৰ বাদে), ফৌজদাৰী আৰু সাংবিধানিক বিষয়ৰ গোচৰসমূহত ওকালতি কৰিছিল। ১৯৮৮ চনৰ ৩১ অক্টোবৰত তেওঁক পাটনা উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্তি প্ৰদান কৰা হৈছিল আৰু ১৯৯৪ চনৰ ২৮ এপ্ৰিলত তেওঁক এলাহাবাদ উচ্চ ন্যায়ালয়লৈ বদলি কৰা হৈছিল। ২০০২ চনৰ ১৪ অক্টোবৰত তেওঁ পাঞ্জাব আৰু হাৰিয়ানা উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হৈছিল। তাৰ পিছত তেওঁক গৌহাটী উচ্চ ন্যায়ালয়লৈ বদলি কৰা হৈছিল আৰু তেওঁ ২০০৫ চনৰ ২১ মে’ তাৰিখে কাৰ্যভাৰ গ্ৰহণ কৰিছিল। তেওঁক পুনৰ ছিকিম উচ্চ ন্যায়ালয়লৈ বদলি কৰা হৈছিল আৰু তাত তেওঁ কাৰ্যভাৰ গ্ৰহণ কৰিছিল ২০০৫ চনৰ ৩০ ছেপ্তেম্বৰ তাৰিখে। তেওঁ ২০০৬ চনৰ ২৭ ডিচেম্বৰ তাৰিখে অৱসৰ গ্ৰহণ কৰে।\nমাননীয় ন্যায়াধীশ শ্ৰীযুত বি. সুদৰ্শন ৰেড্ডি\nন্যায়াধীশ বি. সুদৰ্শন ৰেড্ডিয়ে ১৯৪৬ চনৰ ৮ জুলাই তাৰিখে ভাৰতৰ অন্ধ্ৰপ্ৰদেশৰ ৰংগাৰেড্ডি জিলাৰ সেই সময়ৰ ইব্ৰাহিমপট্টনম তালুকত, যিখন বৰ্তমান কান্দুকাৰ ৰাজহ মণ্ডলৰূপে পৰিচিত, এটি কৃষক পৰিয়ালয়ত জন্মগ্ৰহণ কৰে। তেওঁ হায়দৰাবাদত শিক্ষাগ্ৰহণ কৰিছিল আৰু ১৯৭১ চনত হায়দৰাবাদৰ ওছমানিয়া বিশ্ববিদ্যালয়ৰ পৰা আইনৰ স্নাতক (এল.এল.বি.) ডিগ্ৰী লাভ কৰি ১৯৭১ চনতেই এগৰাকী অধিবক্তা হিচাপে সদস্যভুক্ত হৈছিল। পৰৱৰ্তী সময়ত তেওঁ জ্যেষ্ঠ অধিবক্তা শ্ৰী কে. প্ৰতাপ ৰেড্ডিৰ চেম্বাৰত যোগদান কৰিছিল।\nতেওঁ হায়দৰাবাদস্থিত মহানগৰ দেৱানী আদালত আৰু অন্ধ্ৰপ্ৰদেশ উচ্চ ন্যায়ালয়ৰ বিভিন্ন ধৰণৰ গোচৰত ওকালতি কৰিছিল। ১৯৮৮ চনৰ ৮ আগষ্ট তাৰিখে তেওঁ অন্ধ্ৰপ্ৰদেশ উচ্চ ন্যায়ালয়ৰ এগৰাকী চৰকাৰী অধিবক্তা হিচাপে নিযুক্তি লাভ কৰিছিল। ১৯৯০ চনৰ ৮ জানুৱাৰী তাৰিখলৈ ৰাজহ বিভাগটো তেখেতৰ দায়িত্বত আছিল। ইয়াৰ পিছত তেওঁ চমু সময়ৰ বাবে কেন্দ্ৰীয় চৰকাৰৰ এগৰাকী অতিৰিক্ত স্থায়ী পৰামৰ্শদাতা হিচাপে নিযুক্তি লাভ কৰিছিল। তেওঁ এ.ভি. শৈক্ষিক সমাজৰ দ্বাৰা পৰিচালিত শৈক্ষিক প্ৰতিষ্ঠানসমূহৰ সচিব আৰু সম্পৰ্ক-ৰক্ষাকাৰী হিচাপেও কাৰ্যনিৰ্বাহ কৰিছিল। ১৯৯৩-৯৪ চনত তেওঁ অন্ধ্ৰপ্ৰদেশ উচ্চ ন্যায়ালয় অধিবক্তা সন্থাৰ সভাপতি হিচাপে নিৰ্বাচিত হৈছিল। ১৯৯৩ চনৰ ৮ জানুৱাৰী তাৰিখে তেওঁ হায়দৰাবাদস্থিত ওছমানিয়া বিশ্ববিদ্যালয়ৰ আইন পৰামৰ্শদাতা আৰু স্থায়ী পৰামৰ্শদাতা হিচাপে নিযুক্তি লাভ কৰিছিল। ১৯৯৫ চনৰ ২ মে’ তাৰিখৰ পৰা তেওঁ অন্ধ্ৰপ্ৰদেশ উচ্চ ন্যায়ালয়ৰ ন্যায়াধীশ হিচাপে নিযুক্তি লাভ কৰিছিল। ২০০৫ চনৰ ৫ ডিচেম্বৰ তাৰিখে ন্যায়াধীশ বি. সুদৰ্শন ৰেড্ডিয়ে গৌহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰিছিল।\n২০০৭ চনৰ ১২ জানুৱাৰী তাৰিখে তেওঁ ভাৰতৰ উচ্চতম ন্যায়ালয়ৰ ন্যায়াধীশ হিচাপে নিযুক্তি লাভ কৰিছিল। ২০১১ চনৰ ৭ জুলাই তাৰিখে তেওঁ অৱসৰ গ্ৰহণ কৰে।\nমাননীয় ন্যায়াধীশ শ্ৰীযুত জাষ্টি চালামেশ্বৰ\nতেওঁ ১৯৫৩ চনৰ ২৩ জুন তাৰিখে অন্ধ্ৰপ্ৰদেশৰ কৃষ্ণা জিলাৰ অন্তৰ্গত মোভ্যা মণ্ডলৰ পেড্ডা মুট্টেভিত জন্মগ্ৰহণ কৰিছিল। তেওঁ দ্বাদশ শ্ৰেণীলৈকে কৃষ্ণা জিলাৰ অন্তৰ্গত মচিলীপট্টনমস্থিত হিন্দু হাইস্কুলত পঢ়া-শুনা কৰিছিল আৰু মাদ্ৰাজৰ লয়’লা মহাবিদ্যালয়ৰ পৰা পদাৰ্থত বিজ্ঞানৰ স্নাতক ডিগ্ৰী লাভ কৰিছিল। ১৯৭৬ চনত অন্ধ্ৰ বিশ্ববিদ্যালয়ৰ পৰা আইনৰ স্নাতক ডিগ্ৰী লাভ কৰিছিল। ১৯৯৫ চনত তেওঁ জ্যেষ্ঠ অধিবক্তা হিচাপে মনোনীত হয়। ১৩-১০-১৯৯৫ তাৰিখে অতিৰিক্ত মহাধিবক্তা হিচাপে নিযুক্তি লাভ কৰে। তেওঁ ২৩-০৬-১৯৯৭ তাৰিখে অন্ধ্ৰপ্ৰদেশ উচ্চ ন্যায়ালয়ৰ অতিৰিক্ত ন্যায়াধীশ আৰু ১৭-০৫-১৯৯৯ তাৰিখে স্থায়ী ন্যায়াধীশ হিচাপে নিযুক্তি লাভ কৰে। তেওঁ ০৩-০৫-২০০৭ তাৰিখে গৌহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি লাভ কৰে। তেওঁ বদলিসূত্ৰে ১৭-০৩-২০১০ তাৰিখে কেৰালা উচ্চ ন্যায়ালয়ৰ মুখ্য ন্যায়াধীশ হিচাপে কাৰ্য্যভাৰ গ্ৰহণ কৰে। তেওঁ ২০১১ চনৰ ১০ অক্টোবৰ তাৰিখে ভাৰতবৰ্ষৰ মহামান্য উচ্চতম ন্যায়ালয়ৰ ন্যায়াধীশ হিচাপে নিযুক্তি লাভ কৰে আৰু ২২-০৬-২০১৮ তাৰিখে অৱসৰ গ্ৰহণ কৰে।\nমাননীয় শ্ৰীযুত মুখ্য ন্যায়াধীশ আৰ.এছ. গাৰ্গ\nতেওঁ ১৯৪৮ চনৰ ১৮ জুনত জন্ম গ্ৰহণ কৰিছিল। ১৯৭১ চনৰ ২৭ আগষ্টত তেওঁ অধিবক্তা হিচাপে নাম পঞ্জীয়ন কৰে। তেওঁ ইন্দোৰৰ মধ্য প্ৰদেশ উচ্চ ন্যায়ালয়ত দেৱানী, ফৌজদাৰী, ৰাজহ, সাংবিধানিক, কৰ, শ্ৰমিক, কো-অপাৰেটিভ, আবকাৰী আৰু শুল্ক বিষয়ক গোচৰসমূহৰ ওকালতি কৰিছিল।\n১৯৯৪ চনৰ ১৫ ডিচেম্বৰত তেওঁক মধ্য প্ৰদেশ উচ্চ ন্যায়ালয়ৰ অতিৰিক্ত ন্যায়াধীশ আৰু ১৯৯৫ চনৰ ১৯ জুলাইত স্থায়ী ন্যায়াধীশ হিচাপে নিযুক্তি প্ৰদান কৰা হয়। মধ্য প্ৰদেশক মধ্য প্ৰদেশ আৰু ছত্তীশগড় হিচাপে বিভক্ত কৰাৰ পিছত, তেওঁক ছত্তীশগড়ৰ প্ৰথম ন্যায়াধীশ আৰু ভাৰপ্ৰাপ্ত মুখ্য ন্যায়াধীশ হিচাপে নিযুক্তি প্ৰদান কৰা হয়। তেওঁ ২০০০ চনৰ ১ নৱেম্বৰৰ পৰা ২০০১ চনৰ ৩১ অক্টোবলৈ ছত্তীশগড়ত কৰ্মৰত আছিল। বিহাৰলৈ বদলি হোৱা পিছত, তেওঁ তাত ২০০১ চনৰ ১ নৱেম্বৰৰ পৰা ২০০৫ চনৰ ২৬ ফেব্ৰুৱাৰীলৈ পাটনা উচ্চ ন্যায়ালয়ৰ ন্যায়াধীশ হিচাপে কাৰ্যনিৰ্বাহ কৰে। ২০০৫ চনৰ ২৮ ফেব্ৰুৱাৰীত গুজৰাট উচ্চ ন্যায়ালয়ৰ ন্যায়াধীশ হিচাপে যোগদান কৰে। ২০০৭ চনৰ ১৭ ছেপ্টেম্বৰত তেওঁক মধ্য প্ৰদেশৰ উচ্চ ন্যায়ালয়লৈ বদলি কৰা হয়। ২০০৯ চনৰ ১৬ নৱেম্বৰৰ পৰা ২০০৯ চনৰ ১৯ ডিচেম্বৰলৈ মধ্য প্ৰদেশ উচ্চ ন্যায়ালয়ৰ ভাৰপ্ৰাপ্ত মুখ্য ন্যায়াধীশ হিচাপে নিযুক্তি দিয়া হয়। ২০১০ চনৰ ১৭ এপ্ৰিলৰ পৰা তেওঁক গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হয়। ১৮.০৬.২০১০ তাৰিখে তেওঁ গুৱাহাটী উচ্চ ন্যায়ালয়ৰ মুখ্য ন্যায়াধীশ পদৰ পৰা অৱসৰ গ্ৰহণ কৰে।\nমাননীয় শ্ৰীযুত মুখ্য ন্যায়াধীশ মদন ভীমৰাও লকুৰ\nতেওঁৰ জন্ম হয় ১৯৫৩ চনৰ ৩১ ডিচেম্বৰ তাৰিখে । তেওঁ নতুন দিল্লীৰ মডাৰ্ণ স্কুল, চেণ্ট জোচেফছ কলিজিয়েট, এলাহাবাদত অধ্যয়ন কৰিছিল। ১৯৭৪ চনত দিল্লী বিশ্ববিদ্যালয়ৰ চেণ্ট ষ্টিফেনচ কলেজৰ পৰা ইতিহাস বিষয়ত স্নাতক ডিগ্ৰী লাভ কৰে। ১৯৭৭ চনত দিল্লী বিশ্ববিদ্যালয়ৰ ল ফেকাল্টীৰ পৰা আইনৰ স্নাতক ডিগ্ৰী লাভ কৰে। তেওঁ ১৯৮১ চনত উচ্চতম ন্যায়ালয়ত অধিবক্তা হিচাপে নাম পঞ্জীয়ন কৰে। ১৯৯০ চনৰ ডিচেম্বৰত তেওঁক কেন্দ্ৰীয় চৰকাৰৰ স্থায়ী পৰামৰ্শদাতা হিচাপে নিযুক্তি প্ৰদান কৰা হৈছিল আৰু ১৯৯৬ চনৰ ডিচেম্বৰলৈকে উক্ত পদত কাৰ্যনিৰ্বাহ কৰিছিল আৰু সেই সময়ছোৱাত তেওঁ অৰ্থনৈতিক অপৰাধৰ ক্ষেত্ৰত হোৱা অপৰাধৰ বিচাৰকে ধৰি কেন্দ্ৰীয় চৰকাৰৰ হৈ সকলো ধৰণৰ গোচৰৰ ওকালতি কৰিছিল। ১৯৯৭ চনৰ ফেব্ৰুৱাৰীত জ্যেষ্ঠ অধিবক্তা হিচাপে স্বীকৃতি লাভ কৰে। ১৯৯৮ চনৰ ১৪ জুলাইত তেওঁক ভাৰতৰ অতিৰিক্ত মহান্যায়াধিকৰ্তা হিচাপে নিযুক্তি প্ৰদান কৰা হয় আৰু ১৯৯৯ চনৰ ১৯ ফেব্ৰুৱাৰী তাৰিখে তেওঁক দিল্লী উচ্চ ন্যায়ালয়ৰ অতিৰিক্ত ন্যায়াধীশ আৰু ১৯৯৯ চনৰ ৫ জুলাইত সেই উচ্চ ন্যায়ালয়ৰ স্থায়ী ন্যায়াধীশ হিচাপে নিযুক্তি প্ৰদান কৰাৰ আগলৈকে তেওঁ উক্ত পদতেই কাৰ্যনিৰ্বাহ কৰি আছিল।\n২০১০ চনৰ ২৪ জুন তাৰিখে তেওঁক গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হয়।\nন্যায়াধীশ হিচাপে, ন্যায় প্ৰদান প্ৰণালী খৰতকীয়া কৰিবলৈ তেওঁ সক্ৰিয়ভাৱে ন্যায়িক সংস্কাৰ আৰম্ভ কৰিছিল লগতে ন্যায়িক শিক্ষা অব্যাহত ৰখাত অনুপ্ৰেৰণা যোগোৱা, আদালতৰ কম্পিউটাৰকৰণ, মধ্যস্থতা, দোষ স্বীকাৰ কৰি শাস্তি লাঘৱৰ বাবে আবেদন কৰা, কিশোৰ ন্যায় আৰু আইনী সাহাৰ্য আদি কাৰ্যত উৎসাহ প্ৰদান কৰিছিল।\n২০০৫ চনৰ এপ্ৰিল মাহত তেওঁক ভাৰতৰ উচ্চতম ন্যায়ালয়ৰ মধ্যস্থতা আৰু মীমাংসা প্ৰকল্প সমিতিৰ সদস্য হিচাপে নিযুক্তি প্ৰদান কৰা হয়।\n১৫-১১-২০১১ তাৰিখে তেওঁক মুখ্য ন্যায়াধীশ হিচাপে অন্ধ্ৰ প্ৰদেশ উচ্চ ন্যায়ালয়লৈ বদলি কৰা হয়।\n০৪-০৬-২০১২ তাৰিখে তেওঁক ভাৰতৰ উচ্চতম ন্যায়ালয়ৰ ন্যায়াধীশ হিচাপে পদোন্নীত কৰা হয়।\nমাননীয় শ্ৰীযুত মুখ্য ন্যায়াধীশ আদৰ্শ কুমাৰ গোৱেল\nতেওঁ ১৯৫৩ চনৰ ৭ জুলাইত হাৰিয়ানাৰ হিচাৰত জন্ম গ্ৰহণ কৰে। তেওঁ চণ্ডীগড়ৰ পাঞ্জাব বিশ্ববিদ্যালয়ৰ পৰা সন্মানসহ স্নাতক আৰু আইনৰ স্নাতক ডিগ্ৰী লাভ কৰে। তেওঁ ১৯৭৪ চনৰ ১৬ জুলাইত পাঞ্জাৱ আৰু হাৰিয়ানাৰ বাৰ কাউন্সিলত অধিবক্তা হিচাপে নাম পঞ্জীয়ন কৰে। তেওঁ প্ৰায় পাঁচ বছৰৰ বাবে পাঞ্জাৱ আৰু হাৰিয়ানা উচ্চ ন্যায়ালয়ত আৰু প্ৰায় ২২ বছৰ ধৰি ভাৰতৰ উচ্চতম ন্যায়ালয় আৰু দিল্লী উচ্চ ন্যায়ালয়ত ওকালতি কৰে। তেওঁ উচ্চতম ন্যায়ালয়ত উত্তৰ প্ৰদেশৰ হৈ স্থায়ী পৰামৰ্শদাতা আৰু অতিৰিক্ত মহাধিবক্তা হিচাপেও কাম কৰিছিল আৰু দিল্লী উচ্চ ন্যায়ালয়ত এনচিটি, দিল্লীৰ বাবে স্থায়ী পৰামৰ্শদাতা (দেৱানী) হিচাপেও কাৰ্যনিৰ্বাহ কৰিছিল। তেওঁ দেৱানী, ফৌজদাৰী, শ্ৰমিক, কৰ আৰু সাংবিধানিক আইনকে ধৰি আইনৰ বিভিন্ন ক্ষেত্ৰত ওকালতি কৰিছিল। ১৯৯৯ চনৰ ১১ ফেব্ৰুৱাৰীৰ পৰা তেওঁক উচ্চতম ন্যায়ালয়ৰ দ্বাৰা জ্যেষ্ঠ অধিবক্তা হিচাপে স্বীকৃতি প্ৰদান কৰা হয়। তেওঁক ২০০১ চনৰ ২ জুলাইৰ পৰা কাৰ্যকৰী হোৱাকৈ পাঞ্জাব আৰু হাৰিয়ানা উচ্চ ন্যায়ালয়ৰ ন্যায়াধীশ হিচাপে নিযুক্তি প্ৰদান কৰা হয়। ১৭-০৫-২০০৫ তাৰিখে তেওঁক হাৰিয়ানা ৰাজ্যিক আইনসেৱা কৰ্তৃপক্ষৰ কাৰ্যবাহী অধ্যক্ষ হিচাপে নিযুক্তি প্ৰদান কৰা হয়। তেওঁ ১২-০৯-২০১১ তাৰিখে গুৱাহাটী উচ্চ ন্যায়ালয়ৰ জ্যেষ্ঠতম ন্যায়াধীশ হিচাপে যোগদান কৰাৰ আগলৈকে তেওঁ ০২-০৫-২০১১ তাৰিখৰ পৰা পাঞ্জাব আৰু হাৰিয়ানা উচ্চ ন্যায়ালয়ৰ মুখ্য ন্যায়াধীশ (ভাৰপ্ৰাপ্ত) হিচাপে কাৰ্যনিৰ্বাহ কৰিছিল। ২০১১ চনৰ ২০ ডিচেম্বৰ তাৰিখে তেওঁ গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে শপত গ্ৰহণ কৰে।\nতেওঁক ১১-১০-২০১৩ তাৰিখে মুখ্য ন্যায়াধীশ হিচাপে উৰিষ্যা উচ্চ ন্যায়ালয়লৈ বদলি কৰা হয়।\nতেওঁক উচ্চতম ন্যায়ালয়ৰ ন্যায়াধীশ হিচাপে নিযুক্তি দিয়া হয় আৰু ২০১৪ চনৰ ৭ জুলাই তাৰিখে তেওঁ উক্ত পদৰ দায়িত্বভাৰ গ্ৰহণ কৰে।\nতেওঁ ০৬-০৭-২০১৫ তাৰিখে অৱসৰ গ্ৰহণ কৰে। বৰ্তমান তেওঁ ৰাষ্ট্ৰীয় সেউজ ন্যায়াধিকৰণৰ অধ্যক্ষ হিচাপে কাৰ্যনিৰ্বাহ কৰি আছে।\nমাননীয় ন্যায়াধীশ শ্ৰীযুত অভয় মনোহৰ চাপ্ৰে\nতেওঁ ১৯৫৪ চনৰ ২৮ আগষ্টত জব্বলপুৰত জন্মগ্ৰহণ কৰে। জব্বলপুৰস্থিত মডেল হাইস্কুলত অধ্যয়ন কৰিছিল। তেওঁ জব্বলপুৰৰ চৰকাৰী কলা মহাবিদ্যালয়ৰ পৰা কলা শাখাত স্নাতক ডিগ্ৰী লাভ কৰে। তেওঁ জব্বলপুৰ বিশ্ববিদ্যালয়ৰ অন্তৰ্গত ইউনিভাৰ্ছিটি টিচিং ডিপাৰ্টমেণ্ট (বিশ্ববিদ্যালয় শিক্ষা বিভাগ)(ডি.টি.ডি.) পৰা আইনৰ স্নাতক ডিগ্ৰী লাভ কৰিছিল। মধ্যপ্ৰদেশ উচ্চ ন্যায়ালয়ত তেওঁ ১৯৭৮ চনৰ ২১ জানুৱাৰীত এজন অধিবক্তা হিচাপে নাম পঞ্জীয়ন কৰে। তেওঁ মুখ্যতঃ দেৱানী, সাংবিধানিক, কৰ, কোম্পানী আইন আৰু শ্ৰম আইন সম্পৰ্কীয় বিষয়ৰ গোচৰত ওকালতি কৰিছিল। তেওঁক মধ্য প্ৰদেশ উচ্চ ন্যায়ালয়ৰ অতিৰিক্ত ন্যায়াধীশ হিচাপে ১৯৯৯ চনৰ ২৫ অক্টোবৰ তাৰিখে আৰু ২০০১ চনৰ ২৪ অক্টোবৰত স্থায়ী ন্যায়াধীশ হিচাপে নিযুক্তি দিয়া হয়। তেওঁ বদলিসূত্ৰে ২০১০ চনৰ ১১ ফেব্ৰুৱাৰী তাৰিখে ৰাজস্থান উচ্চ ন্যায়ালয়ৰ জব্বলপুৰস্থিত মুখ্য বিচাৰপীঠত যোগদান কৰে। ২০১২ চনৰ ২৩ এপ্ৰিলৰ পৰা ছত্তীশগড় উচ্চ ন্যায়ালয়ৰ ন্যায়াধীশ হিচাপে কাৰ্যনিৰ্বাহ কৰে। তেওঁ ২০১৩ চনৰ ১৯ অক্টোবৰত মণিপুৰ উচ্চ ন্যায়ালয়ৰ প্ৰথমগৰাকী মুখ্য ন্যায়াধীশ হিচাপে নিযুক্তি লাভ কৰে। সেই বৰ্ষৰে ১৯ অক্টোবৰত তেওঁ গৌহাটী উচ্চ ন্যায়ালয়ৰ মুখ্য ন্যায়াধীশ হিচাপে শপত লয়। তেওঁ ২০১৪ চনৰ ১৩ আগষ্টত ভাৰতবৰ্ষৰ মহামান্য উচ্চতম ন্যায়ালয়ৰ ন্যায়াধীশ হিচাপে নিযুক্তি লাভ কৰে। তেওঁ ২০১৯ চনৰ ২৭ আগষ্টত অৱসৰ গ্ৰহণ কৰে।\nমাননীয় শ্ৰীযুত মুখ্য ন্যায়াধীশ অজিত সিং\nতেওঁৰ জন্ম ১৯৫৬ চনৰ ৬ ছেপ্টেম্বৰত। তেওঁ ১৯৭৯ চনৰ ১৮ অক্টোবৰত অধিবক্তা হিচাপে নাম পঞ্জীয়ন কৰে। তেওঁ জবলপুৰস্থিত মধ্য প্ৰদেশ উচ্চ ন্যায়ালয়ত দেৱানী, ফৌজদাৰী আৰু সাংবিধানিক বিষয়ক গোচৰসমূহত ওকালতি কৰিছিল। তেওঁক ২০০২ চনৰ ১ এপ্ৰিলত মধ্য প্ৰদেশ উচ্চ ন্যায়ালয়ৰ অতিৰিক্ত ন্যায়াধীশ আৰু ২০০৩ চনৰ ২১ মাৰ্চত স্থায়ী ন্যায়াধীশ হিচাপে নিযুক্তি দিয়া হয়। তেওঁক ৰাজস্থান উচ্চ ন্যায়ালয়লৈ বদলি কৰা হয় আৰু ২০১৫ চনৰ ১৯ মাৰ্চত ৰাজস্থান উচ্চ ন্যায়ালয়ৰ ন্যায়াধীশ হিচাপে তেওঁ শপত গ্ৰহণ কৰে।\nতেওঁক ২০১৬ চনৰ ৫ মাৰ্চত তেওঁক গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হয়।\n০৫-০৯-১০১৮ তাৰিখে তেওঁ গুৱাহাটী উচ্চ ন্যায়ালয়ৰ মুখ্য ন্যায়াধীশ পদৰ পৰা অৱসৰ গ্ৰহণ কৰে।\nমাননীয় শ্ৰীযুত ন্যায়াধীশ আজিকুট্টিৰা চোমায়া বোপান্না\nতেওঁ ২০-০৫-১৯৫৯ তাৰিখে জন্ম গ্ৰহণ কৰে। ২১-১১-১৯৮৪ তাৰিখে অধিবক্তা হিচাপে নাম পঞ্জীয়ন কৰে আৰু উচ্চ ন্যায়ালয়ৰ লগতে দেৱানী আদালত আৰু শ্ৰমিক আদালতত দেৱানী, সাংবিধানিক, কোম্পানী, সেৱা আৰু শ্ৰম বিষয়ক গোচৰসমূহৰ ওকালতি কৰিছিল। সকলো কেন্দ্ৰীয় ৰাজহুৱা খণ্ডৰ উদ্যোগৰ আইনী উপদেষ্টা হিচাপে কাৰ্যনিৰ্বাহ কৰিছিল আৰু ১৯৯৯ চনৰ পৰা ২০০৫ চনলৈকে কেন্দ্ৰীয় চৰকাৰৰ স্থায়ী পৰামৰ্শদাতা হিচাপে দ্বায়িত্ব পালন কৰিছিল। ০৬-০১-২০০৬ তাৰিখে তেওঁক কৰ্ণাটক উচ্চ ন্যায়ালয়ৰ অতিৰিক্ত ন্যায়াধীশ আৰু ০১-০৩-২০০৭ তাৰিখে স্থায়ী ন্যায়াধীশ হিচাপে নিযুক্তি প্ৰদান কৰা হয়।\nতেওঁক ২৯-১০-২০১৮ তাৰিখে গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি দিয়া হয়।\nতেওঁক উচ্চতম ন্যায়ালয়ৰ ন্যায়াধীশ হিচাপে নিযুক্তি দিয়া হয় আৰু ২০১৯ চনৰ ২৪ মে তাৰিখে তেওঁ উক্ত দায়িত্ব গ্ৰহণ কৰে।\nমাননীয় শ্ৰীযুত ন্যায়াধীশ অজয় লাম্বা\nতেওঁৰ জন্ম ২১-০৯-১৯৫৮ তাৰিখে পাঞ্জাবৰ আবোহাৰত হৈছিল। ইংৰাজী বিষয়টো সন্মানীয় বিষয় হিচাপে লৈ তেওঁ চৰকাৰী মহাবিদ্যালয়, চণ্ডীগড়ৰ চেক্টৰ 11 ৰ পৰা ইংৰাজীত স্নাতক ডিগ্ৰী লাভ কৰে আৰু চণ্ডীগড়ৰ পাঞ্জাব বিশ্ববিদ্যালয়ৰ পৰা আইনৰ স্নাতক (এল.এল.বি.)ডিগ্ৰী লাভ কৰে। ১৯৮১ চনত অধিবক্তা হিচাপে সদস্যভুক্ত হয়। তেওঁ পাঞ্জাব আৰু হাৰিয়ানা উচ্চ ন্যায়ালয়, কেন্দ্ৰীয় প্ৰশাসনিক ন্যায়াধিকৰণ, ৰেলৱে দাবী নিষ্পত্তি ন্যায়াধিকৰণ আৰু ৰাজ্যিক উপভোক্তা বিবাদ নিষ্পত্তি আয়োগত ওকালতি কৰিছিল। তেওঁ ফৌজদাৰী আৰু দেৱানী আইনৰ এজন বিজ্ঞ অধিবক্তা আছিল; তেওঁ ফৌজদাৰী, দেৱানী, ৰাজহ, সাংবিধানিক, শ্ৰমিক, কোম্পানী আৰু সেৱা আইন সম্পৰ্কীয় গোচৰসমূহৰ ওকালতি কৰিছিল; পাঞ্জাব আৰু হাৰিয়ানা উচ্চ ন্যায়ালয়ত কেন্দ্ৰীয় চৰকাৰৰ অতিৰিক্ত স্থায়ী পৰামৰ্শদাতা হিচাপে কাম কৰিছিল; লিবাৰহান অনুসন্ধান আয়োগক সহায় কৰা পৰামৰ্শদাতা; ১৯৯২-৯৩ চনত ন্যায়াধীশ হিচাপে নিযুক্তি লাভ কৰাৰ সময়লৈকে পাঞ্জাব আৰু হাৰিয়ানা উচ্চ ন্যায়ালয়ত লোক অধিবক্তা হিচাপে কেন্দ্ৰীয় শাসিত অঞ্চল চণ্ডীগড় চৰকাৰক প্ৰতিনিধিত্ব কৰা; হাৰিয়ানা প্ৰদূষণ নিয়ন্ত্ৰণ বোৰ্ড আৰু হাৰিয়ানা বিত্তীয় নিগমৰ আইনী উপদেষ্টা; পাঞ্জাৱ আৰু হাৰিয়ানা উচ্চ ন্যায়ালয়ত কেন্দ্ৰীয় লোকসেৱা আয়োগ আৰু হাৰিয়ানা ৰাজহুৱা সেৱা আয়োগক প্ৰতিনিধিত্ব কৰিছিল। ২২-০৩-২০০৬ তাৰিখে তেওঁ পাঞ্জাব আৰু হাৰিয়ানা উচ্চ ন্যায়ালয়ৰ ন্যায়াধীশ হিচাপে নিযুক্তি লাভ কৰে। ০৯-১২-২০১১ তাৰিখৰ পৰা কাৰ্য্যকৰী হোৱাকৈ তেওঁক এলাহাবাদ উচ্চ ন্যায়ালয়লৈ বদলি কৰা হয়। ০৭-১০-২০১৯ তাৰিখৰ পৰা কাৰ্য্যকৰী হোৱাকৈ গুৱাহাটী উচ্চ ন্যায়ালয়ৰ মুখ্য ন্যায়াধীশ হিচাপে নিযুক্তি প্ৰদান কৰা হয়।\n২০.০৯.২০২০ তাৰিখে গুৱাহাটী উচ্চ ন্যায়ালয়ৰ মুখ্য ন্যায়াধীশ পদৰ পৰা অৱসৰ গ্ৰহণ কৰে।


assam-tea-market-corona-virus-tv-goutam– News18 Assam\nক’ৰোণা ভাইৰাছৰ আতংকই কি প্ৰভাৱ পেলাইছে অসমৰ চাহ উদ্যোগত?\nUpdated:March 21, 2020, 12:31 PM IST\nবিশ্বৰ অৰ্থনীতিৰ সমীকৰণ সলনি কৰি পেলাইছে ক’ৰোণা ভাইৰাছৰ আতংকই\nLast Updated: March 21, 2020, 12:31 PM IST\nবিশ্বৰ অৰ্থনীতিৰ সমীকৰণ সলনি কৰি পেলাইছে ক’ৰোণা ভাইৰাছৰ আতংকই । ব্যাপক প্ৰভাৱ পেলাইছে বাণিজ্যৰ ক্ষেত্ৰখনত। হাজাৰ হাজাৰ কোটি টকাৰ ক্ষতিৰ সন্মুখীন হৈছে উদ্যোগসমূহ। কিন্তু কেনে আছে অসমৰ চাহ উদ্যোগ?\nঅসমৰ পৰা বিদেশলৈ ৰপ্তানি কৰা চাহৰ প্ৰায় ২৬ শতাংশ যায় চীন আৰু ইৰাণলৈ । কিন্তু আপুনি জানি আচৰিত হ’ব যে, বৰ্তমানলৈকে অসমৰ চাহ উদ্যোগৰ ওপৰত ক’ৰোণা ভাইৰাছৰ কোনো প্ৰভাৱ পৰা নাই । অসমৰ পৰা বছৰি প্ৰায় ২৫০ মিলিয়ন কেজি চাহ বিদেশলৈ ৰপ্তানি কৰা হয় । ইয়াৰে চীনলৈ প্ৰায় ১৩ মিলিয়ন কেজি আৰু ইৰাণলৈ প্ৰায় ৫৩ মিলিয়ন কেজি চাহ ৰপ্তানি কৰা হয় ।\nভাৰতীয় চাহ বৰ্ডৰ অধ্যক্ষ প্ৰভাত কমল বেজবৰুৱাই জানিবলৈ দিয়া মতে, বিদেশলৈ অসমৰ পৰা ৰপ্তানি কৰিব লগা চাহৰ কোনো লেনদেন বৰ্তমানলৈকে বাতিল কৰা হোৱা নাই। আনকি অসমৰ চাহৰ অন্যতম গ্ৰাহক চীনলৈ ৰপ্তানী কৰিব লগা অৰ্ডাৰসমূহ নিৰ্দিষ্ট ভাবেই গৈ আছে । ইৰাণলৈয়ো অসমৰ চাহ ৰপ্তানী হৈ আছে । আৰু এইকেইদিনত কিছু নতুন অৰ্ডাৰ আহিছেহে । কিন্তু আগন্তুক সময়চোৱাত পৰিস্থিতি কি হয় সেয়া এতিয়াই কব নোৱাৰি বুলি জানিবলৈ দিয়ে ভাৰতীয় চাহ বৰ্ডৰ অধ্যক্ষগৰাকীয়ে ।\nকিন্তু বৰ্তমানলৈকে পৰিস্থিতি ঠিকে থাকিলেও সকলো নিৰ্ভৰ কৰিছে আগন্তুক কেইটামান সপ্তাহৰ ওপৰত। আনহাতে ৰপ্তানীৰ কথা বাদ দিলে অসম তথা ভাৰতত ক’ৰোণা ভাইৰাছৰ আতংকৰ ফলত সৃষ্টি হোৱা পৰিৱেশে চাহৰ থলুৱা বজাৰত প্ৰভাৱ পেলোৱাৰ পূৰ্ণ সম্ভাৱনা আছে। কিয়নো বহু ঠাইত ব্যৱসায় প্ৰতিষ্ঠান , হোটেল , ৰেষ্টুৰেন্টসমূহ বন্ধ হৈ পৰাৰ লগতে বজাৰত মানুহ কমি যোৱাৰ ফলত চাহৰ বজাৰখনটো কিছু প্ৰভাৱ পৰাৰ সম্ভাৱনা আছে ।\nFirst published: March 21, 2020, 12:30 PM IST


Fact Check: অসম বিধানসভা নিৰ্বাচনৰ দিন ঘোষণা হ'ল বুলি ভুলকৈ দাবী কৰা হৈছে! - Factcrescendo Assamese\nঅসমত ছ’চিয়েল মিডিয়াত অতি সোনকালে বিধানসভা নিৰ্বাচন অনুষ্ঠিত কৰা হব বুলি ব্যাপক ভাৱে পোষ্ট শ্বেয়াৰ কৰি থকা হৈছে।\nঅসম বিধানসভাৰ দিন ঘোষণা কৰা হৈছে বুলি প্ৰচাৰ কৰি থকা তেনেকুৱা এটা ফৰৱাৰ্ড মেছেজ আমাৰ ফেক্টলাইন নম্বৰ 904 905 3770লৈ প্ৰেৰণ কৰি এজন ব্যৱহাৰকাৰীয়ে সেই কথাৰ সত্যতা জানিবলৈ বিচাৰিছিল। ফৰৱাৰ্ড মেছেজটোত এটা স্ক্ৰিণশ্বট আছে যত আজ টক নামৰ নিউজ চেনেলটোৰ লোগো লগোৱা আছে আৰু তাত এখন তালিকা দিয়া আছে যত অসমকে ধৰি ভাৰতৰ আন আন ৰাজ্যৰ নিৰ্বাচনৰ দিন উল্লেখ কৰা হৈছে। সেই মৰ্মে অসমত ৪ আৰু ১১ এপ্ৰিলত বিধানসভা নিৰ্বাচন অনুষ্ঠিত হব বুলি দাবী কৰা হৈছে।\nফেক্ট ক্ৰেছেণ্ডো অসমীয়াই জানিব পাৰিলো যে সেই তথ্য পুৰণি আৰু প্ৰসংগ সংগতিহীন ভাৱে শ্বেয়াৰ কৰি থকা হৈছে। এয়া সত্যতা নিৰূপণঃ\nসত্যতা নিৰুপন পদ্ধতি\nআমি প্ৰথমে গুগলত ছাৰ্চ কৰি চালো অসমত ২০২১ চনৰ বিধানসভা নিৰ্বাচনৰ দিন ঘোষণা কৰা সম্পৰ্কত কিবা বাতৰি লাভ কৰো নেকি। কিন্তু আমি তেনেকুৱা একো বাতৰিকেই লাভ নকৰিলো।\nইয়াৰ পিছত নিৰ্বাচন আয়োগৰ অফিচিয়েল ৱেবচাইট আৰু ছোচিয়েল মিডিয়া একাউন্টবোৰ পৰীক্ষা কৰি চালো আৰু তাত কতোৱেই তেনেকুৱা কোনো ঘোষণা কৰা দেখা নাপালো। Original Link- Election Commission of India | Archived Link\nতাৰ পিছত আমি আজ টকৰ অফিচিয়েল ছোচিয়েল মিডিয়া একাউন্টত তেনেকুৱা কিবা বাতৰি তেওঁলোকে শেহতীয়াভাৱে কৰিছে নেকি তাক চালো। কিন্তু তাতো বিধানসভা নিৰ্বাচনৰ দিন ঘোষণাৰ দাবীৰে কৰা কোনো বাতৰি লাভ নকৰিলো। Original Link- Twitter | Archived Link\nআমি আন এটা চাৰ্ছ কৰি চালো আৰু গম পালো যে যি দুটা দিনত অসমত নিৰ্বাচন অনুষ্ঠিত হব বুলি ঘোষণা কৰা হৈছে বুলি দাবী কৰা হৈছে সেয়া আচলতে ২০১১ চনৰ দুটা প্ৰৰ্যায়ত অসম বিধাসভা নিৰ্বাচনৰ হে দিন আছিল। Original Link- DNA | Archived Link\nআমি ২০১১ চনৰ বাতৰি পৰীক্ষা কৰি চালো আৰু দেখিলো যে স্ক্ৰিনশ্বটত উল্লেখ কৰা দিনকেইটা সেই সময়ত অসমত হোৱা নিৰ্বাচনৰ দিনৰ সৈতে মিলি গৈছে।\nস্ক্ৰিনশ্বটত উল্লেখ কৰা দিনকেইটা ২০১১চনৰ নিৰ্বাচনৰ দিন আৰু সেই কথাকে কোনো সংগতিহীনভাৱে প্ৰচাৰ কৰি থকা হৈছে। ভাৰতৰ নিৰ্বাচন আয়োগে অসম বিধানসভাৰ নিৰ্বাচনৰ দিন এতিয়াও ঘোষণা কৰা নাই।\nTitle:অসম বিধানসভা নিৰ্বাচনৰ দিন ঘোষণা হ’ল বুলি ভুলকৈ দাবী কৰা হৈছে!\nTagged অসম বিধানসভা নিৰ্বাচনঅসম বিধানসভাৰ নিৰ্বাচননিৰ্বাচননিৰ্বাচনৰ দিন\nNovember 13, 2021 November 13, 2021 Manjori Borkotoky


গণৰাজ্য দিৱস উদযাপনৰ মাজতে তিনিচুকীয়াৰ জাগুণত বোমা বিস্ফোৰণ\nJanuary 26, 2018 2:17 pm\n৬৯ সংখ্যক গণৰাজ্য দিৱস উপলক্ষে ৰাজ্যত কটকটীয়া নিৰাপত্তা ব্যৱস্থা গঢ়ি তোলাৰ মাজতে তিনিচুকীয়াৰ জাগুণত সংঘটিত হ’ল বোমা বিস্ফোৰণ। ৰাজ্যৰ চৌদিশে গণৰাজ্য দিৱস উদযাপন কৰি থকাৰ সময়তে শুকুৰবাৰে ৰাতিপুৱা তিনিচুকিয়াৰ জাগুণ আৰক্ষী থানাৰ অন্তৰ্গত জাগুণ বজাৰত সংঘটিত হয় এই বিস্ফোৰণ। এই পৰ্যন্ত বিস্ফোৰণত কোনো লোক হতাহতি হোৱা নাই বুলি খবৰ লাভ কৰা গৈছে।\nতিনিচুকীয়াৰ জিলা আৰক্ষী অধীক্ষক মুধ্যজ্যোতি মহন্তই এন ই নাওক জানিবলৈ দিয়ে, ‘আমি এই বিস্ফোৰণৰ আঁৰত আলফা(স্ব) জড়িত থকাৰ সন্দেহ প্ৰকাশ কৰিছো। বিস্ফোৰণটো অতি কম প্ৰাৱল্যৰ আছিল। তেওঁলোকে বিস্ফোৰণ সংঘটিত কৰাৰ বাবে সময় নিৰ্ধাৰিত কৰিছিল। আলফা(স্ব)য়ে নিজৰ ক্ষমতা প্ৰদৰ্শন তথা তেওঁলোকৰ উপস্থিতি প্ৰমাণ কৰাৰ উদ্দেশ্যে এই বিস্ফোৰণটো সংঘটিত কৰিছে’।\nতদুপৰি তিনিচুকীয়া-অৰুণাচল সীমান্তত সন্ত্ৰাসবিৰোধী অভিযান পূৰ্ণগতিত চলোৱা হৈছে বুলি অধীক্ষকগৰাকীয়ে জানিবলৈ দিয়ে।\n‘আলফা(স্ব)য়ে উজনি অসমত সন্ত্ৰাস সৃষ্টি কৰাৰ মানসিকতাৰে তথা নিজৰ শক্তি প্ৰদৰ্শন কৰি ব্যৱসায়ীৰ পৰা ধন সংগ্ৰহৰ লক্ষ্য কৰিয়েই এই বোমা বিস্ফোৰণ সংঘটিত কৰিছে’, এক সূত্ৰই এনেদৰে মন্তব্য কৰে।\nউল্লেখযোগ্য যে সমগ্ৰ ৰাজ্যবাসীকে আলফা(স্ব)য়ে ৬৯ সংখ্যক গণৰাজ্য দিৱস বৰ্জন কৰিবলৈ আহ্বান জনাইছিল, কিন্তু এই আহ্বানৰ কোনো সহাৰি লাভ নকৰি ইয়াৰ প্ৰতিবাদতে এই বিস্ফোৰণ সংঘটিত কৰা বুলি ধাৰণা কৰা হৈছে। মনকৰিবলগীয়া যে এই সন্ত্ৰাসবাদী দলটোৱে প্ৰত্যেকবছৰে স্বাধীনতা দিৱস আৰু গণৰাজ্য দিৱসৰ পূৰ্বে নিজৰ স্থিতি শক্তিশালী বুলি দেখুওৱাৰ বাবেই এনেধৰণৰ কূটাঘাত মূলক ঘটনা সংঘটিত কৰি আহিছে।\nস্মৰ্তব্য যে আলফা(স্ব) আৰু এন এচ চি এনৰ এটা গোটে যোৱা ১৬ জানুৱাৰিৰ দিনা তিনিচুকিয়াৰ জাগুণ আৰক্ষী থানাৰ অন্তৰ্গত নামচিকত ৯ খন তেলৰ টেংকাৰতো অগ্মিসংযোগৰ দৰে ঘটনা সংঘটিত কৰিছিল।\n‘আলফাই সংঘটিত কৰা বোমা বিস্ফোৰণত কোনো লোক তথা সা-সম্পত্তিৰ বিনষ্ট হোৱা নাই। নিষিদ্ধ ঘোষিত সংগঠনটোৱে গণৰাজ্য দিৱস বৰ্জন কৰিবলৈ আহ্বান জনোৱাৰ পিছতো সৰ্বত্ৰ দিশে গণৰাজ্য দিৱস উদযাপন কৰা হৈছে। আৰু সেয়া অসমৰ ৰাইজৰ শান্তি, একতাকে পুনৰ প্ৰমাণ কৰে’, বোমা বিস্ফোৰণ সংঘটিত হোৱাৰ পিছত প্ৰেছ বিবৃতিৰ জৰিয়তে সেনাই এইদৰে মত প্ৰকাশ কৰে।\nদেশত সুৰক্ষিত নহয় মহিলা, পুনৰ বৰ্বৰ এচিদ আক্ৰমণত আহত মহিলা\nফেচবুক ইণ্ডিয়াৰ সাৰ্বজনিক নীতিৰ নতুন মুৰব্বী হিচাপে নিযুক্ত দেশৰ প্ৰাক্তন প্ৰশাসনিক বিষয়া\nৰহস্যজনক মৃত্যু ধৰ্মগুৰুৰ ! দাবী উঠিছে চি বি আই তদন্তৰ\nবিকাশ ঘটিব জল পৰিবহনৰ ! নতুনকৈ ২০ খন জাহাজ ক্ৰয়ৰ প্ৰতিশ্ৰুতি পৰিবহন মন্ত্ৰীৰ


xukhdukh.com June 11, 2014\n১. মহানগৰীত পুনৰ সুৰামত্ত অৱস্থাত মাতলামি আৰু প্ৰহাৰেৰে শিৰোনামা দখল কৰিলে বিতৰ্কিত কনিষ্ঠ চিকিৎসক সন্থাৰ সদস্যই। বাৰে বাৰে লজ্জাজনক ঘটনাৰে শিৰোনামা দখল কৰাৰ বাবেই কনিষ্ঠ চিকিৎসক বুলি চিনাকি দিবলৈ লাজ লগা অৱস্থা হোৱা বুলি নতুন ডাক্তৰৰ পিতৃ-মাতৃ সমাজে হুমুনিয়াহ প্ৰকাশ কৰিছে। ইফালে চীট নোপোৱা সকলৰ পিতৃ-মাতৃ সকলে সেইবাবেই নিজৰ ল'ৰা-ছোৱালীক ডাক্তৰ নবনালে বুলি মন্তব্য প্ৰকাশ কৰি জ্বলা-হিয়া শাঁত পেলাইছে বুলি জানিব পৰা গৈছে।\n২. জ'ন আব্ৰাহামে গুৱাহাটীত উপস্থিত হোৱাৰ পাছত অনুৰাগী যুৱতী সকলৰ হেঁচাত যথেষ্ট আনন্দ লাভ কৰা হোৱা বুলি জানিব পৰা গৈছে। চেলফি তোলাৰ সুযোগ লোৱাৰ বাবেই যৌৱনপুষ্ট দেহাৰে গুৱাহাটীয়া গাভৰুৱে জ'নক এনেদৰে হেঁচা মাৰি মাৰি ধৰা বুলিও টুটকীয়া সকলে প্ৰকাশ কৰিছে। চিনাকি যুৱতীৰ এনে অচিনাকি ব্যৱহাৰত বহুতো যুৱকেই কালি ইৰ্ষাৰ জুইত জ্বলি উঠাৰ গোপন খবৰ পোৱা গৈছে।\n৩. অসমত বিদেশীৰ চিনাক্তকৰণ, প্ৰব্ৰজন ৰোধ বিষয়ত কেন্দ্ৰৰে দ্বিমত নাই অসমীয়া চৰকাৰৰ। সমস্যাটো পুহি ৰাখিলেই দীৰ্ঘদিনলৈ উচতাই জোলখোৱা ৰাজনীতি কৰি থাকিব পাৰিব বুলি দুয়োদল সহমতত উপনীত। লাগিলে শাসন অদলা-বদলি কৰি লবলৈ বন্ধুত্বসূলভ নিৰ্বাচনী যুঁজত অৱতীৰ্ণ হোৱাটো আপত্তি নাই বুলি ভিতৰুৱা খবৰ!\n৪. "বিধায়িনী বৈঠক" নামৰ ৰহস্য উপন্যাস এখনৰ কাম হাতত লৈছে ৰসাল গগৈয়ে। কইনাধৰা পাহাৰৰ ওপৰত ময়লা-বতাহ উপভোগ কৰি এই উপন্যাসখন শেষ কৰিবলৈ হোঁহকা-পিছলা কৰি থকা বাবে প্ৰকাশক জালুকাবাৰী বুক ষ্টলত অস্বস্তিকৰ পৰিস্থিতি দিনক দিনে বৃদ্ধি পাইছে বুলি গোপন খবৰ। প্ৰকাশক অত্যুৎসাহী শৰ্মাৰ উপন্যাসখন শেষ হোৱালৈ বাট চাই চাই ব্লাড প্ৰেছাৰ হাই হোৱাৰো দুখৰ খবৰ।\n৫. ঔষধ আৰু বেণ্ডেজ যোগানৰ নামত বিয়াগোম কেলেংকাৰি হোৱাৰ বাতৰি পোৱাৰ পাছত বেমাৰ-আজাৰ মন্ত্ৰীলৈ উঠিছে শুভেচ্ছাৰ জোৱাৰ। কেলেংকাৰী হিতাধিকাৰী সন্থাই তেওঁলোকৰ কল্যাণৰ বাবে এই লক্ষ্মী আইৰ প্ৰসাদ লাভৰ ব্যৱস্থাটোত হাত উজান দিয়াৰ বাবে বিভাগীয় ছাৰলৈ আন্তৰিক কৃতজ্ঞতা জ্ঞাপন কৰিছে। লগতে হিতাধিকাৰী ঠিকাদাৰৰ পত্নী সংঘই ছাৰক "লক্ষ্মীৰ বৰপুত্ৰ" সন্মান অহাটো কিটী পাৰ্টিটে চাৰক প্ৰদান কৰাৰ বাবেও আগ্ৰহ প্ৰকাশ কৰিছে বুলি জানিব পৰা গৈছে।\n৬. "গগৈ ছাৰৰ পেঞ্চন, শৰ্মা ছাৰৰ টেনছন" শীৰ্ষক এখনি ৰাজনৈতিক নাট অহাটো নাট্যবৰ্ষৰ বাবে অসমৰ অবিসম্বাদী নাট্যকাৰ অবিজিত ভট্টাচাৰ্যই লিখি উলিয়াইছে বুলি জানিব পৰা গৈছে। ৰাজগাদী থিয়েটাৰে প্ৰদৰ্শন কৰিব লগা এই নাটকত গাদী এৰা-গাদী নেৰাৰ খণ্ডযুদ্ধত পণবন্দী হোৱা এজাক মানুহৰ ছবি অংকন কৰা হৈছে বুলি ভট্টাচাৰ্যই জানিবলৈ দিছে। ৰাজনৈতিক নাটখনত ৰাইজে দুই ম'হৰ যুঁজত বিৰিণাৰ মৰণ ফঁকৰা যোজনাটিৰ অনুপম বাখ্যা পাবলৈ সক্ষম হব বুলিও প্ৰকাশ কৰিছে।\n৭. আইনৰ স্নাতকত্তোৰ পৰীক্ষাত নকল কৰি বহিস্কৃত হৈ গৌৰৱ কঢ়িয়াই আনিলে কুকুৰাঝাৰ বিজ্ঞান কলেজৰ অধ্যক্ষই। এতিয়া সেই ঘটনাক আচলতে অধ্যক্ষজনে নকলৰ বিৰুদ্ধে সজাগতাৰ সৃষ্টি কৰিবলৈ নিজে ভাওলোৱা এখন বাটৰ নাটহে আছিল বুলি প্ৰমাণ কৰিবলৈ চেষ্টা কৰাত স্থানীয় ৰাইজৰ মাজত প্ৰতিক্ৰিয়াৰ সৃষ্টি হৈছে। ইফালে পাছ কৰিব নোৱাৰা ছাত্ৰ সন্থাই ছাৰক মুখ্য উপদেষ্টা ৰূপে লৈ "পৰীক্ষাত নপঢ়াকৈ পাছ কৰাৰ উপায়" শীৰ্ষক এখন কৰ্মশালাৰো আয়োজন কৰিছে। আৰু জানিব পৰা মতে, অধ্যক্ষজনে সাংবাদিকক সঠিক সময়ত অৰিহণা নোযোগোৱা বাবেহে বাতৰিটো মানহানিকৰ আৰু ষড়যন্ত্ৰমূলক ভাৱে প্ৰকাশ পালে। এতিয়া সঠিক ধন দিয়াত সাংবাদিক জনেই "এই বাতৰি পূৰ্ব-পৰিকল্পিত আৰু ষড়যন্ত্ৰমূলক বুলি" স্পষ্টীকৰণ যুগুতাই দি মান-উদ্ধাৰত সহায় কৰি দিয়াৰো গোপন খবৰ।\n৮. "নিৰ্বাচন বুলিলেই সমষ্টিলৈ মনত পৰে" শীৰ্ষক অনুভৱ সংকলন এখন লিখি প্ৰকাশ কৰি উলিয়াইছে একেধাৰে বিশিষ্ট নেতা, সাংবাদিক, পেপাৰৰ মালিক, প্ৰাক্তন মন্ত্ৰী গুঞ্জন দত্তই। মন্ত্ৰী হবলৈ নাপালে পুনৰ নিৰ্বাচন হোৱাই ভাল বুলিও তেখেতে অনুভৱ এই সংকলনত প্ৰকাশ কৰিছে বুলি প্ৰকাশক আমগুৰি বুক ষ্টলে জানিবলৈ দিছে।\n৯. টকা দিবলৈ নোৱাৰাৰ বাবেই গহপুৰত এটি দুখীয়া পৰিয়ালে নাপালে ইন্দিৰা আৱাস যোজনাৰ ঘৰ। অন্ততঃ কিবা এটা আঁচনিৰ অনুদানৰ ধন সংগ্ৰহ কৰি হ'লেও ইন্দিৰা আৱাস যোজনাত নামটো ভৰাব নোৱাৰাৰ বাবে এতিয়া গৃহিনীয়ে অকমন্য বুলি তাচ্ছিল্য কৰাৰো দুখৰ খবৰ। পিছে যিকোনো আঁচনিত নাম ভৰাবৰ বাবেই ভৰ্তি মাচুলৰ বাবেও দুখীয়াই সুদলৈ হ'লেও ধাৰ লব লাগে বুলিও স্থানীয় হাতোৰা কংগ্ৰেছৰ প্ৰৱক্তাই মন্তব্য কৰিছে। এখন হাতে দিলেহে আন এখন হাতেৰে চৰকাৰী আঁচনিৰ ধন পোৱাতোৱেই নিয়ম বুলিও তেখেতে বাখ্যা আগবঢ়াইছে।\n১০. দেশৰ মূল খণ্ডৰ সৈতে ফেৰ মাৰিব পৰাকৈ অসমতো বলাৎকাৰী সংঘই নিজৰ কৰ্মসূচী আগুৱাই নিছে। ডিমৌমুখত এগৰাকী ছাত্ৰীক অপচেষ্টা, ধুবুৰীত দুগৰাকী বলাৎকাৰীক গ্ৰেপ্তাৰ আদি বাতৰি বিক্ষিপ্তভাৱে অ'ত ত'ত প্ৰকাশ পোৱাৰ বাবেই অসমৰ এইসকল কৰ্মীৰ কাম-কাজে ৰাষ্ট্ৰীয় পৰ্যায়ত খলকনি তুলিব পৰা নাই বুলি সংঘই অভিযোগ তুলিছে। এনেবোৰ বাতৰিৰ ক্ষেত্ৰতো একেমাত্ৰাৰ কামকাজৰ পাছতো ৰাষ্ট্ৰীয় সংবাদ মাধ্যমে মাহীআইৰ দৃষ্টিৰে চোৱা বুলিও ক্ষোভ প্ৰকাশ কৰিছে। সেয়ে এনেবোৰ বা-বাতৰি একগোট কৰি প্ৰকাশ কৰিবলৈ সন্থাই বলাৎকাৰ-অসম.অৰ্গ নামৰ এটি বেৱচাইটো অতি সোনকালেই মুকলি কৰিব বুলি প্ৰকাশ কৰিছে।\nBy xukhdukh.com on June 11, 2014


জেলেপীৰ পাক (মূল: বাংলা, লেখিকা: মাধৱী ভট্টাচাৰ্য) – ভাবানুবাদ: নীলাক্ষি দেৱী ডেকা – ফটাঢোল\nFebruary 1, 2020 অনুবাদ\t9 Comments\nজেলেপীৰ পাক (মূল: বাংলা, লেখিকা: মাধৱী ভট্টাচাৰ্য) – ভাবানুবাদ: নীলাক্ষি দেৱী ডেকা\nদিনটোৰ খাটনিৰ শেষত নিজৰ দুইকোঠলীয়া ফ্লেটৰ দুৱাৰমুখত ৰৈ ডোৰবেল বজাওঁতে বজাওঁতে সিঞ্চনৰ আঙুলি বিষাই গ’ল তথাপিও দুৱাৰখন খোল নাখালে। প্ৰেৰণা তেনেহলে কি ঘৰত নাই নেকি? আগতেতো কাহানিও এনেকৈ সিঞ্চনক নোকোৱাকৈ কলৈকো নাযায়! নে একো নোকোৱাকৈ মাকৰ ঘৰলৈ গ’ল! অৱশেষত নিৰুপায় হৈ কাষৰ ঘৰৰ ডোৰবেল বজাবলৈ বাধ্য হ’ল সিঞ্চন।\n“নবৌ, আমনি দিলোঁ বেয়া নাপাব। তেতিয়াৰ পৰাই বেল বজাই আছোঁ প্ৰেৰণাই দুৱাৰ খোলাই নাই। ক’ত গৈছে আপোনাক কিবা কৈ গৈছে নেকি?”\n“নাই। মোকতো একো কৈ যোৱা নাই তাই। তুমি তাইলৈ এবাৰ ফোন মাৰি নোচোৱা কিয়?” ভদ্ৰমহিলাই উত্তৰ দিলে।\n“তেতিয়াৰ পৰাই ফোন মাৰিয়েই আছোঁ বৌ কিন্তু তাই ফোন ধৰিলেহে!” সিঞ্চনৰ কথাত অসহায়তা ফুটি উঠিল।\n“অ হয়নেকি? তেন্তে তাই চাগে শুই আছে। সৰু ছলি থকা মাক। দিনৰ দিনটো দৌৰাদৌৰি কৰি ভাগৰি যায় নহয়! তুমি আকৌ এবাৰ বেল দি চোৱাচোন নহলে।”\nসিঞ্চনে উৎকণ্ঠিত হৈ আৰু এবাৰ বেল বজাবলৈ দুৱাৰৰ মুখত ঠিয় দিওঁতেই ফটকৈ দুৱাৰখন খোল খালে। সন্মুখত মুখ ওন্দোলাই থকা প্ৰেৰণা। গোটেই কথাকাণ্ড লক্ষ্য কৰি থকা সিঘৰৰ ভদ্ৰমহিলাই এইবাৰ লাহেকৈ মাত লগালে:\n“অ কথা মানে সেইটোহে! পতি পত্নীৰ মাজত মান অভিমানৰ খেল চলি আছে। এইবাৰ দুয়ো সন্ধি কৰি লোৱা আৰু। মই হলে পলালোঁ ইয়াৰ পৰা!” -এইবুলি কৈয়ে তেখেতে হাঁহি হাঁহি নিজৰ ঘৰৰ দুৱাৰ বন্ধ কৰিলে। ইফালে সিঞ্চনৰ বিস্ময়ৰ সীমা নাই। হঠাতে প্ৰেৰণাৰ কি হ’ল আকৌ!\nদুৱাৰ খুলি দিয়েই প্ৰেৰণাই একো মাতবোল নকৰাকৈ ভিতৰলৈ গুচি গৈছে। কেতিয়াবাই সাঁজ লাগি ভাগিল কিন্তু বাহিৰৰ কোঠাৰো লাইট জ্বলোৱা নাই। চাৰিওফালে আন্ধাৰ মুধাৰ হৈ আছে কিবা। আনদিনা এইখিনি সময়ত প্ৰেৰণাই কেঁচুৱা বাবাটোক কোলাত লৈ টিভি চাই থাকে। দুটা ৰূমৰ ফ্লেটৰ ভিতৰৰ কোঠাটো বেডৰূম কাম ডাইনিং ৰূম। এতিয়া তাৰেই একমাত্ৰ বিচনাখনত প্ৰেৰণাই মুখ ফুলাই বহি আছে। ছমহীয়া বাবাই বহি মুখত এটা প্লাষ্টিকৰ পুতলা লৈ কামুৰি আছে, গোটেই মুখ লেলাউটিৰে ভৰ্তি। সিঞ্চনে দৌৰি গৈ ল’ৰাৰ মুখৰ পৰা খেলনাটো আজুৰি দূৰলৈ দলি মাৰি দিলে।\n“ছিঃ বাবু, এইবোৰ মুখত নিদিয়ে। নাপায়।”\nমুখৰ পৰা পুতলা টানি পেলোৱাৰ লগে লগে বাবাটোৱে কান্দোনত তালফাল লগালে। প্ৰেৰণাই দেখিও নেদেখা হৈ আগৰদৰেই থমথমকৈ বহি থাকিল।\n“তোমাৰ হৈছে কি কোৱাচোন? তেতিয়াৰ পৰা এনেকৈ আছা যে?” অধৈৰ্য হৈ সিঞ্চনে প্ৰথমবাৰৰ বাবে প্ৰেৰণাক প্ৰশ্ন কৰিলে।\n“কি হোৱা দেখিলানো মোৰ?” নিৰুদ্বেগ হৈ প্ৰেৰণাই উত্তৰ দিলে।\n“তেতিয়াৰে পৰা বেল বজাই বজাই ভাগৰি গৈছোঁ, দুৱাৰ খোলা নাছিলা কিয়? আৰু এতিয়া এনেকৈ মুখখন এপাচি কৰি বহি থাকিবলৈ হৈছে কি?”\n“মোৰ মুখখন দেখিবলৈ তেনেকুৱাই।”\nআৰু একো কবলৈ মন নগ’ল সিঞ্চনৰ। প্ৰেৰণাৰ আজি মুড একেবাৰেই বেয়া। কিন্তু সি বহুত ভাবিগুণিও পাৰ নাপালে যে মুড বেয়া হোৱাৰ কাৰণ কি হব পাৰে। পুৱাৰপৰা এনে একোৱেই তো হোৱা নাছিল যাক লৈ প্ৰেৰণাই মুখ ফুলাই এনেদৰে আছে। মনত দেখোন একোৱেই পৰা নাই!\nপ্ৰেৰণাক আৰু একো সুধি নাথাকি বাথৰূমত সোমাল সিঞ্চন। অন্যদিনা বাথৰূমৰ পৰা ওলাই আহিয়েই টেবুলত ধোঁৱা বলি থকা চাহৰ কাপ দেখা পায়। আজি প্ৰেৰণাৰ বহাৰ পৰা উঠাৰ নাম গোন্ধেই নাই।\n“হেৰা, আজি চাহ একাপ দিবানে মোক?” ভয়মিশ্ৰিত সুৰত সুধিলে সিঞ্চনে।\nসিঞ্চনে তেনেকৈ সুধিবলৈহে পালে, জ্বলা জুইত ঘিঁউ হে পৰিল যেন!\n“নিদিওঁ চাহ। তুমি আজিলৈকে কি দিছা মোক যে তোমাৰ কাৰণে গৰুখাটনি দি থাকিম মই?”\n“আৰে ভালকৈ বুজাই কোৱাচোন, তোমাৰ হৈছেনো কি?”\n“মীনুৱে নতুন ৱাশ্বিং মেছিন কিনিছে। ফ্ৰণ্ট লোডিং। আৰু মাইক্ৰ অভেনো। মোক নতুন ৱাশ্বিং মেছিনৰ গুণ বখানি ততেই পোৱা নাই। মইনো শুনাৰ বাহিৰে কৰিম কি! বাধ্য হৈ শুনি থাকিবলগীয়া হৈছিল। তুমি যে অকৰ্মণ্য সেইটোতো মই নজনা নহয়!”\n“যদি অকৰ্মণ্য বুলি তেতিয়া জানিছিলাই তেন্তে আজি খঙ দেখুৱাই কিবা লাভ আছে জানো?”\n“বহুত সহ্য কৰি থাকিলোঁ অতবছৰে। আৰু নোৱাৰোঁ। মোকো চব বস্তুৱেই লাগিব। মীনুৱে প্ৰতিবছৰে মেৰিজ এনিভাৰ্চাৰীত কিমান ধুনীয়া ধুনীয়া উপহাৰ পায়। এইবাৰ মোকো লাগিব তেনে।”\nসিঞ্চনৰ বুজি পাবলৈ বাকী নৰ’ল একো। মীনু প্ৰেৰণাৰ মোমায়েকৰ জীয়েক। দুয়োজনীৰে প্ৰায় একেসময়তে বিয়া হৈছিল। মীনুৱে প্ৰায়েই ফোন কৰি ভনীয়েকৰ খবৰ খাতি লয়। আৰু কেইদিনমানৰ পাছতেই সিঞ্চনহঁতৰ বিবাহ বাৰ্ষিকী। মীনুৱে নিশ্চয় গিৰিয়েক ৰাজীৱে দিয়া উপহাৰৰ কথা ভনীয়েকৰ আগত গাইছে। প্ৰেৰণাৰ বায়েকৰ আগত জহাব পৰাকৈ একোৱেই নাই। গতিকে তাইৰ গাত লগাটো স্বাভাবিকেই।\nএমোকোৰা হাঁহিৰে সিঞ্চনে সুধিলে,\n“আজি মীনুৱে ফোন কৰিছিল হবপায়?”\n“তুমি জানি কি কৰিবা?” প্ৰেৰণাই বিৰক্তিভৰা সুৰত উত্তৰ দিলে।\n“নাই তোমাৰ হঠাতে বিৰক্ত হোৱাৰ কাৰণ আৰুনো কি হব পাৰে! তোমাকো সকলোখিনি দিম কেৱল অলপদিন ধৈৰ্য্য ধৰাচোন। দৰমহাৰ টকা কেইটা মাহে মাহে ফ্লেটৰ ইএমআই দিওঁতেই শেষ হয় চোন। অলপমান চম্ভালি লব পাৰিলেই..”\n“নহব। মোক এতিয়াই চব লাগে। লাগিবই। তুমি যে দিব নোৱাৰা, মীনুৰ গিৰিয়েকে কেনেকৈ পাৰেনো?” সিঞ্চনৰ কথা শেষ হবলৈ নিদিয়াকৈ প্ৰেৰণাই চিঞৰি চিঞৰি কবলৈ ধৰিলে গিৰিয়েকক।\n“মীনুৰ গিৰিয়েকৰ টকা বেছি। সেয়ে পাৰে দিব। মোৰতো ইমান টকা ইনকাম নাই, মই কেনেকৈ দিম?”\n“তুমিও দিবই লাগিব। যি কৰিয়েই হওক।”\nপৰিবাৰৰ অভিযোগত বিৰক্তি আৰু লুকাই ৰাখিব নোৱাৰি সিঞ্চনে কবলৈ ধৰিলে:\n“কেনেকৈ দিম? এতিয়া কি তোমাৰ ফৰমাইছ পূৰণ কৰিবৰ কাৰণে চুৰি ডকাইতিতো ধৰিব লাগিব নেকি?”\n“চুৰি ডকাইতি কৰিবলৈ সাহস লাগে বুজিছা, সাহস। তোমাৰ সেই সাহসৰ ‘স’টোও নাই। তোমাক বিয়া পতাটোৱেই জীৱনৰ আটাইতকৈ ডাঙৰ ভুল হ’ল মোৰ।”\n“তেনেহলে বিয়া পাতি মৰিছিলা কিয়?” সিঞ্চনে খঙেৰে উত্তৰ দিলে।\n“বিয়া পাতিবলৈ তুমিয়েই দেখোন পাগল হৈ আছিলা।”\n“বহুত ভাল পাইছিলোঁ তোমাক। সেইকাৰণেই বিয়া পাতিবলৈ পাগল হৈছিলোঁ। তুমি দেখোন মোৰ আৰ্থিক অৱস্থাৰ কথা আগৰপৰাই জানিছিলা। মইতো তোমাৰ পৰা একো লুকাই ৰখা নাছিলোঁ। তুমিনো কিয় বিয়া পাতিছিলা মোৰ লগত?”\n“মোৰ ভুল হৈছিল। আৰু ভাবি চোৱাৰ দৰকাৰ আছিল।”\nপ্ৰেৰণাই অনৰ্গল বকিয়েই আছে। শুনি শুনি অতীষ্ঠ হৈ পৰিছে সিঞ্চন। পাঁচ বছৰ হ’ল দুয়োৰে বিয়া পতাৰ। এটা ল’ৰাৰ মাক হোৱাৰ পাছতো প্ৰেৰণা এতিয়াও যে ইমান অবুজ হৈ আছে ভাবিলেই আচৰিত লাগে। মানুহে এনেয়েই নকয়, ‘অবুজনক বুজোৱা, ঢেৰুৱা ঠাৰি সিজোৱা।’\nআগতে প্ৰেৰণা এনেকুৱা নাছিল। সিঞ্চনৰ জীৱনত হাজাৰটা অনিশ্চয়তা থাকিলেও তাই প্ৰেম আৰু মমতাৰে ভৰাই ৰাখিছিল জীৱন। তাইৰ সিঞ্চনৰ ওপৰত থকা বিশ্বাসৰ কাৰণেই বাৰে বাৰে বাগৰি পৰিও পুনৰাই ঠিয় দিব পাৰিছিল সিঞ্চনে। এতিয়াতো সেই আগৰ প্ৰেৰণা নাই! সঁচাকৈয়ে কি সকলো সলনি হৈ গ’ল নেকি?\nসিঞ্চনক মনে মনে থকা দেখি প্ৰেৰণা পাকঘৰলৈ গ’ল। তাইহে জানে কিমান দুখত আজি এনেদৰে কব লগা হৈছে। মাকৰ ঘৰলৈ যোৱাটোও প্ৰায় বাদ দিয়াৰ দৰেই হৈছেগৈ। বাপেক মাকৰ উপদেশ নুশুনি প্ৰেৰণাই কিমান যে মাৰাত্মক ভুল কৰিছে সেইটো পাকে প্ৰকাৰে বুজাবলৈ কোনোৱেই বাদ নিদিয়ে।\nমীনুৰ গিৰিয়েক ৰাজীৱৰ ডাঙৰ চাকৰি। দৰমহা পাতিও সিঞ্চনতকৈ বহুত বেছি।সেইটো লৈ প্ৰেৰণাই কেতিয়াও দুখ কৰা নাই কিন্তু যেতিয়াই নিজৰ মাক দেউতাকে কথাই কথাই সিঞ্চনৰ লগত ৰাজীৱৰ তুলনা কৰি থাকে সেইটো মুঠেই সহ্য নহয় প্ৰেৰণাৰ। সিঞ্চনৰ অপমান কাঁইট হৈ প্ৰেৰণাক খুঁচি বিন্ধি ৰক্তাক্ত কৰে। তাৰ ফলতেই প্ৰেৰণাৰ মন বেয়া লাগি এনে হবলৈ পায়। উৰহৰ খঙ ভগাঢাৰিৰ ওপৰত জৰাৰ দৰে ভুগিব লগা হয় সিঞ্চনেই।\nযোৱা কেইবাদিনৰে পৰা সিঞ্চনে দৰমহাৰ টকা কেইটাৰ হিচাপ মিলাই তত পোৱা নাই। যেনেকৈয়ে নহওক এইবাৰ প্ৰেৰণাক দামী কিবা এটা কিনি দিবই লাগিব। দুদিনমানৰ পাছতেই বিবাহ বাৰ্ষিকীৰ তাৰিখ। উপায় এটাও হাতলৈ অহা নাই এতিয়ালৈকে। যিজনী ছোৱালীয়ে নিজৰ সুখৰ কথা অলপো নভবাকৈ সিঞ্চনৰ হাতত ধৰি ওলাই আহিছিল তাইক একো এটা দিব নোৱাৰিবনে সিঞ্চনে! নোৱাৰিলে কেনেকৈ হব! যেনেতেনে মিলাবই লাগিব কিবা কৰি।\nএনিভাৰ্চাৰীৰ দিনা আনদিনাতকৈ সোনকালে আহি ঘৰ পালেহি সিঞ্চন। পকেটত পাঁচখন খমখমীয়া দুহেজাৰ টকীয়া নোট। হাঁহিমুখেৰে প্ৰেৰণাৰ ফালে চাই ক’লে,\n“অলপ খৰধৰ কৰা। আমি ওলাই যাম এফালে।”\n“ক’ত ওলাই যোৱা?” অবাক হৈ সুধিলে প্ৰেৰণাই।\n“আজি খোৱাবোৱা বাহিৰতেই কৰিম দিয়া।”\n“কিন্তু মই যে ইমানবোৰ ৰান্ধিলোঁ তেতিয়াৰ পৰা, এইবোৰৰ কি হব?”\n“ফ্ৰীজত ভৰাই থোৱা আৰু ব’লা সোনকালে।”\n“কিন্তু হোটেলত খাবলৈ গ’লে কিমান বেছি খৰচ ভাবি চাইছানে তুমি? তাতে মাহৰ শেষ। পাছত কেনেকৈ মিলাবা কোৱাচোন?”\n“টকা আছে দিয়া মোৰ। তুমি ইমান ভাবিব নালাগে। ব’লা এতিয়া।”\nল’ৰাক কোলাত লৈ পাটকাপোৰৰ দোকানখনত সোমাইছে সিঞ্চন। মেৰুণ ৰঙৰ গুণাৰ ফুলৰ মেখেলা চাদৰযোৰ ভীষণ পচন্দ হৈছে তাৰ। প্ৰেৰণাই কেৱল মুখ মেলি চায়েই ৰৈছে। সিঞ্চনৰ কাৰবাৰৰ একোৱেই ভু পোৱা নাই তাই।\n“মেখেলা চাদৰযোৰ পচন্দ হৈছেনে তোমাৰ?”\n“তোমাৰ মূৰৰ গণ্ডগোল হৈছে নেকি? কাপোৰযোৰৰ দামটো নোচোৱা কিয়?” সিঞ্চনৰ কাণত ফুচফুচাই ক’লে প্ৰেৰণাই।\n“দামৰ কথা চিন্তা কৰিব নালাগে ৰ’বা। তোমাৰ পচন্দ হৈছেনে নাই তাকেই কোৱা।”\nইফালে সিঞ্চনৰ হাঁহি দেখি গা জ্বলিছিল প্ৰেৰণাৰ। মাহ শেষ হবলৈ এতিয়াও বহু কেইদিন বাকী। সিঞ্চনে কি নাটক কৰিছে এইবোৰ!\n“এতিয়াই বাহিৰলৈ ব’লা তুমি।”\n“আগতে কাপোৰযোৰ চোৱাচোন”\nপ্ৰেৰণাই সিঞ্চনক একো কোৱাৰ সুবিধা নিদি একপ্ৰকাৰ চোচোৰায়েই বাহিৰলৈ লৈ গ’ল।\n“ইমান দামী পাটৰ কাপোৰযোৰ যে কিনিবলৈ ওলাইছা টকা আছে জানো তোমাৰ লগত?”\n“আছে। সেইকাৰণেই কিনিবলৈ কৈছোঁ।”\n“কেনেকৈ পালা ইমান টকা? ক’ৰ পৰা পালা?”\nসিঞ্চন মনে মনে ৰ’ল।\n“আৰে, নোকোৱা কিয় ক’ৰ পৰা পালা?”\n“আজি এটিএমৰ পৰা উলিয়াইছোঁ।” সিঞ্চনে মূৰ তল কৰি উত্তৰ দিলে।\n“জমা টকা উলিয়াইছা? কিমান উলিয়াইছা?”\n“দহহাজাৰ। তুমিয়েই কোৱা নাছিলা জানো এইবাৰ দামী উপহাৰ লাগে বুলি?”\n“পাগল হৈছা নেকি? মই কিবা কলোঁ বুলিয়েই এনেকৈ জমা টকা উলিয়াব লাগে নেকি? টকা আছেনো কেইটা? অলপো কাণ্ডজ্ঞান নাই নেকি তোমাৰ?”\nএইবাৰ সিঞ্চনৰ আচৰিত হোৱাৰ পাল। ইফালে সিঞ্চনৰ মূৰ্খামিৰ কাৰণে গালি পাৰিয়েই আছে প্ৰেৰণাই। নাৰীৰ মন বুজি পোৱা সঁচাকৈয়ে বৰ কঠিন।\n“শুনা, টকাখিনি কাইলৈ পুনৰ বেংকত জমা কৰি দিবা। টকা জমা হৈ প্ৰথমতে কিবাকৈ ফ্লেটৰ ইএমআই টো শেষ হওঁক। উপহাৰ পাছে পৰেও লব পৰা যাব। এইবাৰ সোনকালে ঘৰলৈ ব’লা।\nঘৰলৈ পোণাই খৰকৈ খোজ দিলে প্ৰেৰণাই। পাছে পাছে কোলাত ল’ৰাক লৈ সিঞ্চন। ৰাতি খোৱাৰ মেজত ধোঁৱা বলি থকা চিকেন বিৰিয়ানি আৰু ভজা বৰালি মাছেৰে ৰাতিৰ সাজ খাবলৈ লৈ সিঞ্চনে সুধিলে প্ৰেৰণাক,\n“তুমি আচলতে কি বিচাৰা কোৱাচোন? দুদিনৰ আগতে গিফ্ট নিদিওঁ বুলি গালি খালোঁ আৰু আজি গিফ্ট দিবলৈ ওলাই গালি খালোঁ। নাৰীৰ মন বুজাটো কি ইমানেই কঠিন?”\n“হব মোক একো গিফ্ট চিফ্ট নালাগে। তুমিযে দিম বুলি ভাবিলা তাতেই মোৰ সুখ। এতিয়া লেকচাৰ বাদ দি খোৱাত মন দিয়া। ঠাণ্ডাৰ দিনত এনেয়েও সোনকালে ঠাণ্ডা হয় চব।”\nসিঞ্চনেও ভাবিলে নাৰীৰ মন বুজিবলৈ অহোপুৰুষাৰ্থ কৰাতকৈ বৰ্তমান চিকেন বিৰিয়ানিত মন দিয়াই বুদ্ধিমানৰ কাম হব। এই জেলেপীৰ পাক বুজি পোৱাটো তাৰ দ্বাৰা সম্ভৱ নহ’ব কাহানিও। গতিকে মিছাতে মূৰ ঘমাবলৈ এৰি সি তৃপ্তিৰে খোৱাত মন দিলে।\n« ইতিবাচক মনােভাব গঢ়াৰ সংকল্প – গীতিমালিকা নেওগ\nভক্তৰ স্বগতোক্তি! – জ্যোতিৰূপম দত্ত »\nমধ্যবিত্ত মানুহৰ মান অভিমান!! আমাৰ সকলোৰে কাহিনী এনেকুৱাই যেন।ভাল লাগিল বা।\nNilakshi Devi Deka\nধন্যবাদ জনালোঁ ৰাজশ্ৰী ☺\nধন্যবাদ আপোনাক। 😊\nনয়নজ্যোতি বৰঠাকুৰ ।\nভাল লাগিল পঢ়ি ।\nখুবেই ভাল লাগিল বা।👌\nভাল লাগিল। সংসাৰৰ সুখ দুখ এইবোৰেই— মধ্যবিত্ত পৰিয়ালৰ।\nসঁচাই দেই নাৰীৰ মন বুজা বহুত টান। ভাল লাগিল


January 16, 2022 8:46 pm\nবিজেপিৰ উদণ্ড বিধায়ক ডঃ অমিয় কুমাৰ ভূঞা জামিনবিহীন গোচৰত গ্ৰেপ্তাৰ হ’ব নে? উদণ্ড বিধায়ক অমিয় কুমাৰ ভূঞাক কাৰাগাৰত নিক্ষেপ কৰিবলৈ মুখ্যমন্ত্ৰীৰ সাহস হ’ব নে? আৰক্ষী বিষয়াক অপমান, কৰ্তব্যত বাধা প্ৰদান কৰা উদণ্ড বিজেপি বিধায়কে শাস্তি লাভ কৰিব নে?\nনে আৰক্ষী বিষয়াক কৰ্তব্যত বাধা কৰা বিধায়কক মুখ্যমন্ত্ৰীয়ে পুৰষ্কৃতহে কৰিব? নে কৰ্তব্যৰত আৰক্ষীক বিষয়াক ভাবুকি দিয়া উদণ্ড বিধায়ক ভূঞাৰ দৰে আন আন বিধায়ককো এনে উদ্ভণ্ডালি কৰিবলৈ উৎসাহিত কৰিব?\nএগৰাকী কৰ্তব্যৰত আৰক্ষী বিষয়াক বিজেপিৰ উদণ্ড বিধায়ক ডঃ অমিয় কুমাৰ ভূঞাই ভাবুকি দিয়াৰ পিছতে মুখ্যমন্ত্ৰীৰ প্ৰতি এইসমূহ প্ৰশ্নৰ উত্থাপন হৈছে।\nলগতে পঢ়ক: চিবিআইয়ে গ্ৰেপ্তাৰ কৰিলে গেইলৰ সঞ্চালক ই এছ ৰংগনাথনক; উদ্ধাৰ নগদ ১.২৯ কোটি টকা\nঅপৰাধী তথা অভিযুক্তক সুৰক্ষা দিবলৈ বিহপুৰীয়াৰ বিজেপি বিধায়ক ডঃ অমিয় কুমাৰ ভুঞাই এগৰাকী আৰক্ষী উপ পৰিদৰ্শকক ভাবুকি দিয়াই নহয়। আৰক্ষী বিষয়াগৰাকীক কৰ্তব্য পালনতো বলপূৰ্বকভাৱে বাধা দিবলৈ চেষ্টা কৰাৰ অডিঅ’ ক্লীপ ভাইৰেল হৈছে।\nএইদৰে এগৰাকী আৰক্ষী বিষয়াক নিজ কৰ্তব্যত বলপূৰ্বক বাধা প্ৰদান কৰিব পাৰি নে? এনেদৰে আৰক্ষী বিষয়াক কৰ্তব্যত বাধা প্ৰদানৰ বিৰুদ্ধে কি শাস্তিৰ বিধান আছে?\nহয়, এনেদৰে চৰকাৰী বিষয়াৰ কৰ্তব্যত বলপূৰ্বকভাৱে বাধা প্ৰদান কৰিলে ভাৰতীয় দণ্ডবিধি আইনৰ অধীনত অভিযুক্তক শাস্তি প্ৰদানৰ বিধান আছে।\nIPCৰ ৩৫৩ ধাৰাৰ অধীনত চৰকাৰী বিষয়াক বলপূৰ্বকভাৱে কৰ্তব্য পালনত বাধা প্ৰদান কৰা লোকৰ বিৰুদ্ধে শাস্তিমূলক ব্যৱস্থা ল’ব পাৰি।\nলগতে পঢ়ক:ভোগালীৰ উছাহৰ মাজতে দুটাকৈ হত্যাকাণ্ডই জোকাৰি গৈছে ওদালগুৰি জিলাৰ কলাইগাঁও\nIPCৰ ৩৫৩ৰ অধীনত চৰকাৰী বিষয়াক বলপূৰ্বকভাৱে কৰ্তব্য পালনত বাধা দিলে জৰিমনাসহ দুবছৰ কাৰাদণ্ড বিহাৰ বিধান আছে। ইমানেই নহয়, আনকি এই ধাৰাত অভিযুক্তক জামিনবিহীন গোচৰত গ্ৰেপ্তাৰ কৰিব পাৰি। অৰ্থাৎ চৰকাৰী বিষয়াক কৰ্তব্যত বাধা আৰোপ কৰাটো হৈছে এটা জামিন অযোগ্য অপৰাধ।\nআনহাতে, IPCৰ ধাৰা ১৮৬ৰ অধীনতো তদ্ৰূপ কৰ্তব্যৰত চৰকাৰী কৰ্মচাৰীক বাধা প্ৰদান কৰি ৰাজহুৱা কৰ্তব্য সম্পাদনৰ বিৰত ৰাখিবলৈ চেষ্টা কৰিলে জৰিমনাসহ ৩ মাহৰ কাৰাবাস হ’ব পাৰে।\nঅডিঅ’টোত স্পষ্ট হৈছে যে এগৰাকী আৰক্ষী উপ পৰিদৰ্শকক কৰ্তব্য পালনত বলপূৰ্বকভাৱে বাধা প্ৰদান কৰিছে বিজেপিৰ বিধায়ক ডঃ অমিয় কুমাৰ ভূঞাই।\nএগৰাকী কৰ্তব্যৰত আৰক্ষী বিষয়াক এইদৰে বলপূৰ্বক বাধা প্ৰদান কৰি বিধায়ক ভূঞাই দেখ দেখকৈ দণ্ডনীয় অপৰাধ কৰিছে। আইনী মতে এই অপৰাধৰ বাবে বিধায়ক ভূঞাক কাৰাৰুদ্ধ কৰিব লাগে!\nলগতে পঢ়ক:অন্তিম টেষ্টত পৰাজিত ইংলেণ্ড, ৪-০ ব্যৱধানত এছেজ শৃংখলা জয় অষ্ট্ৰেলিয়াৰ\nকিন্তু গৃহ বিভাগৰ দায়িত্বত থকা মুখ্যমন্ত্ৰী ডঃ হিমন্ত বিশ্ব শৰ্মাই উদণ্ড বিধায়ক ভুঞাক কাৰাগৰালৈ নিক্ষেপ কৰিব পাৰিব নে?\nমুখ্যমন্ত্ৰীৰ গৃহ বিভাগে এইদৰে দণ্ডনীয় অপৰাধ কৰা বিধায়ক ভূঞাৰ বিৰুদ্ধে আইনী ব্যৱস্থা ল’ব পাৰিব নে?\nউদণ্ড বিধায়ক মন্ত্ৰীৰ পৰা কৰ্তব্যৰত চৰকাৰী বিষয়াক আইনীভাৱে মুখ্যমন্ত্ৰীয়ে সুৰক্ষা প্ৰদান কৰিব পাৰিব নে?\nএতিয়া ৰাইজ তথা সচেতন মহলে মুখ্যমন্ত্ৰীৰ পৰা এই প্ৰশ্নৰ উত্তৰেই বিচাৰিছে। এই প্ৰশ্নসমূহৰ মুখ্যমন্ত্ৰীয়ে কি উত্তৰ দিয়ে সেয়া লক্ষণীয় হ’ব।


বীৰেন বৰকটকীৰ কবিতাত বিষয়ৰ ভিন্নতা (ভাস্কৰজ্যোতি দাস) - সাহিত্য ডট অৰ্গ\nবীৰেন বৰকটকীৰ কবিতাত বিষয়ৰ ভিন্নতা (ভাস্কৰজ্যোতি দাস)\n১৯৮৬ চন। অসম সাহিত্য সভাৰ ৫২ তম কামপুৰ অধিৱেশন। সেইবাৰ সভাপতিৰ আসনত আছিল শিৱসাগৰ ছোৱালী মহাবিদ্যালয়ৰ এজন অৱসৰপ্ৰাপ্ত অধ্যক্ষ। সম্পূৰ্ণ নাম বীৰেন্দ্ৰনাথ বৰকটকী। দেখাই শুনাই সাধাৰণযেন লগা এই মানুহজনৰ ব্যক্তিত্বৰ আগত যেন সকলোবোৰ নিষ্প্ৰভ হৈছিল। ছাত্ৰ অৱস্থাৰে পৰা সাহিত্যৰ বিভিন্ন শিতান যেনে গল্প, প্ৰৱন্ধ, উপন্যাস, কবিতা, নিবন্ধ, নাটক আদিসমূহত মানুহজনৰ এক ভাল দখল আছিল। লগতে তেখেত আছিল এজন নিষ্ঠাবান সাংবাদিক, এজন সুদক্ষ শিক্ষাবিদ, এজন সমালোচক তথা অভিনেতা। মূলতঃ সমাজবাদী ধাৰাটোক লগত লৈ ফুৰা এইজনা সাহিত্যিকে যিকোনো সৃষ্টিৰেই পাঠকৰ মনত স্বদেশ চেতনাৰ বীজ ৰোপণ কৰিব পাৰিছিল। এইক্ষেত্ৰত সহজভাৱে ল’ব পৰা এটা উদাহৰণ হ’ল তেখেতৰ কবিতাৰাজি।\n১৯৫৯ চনত বৰকটকীদেৱৰ প্ৰথম কবিতা সংকলন “মন্বন্তৰ” প্ৰকাশ পায়। ইয়াৰ পাছত প্ৰায় একুৰিমান বছৰৰ বিৰতিত তেখেতৰ দ্বাৰা ৰচিত কবিতাপুথি “চিৰন্তন” প্ৰকাশিত হয়। একেদৰে ১৯৮৬ চনত তেখেতৰ কবিতাপুথি “চিনাকী পৃথিৱী” আৰু “ওপজা মাটিৰ মৰম” প্ৰকাশিত হয়। অঘৰী, দুষ্কৃতি, অৰণ্য, সমুদ্ৰ ইত্যাদিবোৰ শব্দৰ বহু অৰ্থত কৰা প্ৰয়োগ বৰকটকীদেৱৰ কবিতাৰ এক চকুতলগা বৈশিষ্ট্য।\nদুষ্কৃতিৰ কুৰুক্ষেত্ৰ জিনি\nসুকুমাৰ কৃষ্ণৰ জন্ম হয়\nসুন্দৰৰ মনে পতা সেউজী মাটিত\nসাধনাৰ পদুম মৰহে\nকঠীয়া গজাদি গজে\nদুষ্কৃতিৰ অগণন কুঁহিলা গজালি। ……………………….(প্ৰাণ বন্দৰ)\nএকেদৰে বৌদ্ধ দৰ্শনৰ প্ৰতি থকা কবিৰ অনুৰাগ ভালেকেইটা কবিতাত প্ৰকাশ পাইছে। বোধিদ্ৰুম, বুদ্ধগয়া আদি শব্দচয়ন তাৰে একো একোটা উদাহৰণ। একেদৰে বৰকটকীৰ কবিতাত এক চিনাকী সুৰ হ’ল “মানৱতা”। মানৱতাৰ এই ধাৰাটোক সাধনাৰে সংযুক্ত কৰি বৰকটকীদেৱে স্বদেশানুৰাগ, জনগণৰ প্ৰতি থকা স্নেহ, সাংস্কৃতিক সমন্বয় আৰু ঐতিহ্যৰ প্ৰতি থকা শ্ৰদ্ধা ‘এই ছবি’ নামৰ কবিতাটোত প্ৰকাশ কৰিছে। অমলিন এই ছবিখন। কিবা কাৰণত ছবিখন বিৱৰ্ণ হ’লেও উদিত সূৰ্যৰ পোহৰত ছবিখন আকৌ যেন উদ্ভাসিত হ’ব। চেষ্টা কেৱল গণ দেৱতাৰ প্ৰাণৰ মাজত ইয়াক সযতনে সংৰক্ষিত কৰি ৰখাৰ:\nএই ছবি পৃথিৱীৰ মুক জনতাৰ\nপ্ৰাণৰ ৰঙৰে তাৰ তুলিকা তিয়াই\nসাধনাৰ ৰ’দ কাচলিত\nআঁকিলে এখন ছবি,\nনাম তাৰ দিলে মানৱতা। ………………………………..(এই ছবি)\nঅসম তথা ভাৰতৰ ইতিহাসৰ চৰিত্ৰবোৰত থকা বৈশিষ্ট্যৰ বুকুত বহি কবিজনাই কবিতাৰ দীঘ-বাণিবোৰত ইয়াৰ চৰিত্ৰ, শব্দ, চিত্ৰ তথা ধ্বনিক সংযোজন ঘটাইছে। মহাকাব্যৰ এই বৈশিষ্ট্যবোৰ তেওঁৰ কবিতাত সততে দেখিবলৈ পোৱা যায়।\nতাত মাথো জায়দ্ৰথী মন্ত্ৰণাৰে\nঅভিমন্যু নিধনৰ মাথোঁ আয়োজন। ……………………(বুদ্ধগয়া কিমান দূৰত?)\nজীৱন সম্পৰ্কে কবিৰ ধাৰণা উপনিষদীয় যেন লাগে। জীৱন অৰণ্যত ভ্ৰমি ফুৰা কবিক ইয়াৰ উতলা সঙ্গীতে সততে ব্যাকুল কৰে। গ্ৰাম্য জীৱনৰ পটভূমিত দিখৌৰ পৰা ভৰলীলৈকে প্ৰৱাহিত হৈছিল বৰকটকীদেৱৰ আত্মানুসন্ধানৰ ধাৰা। সেয়ে তেওঁৰ চেতনাত দোলা দিয়া দিখৌৰ প্ৰাণৱন্ত ৰূপ, মেটেকাঘাটৰ বৰজহা গাঁৱৰ ডুখৰীয়া ছবি ইত্যাদিবোৰে তেখেতৰ কবিতাৰ দলিচাত বুটাফুলৰ দৰে আত্মপ্ৰকাশ ঘটাইছিল:\nমেটেকাঘাটৰ উচ্ছল জীৱনধাৰা এতিয়া নাই,\nঅচিনাকী মুখৰ মাজত হঠাতে হেৰাই গ’ল\nজীউৰাম বায়নৰ পিছৰ পুৰুষ। ……………………………..(মেটেকাঘাট)\nএকেদৰে আৰ্থসামাজিক পৰিৱৰ্তনবোৰতো কবিয়ে কবিতাৰ উপাদান বিচাৰি পাইছিল। উদাহৰণস্বৰূপে তেখেতৰ এতিয়া গধূলি হ’ল কবিতাটো ল’ব পাৰি য’ত কবিয়ে লিখিছে-\nৰূপৰ টকাটো দিলে ঘিঁউ সেৰ পোৱা\nচাউলৰ ভাৰখন দুকুৰি সেৰৰ\nবজাৰত বেচি আহে ঘৰৰ মানুহে\nহাঁহি হাঁহি সিকা ৰূপ মাথোঁ দুটি লয়। ………………………….(এতিয়া গধূলি হ’ল)\nকবিৰ অন্তৰত জাগি উঠা মনোৰম, উমাল তথা অনুভূতিসিক্ত কল্পচিত্ৰই তেখেতৰ কবিতাক প্ৰদান কৰিছে এক অনন্য মাত্ৰা। এইসমুহতো কবিয়ে পৰিৱৰ্তনৰ ধুমুহাজাক দেখিছে। সলনি হোৱা সময়ৰ বুকুত বিলীন হৈ গৈছে একো একোটা পুৰুষ, একো একোটা সত্বা। কিন্তু তাৰ মাজতো জীৱন্ত হৈ আছে পৰম আত্মীয় দিনবোৰ, সেই দিনবোৰত প্ৰকৃতিয়ে দিয়া সাঁচবোৰ। তাৰেই প্ৰকাশ “চিনাকী দিন” নামৰ কবিতাটো:\nবতাহে হেঁচুকি যোৱা\nনীৰলে টোপনি যায়\nলুইতৰ নিজান পাৰত,\nচাপৰিৰ বিলৰ মাজত\nতৰাণিত মেল মাৰে\nকথা কোৱা বিধে বিধে আলহী চৰায়ে,\nঠিক যেন বহুত দিনৰ মুৰত\nলগ হোৱা এজাক ছোৱালী ………………………………………(চিনাকী দিন)\nকবিৰ অভিজ্ঞতা তথা ভাৱজগতৰ এই চিত্ৰণত আছে সুবিমল বৰ্ণময় সৌৰভ। কোনোটো কবিতাত যদি অসমৰ সাস্কৃতিক ঐতিহ্যৰ নিটোল প্ৰকাশ ঘটিছে কোনোটোত আকৌ প্ৰকাশ পাইছে সমন্বয় তথা সংহতিৰ উদাত্ত আহ্বান। এইদৰে কবিৰ মন-মণিকোঠাত সযতনে ৰাখি থোৱা, মাটিৰ ঘ্ৰাণ থকা গ্ৰামীণ জীৱনৰ, সময়ৰ তথা সংস্কৃতিৰ অনাবিল কথকতাই সমৃদ্ধ কৰিছে বৰকটকীৰ কবিতাৰাজিক।\n“চিৰন্তন”, “ওপজা মাটিৰ মৰম”, “চিনাকী পৃথিৱী” (বীৰেন বৰকটকীৰ কবিতাপুথি)\n← বিশিষ্ট গল্পকাৰ কুল শইকীয়াৰ সতে অন্তৰংগ আলাপ\nমৌ-সনা সোঁৱৰণি (নলিনীধৰ ভট্টাচাৰ্য): সপ্তদশ খণ্ড →


Missile H in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Missile H ar byavahar, ppali, parshwakriya, upkaar, kriya-pratikriya aaru satarkatabani\nMissile H 40 Mg/12.5 Mg Tablet\nMissile H के सारे विकल्प देखें\nMissile H की जानकारी\nMissile H ৰ লাভ আৰু ব্যৱহাৰসমূহ- Missile H Benefits & Uses in Assamese- Missile H ar laabh aaru byavaharsamuh\nMissile H ৰ পালি আৰু সেয়া কেনেদৰে ল'ব- Missile H Dosage & How to Take in Assamese - Missile H ar paali aaru xeya kenedore lobo\nMissile H ৰ পাৰ্শ্চক্ৰিয়াসমূহ- Missile H Side Effects in Assamese- Missile H ar parshwakriyasamuh\nMissile H সংক্ৰান্ত সতৰ্কতাবাণীসমূহ- Missile H Related Warnings in Assamese- Missile H xonkranta xatarkatabanisamuh\nঅইন দৰৱৰ সৈতে Missile Hৰ গুৰুতৰ ক্ৰিয়া-প্ৰতিক্ৰিয়া- Severe Interaction of Missile H with Other Drugs in Assamese- Oinor xoite Missile H ar gurutor kriya-pratikriya\nMissile H মতভেদসমূহ- Missile H Contraindications in Assamese- Missile H nishedhsamuh\nMissile H ৰ বিষয়ে সততে সোধা প্ৰশ্নসমূহ- Frequently asked Questions about Missile H in Assamese- Missile H ar bikhoye satate xodha prashnasamuh\nখাদ্য আৰু মদৰ সৈতে Missile H ক্ৰিয়া-প্ৰতিক্ৰিয়া- Missile H Interactions with Food and Alcohol in Assamese- khadya aaru modor xoite Missile H kriya-pratikriya\nMissile H ৰ লাভ আৰু ব্যৱহাৰসমূহ - Missile H Benefits & Uses in Assamese - Missile H ar laabh aaru byavaharsamuh\nMissile H তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMissile H ৰ পালি আৰু সেয়া কেনেদৰে ল'ব - Missile H Dosage & How to Take in Assamese - Missile H ar paali aaru xeya kenedore lobo\nMissile H-ৰ উপাদানসমূহ - Missile H Active Ingredients in Assamese - Missile H-ar upadaansamuh\nMissile H ৰ পাৰ্শ্চক্ৰিয়াসমূহ - Missile H Side Effects in Assamese - Missile H ar parshwakriyasamuh\nগৱেষণাৰ ভিত্তিত, Missile H ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMissile H সংক্ৰান্ত সতৰ্কতাবাণীসমূহ - Missile H Related Warnings in Assamese - Missile H xonkranta xatarkatabanisamuh\nMissile H-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nMissile Hএ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nMissile H-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Missile H গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Missile H গ্ৰহণ কৰিব নালাগে।\nবৃক্কত Missile H কি প্ৰভাৱ দেখা গৈছে?\nMissile H গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Missile H কি প্ৰভাৱ দেখা গৈছে?\nMissile H গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Missile H ৰ কি প্ৰভাৱ দেখা গৈছে?\nMissile H গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Missile Hৰ গুৰুতৰ ক্ৰিয়া-প্ৰতিক্ৰিয়া - Severe Interaction of Missile H with Other Drugs in Assamese - Oinor xoite Missile H ar gurutor kriya-pratikriya\nMissile H তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nMissile H মতভেদসমূহ - Missile H Contraindications in Assamese - Missile H nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Missile H লোৱা অনুচিত যাতে -\nMissile H ৰ বিষয়ে সততে সোধা প্ৰশ্নসমূহ - Frequently asked Questions about Missile H in Assamese - Missile H ar bikhoye satate xodha prashnasamuh\nএই Missile H-এ অভ্য়াস বা নিচাৰ সৃষ্টি কৰে নেকি?\nনহয়, আপনি Missile Hৰ প্ৰতি আসক্ত নহয়।\nনহয়, Missile H লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Missile H লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Missile Hৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Missile H ক্ৰিয়া-প্ৰতিক্ৰিয়া - Missile H Interactions with Food and Alcohol in Assamese - khadya aaru modor xoite Missile H kriya-pratikriya\nখাদ্য আৰু Missile Hৰ ক্ৰিয়া-প্ৰতিক্ৰিয়া\nখাদ্যৰ সৈতে Missile Hৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Missile Hৰ মাজৰ প্ৰতিক্ৰিয়া\nগৱেষণাৰ অভাৱত, Missile H লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nMissile H ৰ অনুকল্প - Substitutes for Missile H in Assamese\nআপুনি বা আপোনাৰ পৰিয়ালৰ কোনোবাই Missile H লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Missile H ব্যৱহাৰ কৰিছিল নেকি?\nআপুনি কিমান পৰিমাণে Missile H সেৱন কৰিছিল?\nআপুনি Missile H ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Missile H সেৱন কৰে?


অসমৰ ৰাইজে কিয় হিয়া উজাৰি ভোট দিব বিজেপিক? যুক্তি দিলে প্ৰদেশ কংগ্ৰেছৰ সভাপতি ৰিপুণ বৰাই! why-people-will-case-vote-for-bjp-says-apcc-president-ripun-bora-tvbalen– News18 assam\nঅসমৰ ৰাইজে কিয় হিয়া উজাৰি ভোট দিব বিজেপিক? যুক্তি দিলে প্ৰদেশ কংগ্ৰেছৰ সভাপতি ৰিপুণ বৰাই!\nঅসমৰ ৰাইজে হিয়া উজাৰি ভোট দিব বিজেপিক ৷ উজনিৰ ভালে কেইখন ৰাজহুৱা সভাত মন্তব্য ৰাখিছিল ৰাজ্যৰ মুখ্যমন্ত্ৰী সৰ্বানন্দ সোণোৱালে ৷\nLast Updated : November 20, 2020, 15:32 IST\nঅসমৰ ৰাইজে হিয়া উজাৰি ভোট দিব বিজেপিক ৷ উজনিৰ ভালে কেইখন ৰাজহুৱা সভাত মন্তব্য ৰাখিছিল ৰাজ্যৰ মুখ্যমন্ত্ৰী সৰ্বানন্দ সোণোৱালে ৷ মুখ্যমন্ত্ৰী সৰ্বানন্দ সোণোৱালৰ এনে মন্তব্যৰ এতিয়া প্ৰতিক্ৰিয়া প্ৰকাশ কৰিছে অসম প্ৰদেশ কংগ্ৰেছ কমিটীৰ সভাপতি ৰিপুণ বৰাই ৷\nকিয় অসমৰ মানুহে হিয়া উজাৰি ভোট দিব বিজেপিক?\nকাৰণ জাতি, মাটি ভেটিৰ কথা কোৱা বিজেপি চৰকাৰৰ দিনত অসমীয়াই হেৰুৱাইছে ভেটি। নে চৰকাৰ খনে ‘কা’ সমৰ্থন কৰাৰ বাবে বিজেপিক ভোট দিব? ‘কা’ বিৰোধী আন্দোলন কৰাৰ বাবে অখিল গগৈক কাৰাবন্দী কৰিছে ৷ যাৰ বাবে ভোট দিব নেকি বিজেপিক ? প্ৰশ্ন ৰিপুণ বৰাৰ ৷\nবছৰত ২ কোটি চাকৰি দিয়াৰ প্ৰতিশ্ৰুতি দিছিল কেন্দ্ৰই ৷ একেদৰে অসমত বছৰি ২৬ লাখ নিবুনৱাক সংস্থাপনৰ আশ্বাস দিছিল বিজেপিয়ে ৷ তেন্তে নিবনুৱাক সংস্থাপন নকৰাৰ বাবে ভোট দিব নেকি বিজেপিক? মুখ্যমন্ত্ৰীক পোনপটীয়া আক্ৰমণ ৰিপুণ বৰাৰ ৷\nঅসমত ৬০ বছৰে কংগ্ৰেছে কৰিব নোৱাৰা কাম বিজেপি ৬ বছৰত কৰা বুলি মন্তব্য কৰিছিল মুখ্যমন্ত্ৰী সৰ্বানন্দ সোণোৱালে ৷ সেই সন্দৰ্ভত উভতি ধৰিলে ৰিপুণ বৰাই ৷ প্ৰথমে সোণোৱালক বুৰঞ্জী পঢ়াৰ আহ্বান বৰাৰ ৷\nকংগ্ৰেছে ৬০ বছৰে গঢ়া দেশ, বিজেপিয়ে ধ্বংস কৰিছে ৷ মুখ্যমন্ত্ৰী সোণোৱালে পঢ়া বিদ্যালয়, মহাবিদ্যালয় কোনে নিৰ্মাণ কৰিছিল , বিজেপিয়ে নিৰ্মাণ কৰিছিল নেকি ? প্ৰশ্ন ৰিপুণ বৰাৰ ৷ একেদৰে অসম সচিবালয়, ব্ৰহ্মপুত্ৰ গেষ্ট হাউচ কোনে নিৰ্মাণ কৰিছিল? সেয়া সকলো কংগ্ৰেছৰ দিনতে হোৱা। গতিকে ৬০ বছৰত কংগ্ৰেছে কি কৰিলে বুলি মন্তব্য কৰাৰ নৈতিক অধিকাৰ মুখ্যমন্ত্ৰী সোণোৱালৰ নাই বুলিও সমালোচনা কৰিলে ৰিপুণ বৰাই।\nFirst published: November 20, 2020, 15:32 IST\nbjpcongressRipun BoraSarbananda Sonowal


shraddha-kapoor-going-to-marry-her-long-term-boyfriend-rohan-shrestha– News18 Assam\nশীঘ্ৰে বিবাহপাশত আবদ্ধ হ’ব মোহময়ী অভিনেত্ৰী শ্ৰদ্ধা কাপুৰ! কাৰ সৈতে বিয়া শ্ৰদ্ধাৰ?\nঅৱশ্যে এই সন্দৰ্ভত এতিয়ালৈকে অভিনেত্ৰীগৰাকীয়ে কোনো মন্তব্য কৰা নাই।\nUpdated:July 11, 2019, 7:29 PM IST\nUpdated: July 11, 2019, 7:29 PM IST\n২০১৮ বৰ্ষটোত বলীউদ জগতৰ কেইবাগৰাকীও তাৰকাৰ বিয়া আপুনি দেখিছে। প্ৰিয়ংকা চোপ্ৰা, ছোনম কাপুৰ, নেহা ধুপিয়াৰ দৰে তাৰকা আবদ্ধ হৈছে বিবাহপাশত। এতিয়া আগন্তুক বৰ্ষ অৰ্থাৎ ২০২০ চনতো দেখা যাব পাৰে বলীউদৰ কেইবাখনো হাই প্ৰফাইল বিয়া। ইয়াৰ ভিতৰত চৰ্চাত আছে শ্ৰদ্ধা কাপুৰৰ বিয়া।\nসংবাদ মাধ্যমত প্ৰকাশ পোৱা অনুসৰি, শ্ৰদ্ধা কাপুৰে নিজৰ দীৰ্ঘদিনীয়া প্ৰেমিকৰ সৈতে ২০২০ চনত আবদ্ধ হ’ব পাৰে বিবাহপাশত। শ্ৰদ্ধা আৰু ৰোহন শ্ৰেষ্ঠাৰ সম্পৰ্কৰ বিষয়ে পূৰ্বেও বহু উৰাবাতৰি ওলাইছিল। কিন্তু শ্ৰদ্ধাই নিজৰ সম্পৰ্কক লৈ কেতিয়াও মুকলিকৈ একো প্ৰকাশ কৰা নাই। দুয়োকে কেইবাবাৰো একেলগে সময় কটোৱাও দেখা গৈছিল।\nশ্ৰদ্ধাৰ প্ৰেমিক ৰোহন শ্ৰেষ্ঠা প্ৰখ্যাত ফটোগ্ৰাফাৰ ৰাকেশ শ্ৰেষ্ঠাৰ পুত্ৰ। লগতে ৰোহন নেপালৰ এগৰাকী পৰিচিত ফুটবলাৰ। ছচিয়েল মিডিয়াত শ্ৰদ্ধা আৰু ৰোহনৰ কেইবাখনো ফটো পূৰ্বে প্ৰকাশ পাইছে। এতিয়া দুয়োৰে পৰিয়ালত বিয়াৰ কথা চলিছে বুলিও খবৰ প্ৰকাশ পাইছে।\nঅৱশ্যে এই সন্দৰ্ভত এতিয়ালৈকে অভিনেত্ৰীগৰাকীয়ে কোনো মন্তব্য কৰা নাই। এক অনুষ্ঠানত বিয়াৰ বিষয়ে সোধাত শ্ৰদ্ধাই ৪–৫ বছৰলৈ বিয়া হোৱাৰ কথা অস্বীকাৰ কৰিছিল। বৰ্তমান ছাহ’ ছবিখনৰ শ্বুটিঙত ব্যস্ত আছে শ্ৰদ্ধা কাপুৰ। এই ছবিখনত প্ৰভাসৰ সৈতে দেখা যাব শ্ৰদ্ধাক।


Thungjung by Pratul Kumar Nath থুংজাং : প্ৰতুল কুমাৰ নাথ প্ৰকাশক : এম. আৰ. পাব্লিকেশ্যন - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / M. R. Publication / Thungjung by Pratul Kumar Nath থুংজাং : প্ৰতুল কুমাৰ নাথ প্ৰকাশক : এম. আৰ. পাব্লিকেশ্যনâ€¹Return to Previous Page\nProduct code: 4619 Category: M. R. Publication\nপ্ৰতুল কুমাৰ নাথ\nThungjung by Pratul Kumar Nath থুংজাং : প্ৰতুল কুমাৰ নাথ প্ৰকাশক : এম. আৰ. পাব্লিকেশ্যন quantity\nTag: Thungjung by Pratul Kumar Nath\nISBN : 978-93-85229-96-1\nThungjung : A novel is written by Pratul Kumar Nath


কৃষিখণ্ডত তথ্য ভাণ্ডাৰ গঢ়ি তোলাৰ প্ৰাসংগিকতা — বিকাশপেডিয়া\nমূল পৃষ্ঠা / কৃষি / শস্য উৎপাদন / কৃষি পৰামৰ্শ / কৃষিখণ্ডত তথ্য ভাণ্ডাৰ গঢ়ি তোলাৰ প্ৰাসংগিকতা\nআজিকালি কৃষিখণ্ডত বিভিন্ন কাৰণত নানান ধৰণৰ ৰাসায়নিক দ্ৰব্য ব্যৱহাৰ কৰা হয়|\nআজিকালি কৃষিখণ্ডত বিভিন্ন কাৰণত নানান ধৰণৰ ৰাসায়নিক দ্ৰব্য ব্যৱহাৰ কৰা হয়| যেনে-মাটিৰ উৎপাদিকা শক্তি বৃদ্ধি, পোক-পতংগৰ পৰা শস্য ৰক্ষা, খেতিপথাৰৰ অপতৃণ বিনাশ, ফল-মূলৰ দ্ৰুত বৃদ্ধি, শস্যৰ বীজ সংৰক্ষণ, শাক-পাচলিৰ ৰং দেখাত সজীৱ কৰি ৰখা, শস্যৰ ৰোগ প্ৰতিৰোধ আৰু নিৰাময় আদি নানান উদ্দেশ্যত বিভিন্ন কৃত্ৰিম ৰাসায়নিক দ্ৰব্য খেতিপথাৰত বা চপোৱাৰ পিছত খাদ্যশস্যৰ ওপৰত প্ৰয়োগ কৰা হয়| ইতিমধ্যে এইটো প্ৰমাণিত হৈছে যে কৃত্ৰিম ৰাসায়নিক সাৰ, কীটনাশক, অপতৃণ নাশক আৰু দৰৱৰ ব্যাপক প্ৰয়োগে কৃষিখণ্ডলৈ ভয়াৱহ দুৰ্যোগ নমাই আনিছে| এনেবোৰ দ্ৰব্যই প্ৰথমে মাটি-পানী বিষাক্ত কৰি তোলে| ফলত তাত উৎপাদিত শস্যই পানী আৰু অন্যান্য পৌষ্টিক উপাদানৰ লগতে বিষাক্ত দ্ৰব্যবোৰে শুহি লোৱাৰ বাবে খাদ্য শস্যৰ ডাল-পাত আৰু ফলতো বিষাক্ত উপাদানবোৰ বিয়পি পৰে| আকৌ শাক-পাচলি আদিত জধে-মধে ছটিওৱা কীটনাশকবোৰৰ বহু অংশ পোনপটীয়াকৈ পাত বা বাকলিৰ সৈতে খাদ্যত মিহলি হয়| আনহাতে, কিছু অংশ ঘাঁহ-বন আদিৰ মাধ্যমেৰে পশু-পক্ষীৰ শৰীৰলৈ যায়; যিবোৰ গাখীৰ আৰু মাছ-মাংসৰ মাধ্যমেদি মানুহৰ দেহত প্ৰৱেশ কৰে| খাদ্য শস্য বা মাছ, মাংস আৰু কণীত বিষাক্ত দ্ৰব্য মিহলি হোৱা আন এটা প্ৰক্ৰিয়া হ’ল ৰুগীয়া পশুধনৰ গাত জধে-মধে ঔষধ প্ৰয়োগ| এই বিষয়বোৰ ব্যাপকভাৱে প্ৰচাৰ হোৱা বাবে কিছুমান কৃষকে ঘৰত খোৱাৰ উদ্দেশ্যে জৈৱিক পদ্ধতিৰে এডৰা খেতি কৰে যদিও বিক্ৰীৰ বাবে উৎপাদন কৰা বাকী অংশবোৰত ৰাসায়নিক দ্ৰৱ্য প্ৰয়োগ কৰে; কিন্তু এইটো বহুতে ভাবি নাচায় যে আমি দূষিত মাটি, পানী বা বতাহক কোনো এঠাইত আবদ্ধ কৰি ৰাখিব নোৱাৰো| বতাহ, বৰষুণ বা অন্যান্য কাৰণত এইবোৰ চৌপাশত বিয়পি পৰে| এনেবোৰ দ্ৰব্য প্ৰকৃতিৰ বুকুত মুক্তভাৱে থাকিলেও বহু দিনলৈ সক্ৰিয় হৈ থাকে| ফলত খেতিপথাৰ বা ওচৰৰ এঠাইত যদি বিষাক্ত দ্ৰব্য প্ৰয়োগ কৰা হয়, তেন্তে তাৰ দ্বাৰা সেই অঞ্চলৰ সকলো পশু-পক্ষী, কীট-পতংগ, মানুহো এটা সময়ত কম বেছি পৰিমাণে বিষৰ দ্বাৰা আক্ৰান্ত হয়| এইক্ষেত্ৰত আমি মনত ৰাখিবলগীয়া এটা সত্য এয়ে যে আমি আমাৰ বাবে লাগতিয়াল সকলো খাদ্য ঘৰতেই উৎপাদন কৰিব নোৱাৰো| কিছু বজাৰৰ পৰাও সংগ্ৰহ কৰিবলগা হয়| সেয়েহে আমি ঘৰত ব্যৱহাৰৰ বাবে কিছু শস্য বা ফল-মূল ঘৰতেই জৈৱিকভাৱে উৎপাদন কৰিলেও বজাৰৰ পৰা সংগৃহীত খাদ্য-শস্যৰ ভিতৰত বহুখিনি বিষাক্ত দ্ৰব্যৰ দ্বাৰা আক্ৰান্ত সামগ্ৰী থাকিব পাৰে| সেয়েহে আমি যদি সামগ্ৰিকভাৱে জৈৱিক কৃষিৰ বিকাশৰ ওপৰত গুৰুত্ব নিদিও, তেনেহ’লে আমাৰ স্বাস্থ্য আৰু পৰিৱেশৰ প্ৰতি থকা ভাবুকি কোনো দিনেই শেষ নহ’ব| এইক্ষেত্ৰত বাস্তৱ সঁচা কথাটো এইয়েই যে প্ৰদূষিত কৃষি ব্যৱস্থাপনাত প্ৰথমে আৰু সৰ্বাধিক পৰিমাণে আক্ৰান্ত হয় খেতিপথাৰ, কৃষক সমাজ আৰু পশুধন| সেয়েহে আমি এই বিষয়ে প্ৰথমে আৰু কৃষক সমাজক সচেতন কৰি তুলিব লাগিব| এইখিনিতে প্ৰশ্ন হয়-কৃষক সমাজে কিয় এই ভয়াৱহ পন্থাৰ আশ্ৰয় ল’বলগীয়া হৈছে?\nকম সময় আৰু কষ্টৰ বিনিময়ত অধিক লাভৰ হাবিয়াসেই হয়তো এই দিশত কৃষক সমাজক প্ৰৰোচিত কৰিছে| লগতে সামাজিক দায়িত্ববোধ, পাৰিপাৰ্শ্বিকতাৰ সুৰক্ষা আৰু লাভজনক দীৰ্ঘম্যাদি কৃষি পদ্ধতি পৰিচালনাৰ বাবে প্ৰয়োজনীয় জ্ঞান আৰু দক্ষতাৰ অভাৱো এনে বিপজ্জনক পৰিস্থিতিৰ অন্যতম কাৰণ বুলি ক’ব পাৰি|\nপৰিৱেশ সহনশীল, থলুৱা প্ৰযুক্তিভিত্তিক কৃষি পদ্ধতিক যদি কৃষকে লাভজনক আৰু সন্মান জনক বৃত্তি হিচাপে আকোৱালি ধৰি থাকিব পাৰিলোহেঁতেন, তেনেহ’লে কৃষক সমাজে আত্মহননকাৰী বিপজ্জনক কৃষি প্ৰণালী কেতিয়াও বাচি নল’লেহেঁতেন| আমি সকলোৱে মনত ৰখা উচিত যে কৃষিক যদি এক নিৰাপদ, লাভজনক, আনন্দদায়ক আৰু সন্মানজনক বৃত্তি হিচাপে গঢ়ি তুলিব পাৰো, তেতিয়াহে আমি মানৱ জাতিয়ে এটি সুস্থ পৰিৱেশত বিচৰণ কৰি থাকিব পাৰিম| এই দিশবোৰ বিস্তৃতভাৱে গৱেষণা কৰি চোৱা উচিত| অৱশ্যে এনেধৰণৰ চিন্তা আৰু প্ৰচেষ্টা প্ৰথমে প্ৰাকৃতিক ভাৱে চহকী অসমৰ দৰে কৃষিপ্ৰধান এলেকাতহে হ’ব লাগিব| পিছে এনে এক গভীৰ আৰু জটিল সমস্যাৰ উচিত সমস্যাৰ উচিত সমাধান বিচাৰিবলৈ হ’লে সমস্যাবোৰ লগত জড়িত বিভিন্ন দিশবোৰৰ বিস্তৃত তথ্য আমাৰ হাতত মজুত থাকিব লাগিব|\nপ্ৰসংগক্ৰমে আমি কেন্দ্ৰীয় চৰকাৰে সমগ্ৰ উত্তৰ-পূৱ ভাৰতক জৈৱিক মণ্ডল হিচাপে গঢ়ি তুলিবলৈ বিচৰা চিন্তাৰ বিষয়ে আলোচনা কৰিব পাৰো| কেন্দ্ৰীয় চৰকাৰৰ এই দূৰদৰ্শী চিন্তা অঞ্চলটোৰ বাবে এক বৃহৎ সুযোগ বুলি আখ্যা দিব পাৰি| এনে এক ইতিবাচক কাৰ্যপ্ৰণালীৰ প্ৰায়োগিক দিশত নিৰ্ভুল পৰিকল্পনা প্ৰস্তুতৰ বাবেও নিশ্চিতভাৱে কৃষিখণ্ডৰ সৈতে জড়িত বিভিন্ন দিশৰ বিতং তথ্যৰ বৃহৎ ভাণ্ডাৰ আমাক লাগিব| পিছে বিচাৰিলেই সহজতে পাব পৰাকৈ কৃষিখণ্ডৰ সকলো দিশৰ বিতং তথ্য আমাৰ হাতত মজুত আছেনে? উদাহৰণস্বৰুপে, কৃষি আৰু কৃষকৰ লগত জড়িত কেইটিমান বিষয়ৰ প্ৰতি আমি সংশ্লিষ্ট সকলোৰে দৃষ্টি আকৰ্ষণ কৰিবলৈ বিচাৰিছো, যেনে-\nজৈৱিক কৃষি সম্পৰ্কে অসমৰ কৃষক সমাজ কিমান সজাগ?\nকিমানসংখ্যক কৃষকে কিমান পৰিমাণৰ মাটিত কি কি খেতি জৈৱিক সাৰ আৰু কীটনাশক প্ৰয়োগেৰে কৰিবলৈ লৈছে?\nঅসমৰ কৃষক আৰু পশুধন সাধাৰণতে কেনে সময়ত, কেনে ধৰণৰ ৰোগত ব্যাপকভাৱে আক্ৰান্ত হয়?\nকৃষকে পৰিয়ালৰ আৰু পশুধনৰ চিকিৎসাৰ ক্ষেত্ৰত কিমান ধন বছৰি খৰচ কৰিব লাগে?\nশস্যৰ প্ৰজাতি অধিকাৰ সম্পৰ্কে অসমৰ কৃষক সমাজ কিমান সচেতন?\nকৃষি পৰিচালনা সম্পৰ্কীয় সিদ্ধান্ত গ্ৰহণৰ ক্ষেত্ৰত মহিলাৰ অংশগ্ৰহণ কিমান?\nঅসমত পশুধন বা কৃষি উৎপাদনৰ ক্ষেত্ৰত ৰাজ্যৰ বাহিৰৰ বাণিজ্যিক গোষ্ঠীৰ প্ৰভাৱ কেনেধৰণৰ আৰু কিমান গভীৰ?\nখেতি চপোৱাৰ পৰা আৰম্ভ কৰি মজুতকৰণলৈ শস্য গুটিৰ অপচয় ৰোধৰ বাবে কেনেধৰণৰ প্ৰযুক্তি প্ৰয়োগ কৰা হয়?\nপশুধনৰ মৃতদেহৰ নিষ্কাসন কেনেদৰে কৰা হয়? অসমত পশুধনৰ মৃতদেহ নিষ্কাসনৰ বাবে কি ধৰণৰ সুবিধা আছে?\nঅসমত কিমান পৰিমাণে কি কি প্ৰকাৰৰ ৰাসায়নিক-কীটনাশক বছৰি কৃষিক্ষেত্ৰত প্ৰয়োগ কৰা হয়?\nঅসমত ৰাসায়নিক সাৰ আৰু কীটনাশক মজুতকৰণ আৰু বিক্ৰীৰ ক্ষেত্ৰত কি পদ্ধতি অৱলম্বন কৰা হয়?\nঅসমত ৰাসায়নিক কীটনাশক আৰু সাৰ খেতিয়কে কি ধৰণে কৃষিক্ষেত্ৰত প্ৰয়োগ কৰে?\nঅসমত খেতিপথাৰৰ বাবে জলসংৰক্ষণ ব্যৱস্থাৰ ৰেহৰুপ কেনেধৰণৰ?\nঅসমত প্ৰচলিত কোনবোৰ পৰম্পৰাগত থলুৱা প্ৰযুক্তি খেতিপথাৰ পৰিচালনাৰ বাবে আজিও প্ৰাসংগিক?\nশস্য আৰু পশুধনৰ স্বাস্থ্য পৰিচৰ্যাৰ বাবে কোনবোৰ পৰম্পৰাগত জ্ঞান বহনক্ষম উন্নয়নৰ সপক্ষে?\nঅসমৰ শস্য বীমা আঁচনিৰে কিমান সংখ্যক কৃষক উপকৃত হৈছে?\nউৎপাদিত শস্যৰ বাবে অসমৰ বজাৰ ব্যৱস্থাৰ বাস্তৱ অৱস্থাটো কি ধৰণৰ?\nঅসমৰ কৃষিখণ্ডত উচ্চশিক্ষিত যুৱক-যুৱতীৰ অংশগ্ৰহণ কেনেধৰণৰ?\nকৃষিভিত্তিক গ্ৰামাদ্যোগবোৰৰ আন্তগাঁথনি, পৰিচালনা আৰু আৰ্থিক অৱস্থা কেনেধৰণৰ?\nকৃষিক্ষেত্ৰৰ উন্নয়নৰ ক্ষেত্ৰত ৰাজহুৱা খণ্ডৰ বিত্তীয় প্ৰতিষ্ঠানবোৰৰ ভূমিকা কি ধৰণৰ?\nবিশ্বায়নৰ হেঁচাৰ প্ৰত্যাহ্বানৰ বিপৰীতে অসমৰ কৃষকৰ স্থিতি কি?\nঅসমত কৃষি বিজ্ঞান কেন্দ্ৰৰ ভূমিকা আৰু কৃষকৰ অংশগ্ৰহণ, লাভালাভৰ বাস্তৱ ছবিখন কেনেধৰণৰ?\nকৃষি শিক্ষা আৰু কৃষিসেৱাৰ ক্ষেত্ৰত কৃষক পৰিয়ালৰ সন্তানৰ প্ৰৱেশৰ ক্ষেত্ৰত বিশেষ অগ্ৰাধিকাৰ|\nঅসমৰ কৃষকে পোক-পৰুৱা, চৰাই-চিৰিকটীৰ পৰা খেতিপথাৰ শস্য আৰু উদ্যানৰ ফল-মূল ৰক্ষাৰ বাবে কি ধৰণৰ প্ৰযুক্তিৰ আশ্ৰয় লয়?\nঅসমত পশুখাদ্যৰ উপযোগী কি ধৰণৰ ঘাঁহৰ খেতি ক’ত, কেতিয়া আৰু কিমান এলেকাত কৰা হয়?\nঅসমত উৎপাদিত পশুধন বা মাছৰ পোৱালি, কণী আদি ক’ত উৎপাদন হয়?\nঅসমত কিমান ধৰণৰ আৰু পৰিমাণৰ পশুধন উৎপাদন কৰা হয়? কোনে ক’ত উৎপাদন কৰে? মান কেনে ধৰণৰ?\nমাছ, মাংস, কণীৰ উৎপাদন বৃদ্ধি আৰু দ্ৰুত কৰাৰ বাবে অসমৰ কৃষকে কিমান ধৰণৰ প্ৰযুক্তিৰ ব্যৱহাৰ কৰে?\nউৎপাদন বৃদ্ধিৰ বাবে প্ৰাণীৰ দেহত প্ৰয়োগ কৰা ৰাসায়নিক দ্ৰব্যবোৰৰ মান কি ধৰণৰ?\nঅসমত পশুপালনৰ বাবে সজা গৃহবোৰৰ অৱস্থা কেনে ধৰণৰ?\nঅসমৰ গোচৰণীয়া পথাৰবোৰৰ অৱস্থা কি ধৰণৰ?\nঅসমৰ কৃষিখণ্ডত ব্যৱহৃত প্ৰযুক্তিৰ শ্ৰেণী আৰু মান কেনেধৰণৰ?\nএই দিশবোৰৰ বিষয়ে দীৰ্ঘদিনীয়া আৰু নিখুঁত পৰিকল্পনা প্ৰস্তুত কৰি উলিয়াই কাৰ্যব্যৱস্থা গ্ৰহণ কৰিব লাগে|আলোচনা আৰু পৰ্যবেক্ষণ কৰিলে এনে বহুতো অতি গুৰুত্বপূৰ্ণ বিষয় আমাৰ আগলৈ আহিব|এই ক্ষেত্ৰত সময়োপযোগী প্ৰযুক্তিৰ সংযোজন, কৰ্মচাৰীৰ সংখ্যাৰ নাটনি দূৰীকৰণ, প্ৰযুক্তিবিদ্যাৰ অন্তৰ্ভুক্তি আদি প্ৰাথমিক কামবোৰ নিশ্চয়কৈ বিবেচনা কৰি চাব লাগিব|\nলেখক:- ধ্ৰুৱজ্যোতি কলিতা\nপৃষ্ঠাৰ মান নিৰ্ধাৰণ (49 ভোট দিয়ক)\nশেহতীয়া উন্নীতকৰণ: Oct 22, 2020


মনৰ কথাঃ মহামাৰীত "জীৱনৰ নতুন উপলদ্ধি" আৰু অন্যান্য :: শোণিত কুমাৰ গোস্বামী - অসমীয়াৰ সুখ-দুখ\nHome MONOR KATHA MONOR-KATHA RECENT SONIT KUMAR GOSWAMI মনৰ কথা মনৰ-কথা শোণিত কুমাৰ গোস্বামী মনৰ কথাঃ মহামাৰীত "জীৱনৰ নতুন উপলদ্ধি" আৰু অন্যান্য :: শোণিত কুমাৰ গোস্বামী\nমনৰ কথাঃ মহামাৰীত "জীৱনৰ নতুন উপলদ্ধি" আৰু অন্যান্য :: শোণিত কুমাৰ গোস্বামী\nxukhdukh.com May 24, 2021 MONOR KATHA, MONOR-KATHA, RECENT, SONIT KUMAR GOSWAMI, মনৰ কথা, মনৰ-কথা, শোণিত কুমাৰ গোস্বামী,\nমহামাৰীত "জীৱনৰ নতুন উপলদ্ধি" আৰু অন্যান্য\n(১) মহামাৰী আৰু জন্ম-মৃত্যু-বিবাহঃ\nএই দুঃসময় মানে কৰ'না কালত এটা কথা ভালকৈয়ে উপলব্ধি হৈছে যে জীৱন উদযাপনৰ বাবে সমাজৰ পৰিস্থিতি ভাল হৈ থকাটো প্ৰয়োজনীয়। জীৱনৰ গতিশীলতা মানৱ সমাজৰ বাবে এটা ক্ৰীড়া। নিতৌ কৰ্মব্যস্ততা নাথাকিলে মানুহে নিজক সামাজিক প্ৰাণী হিচাপে প্ৰতিষ্ঠা কৰিব নোৱাৰে। মানুহৰ কৰ্মজীৱন থাকিব লাগিব। কিন্তু এই মহামাৰীয়ে লৈ অনা পৰিস্থিতিবোৰে মানৱ জীৱন স্থৱিৰ কৰি তুলিছে। কোনবোৰ দিশত কেনেদৰে আগবাঢ়ি যাব পৰা হ’ব সেইবিষয়ত মানুহৰ মনত দ্বিধাবোধৰ সৃষ্টি হৈছে কিয়নো মানুহৰ মনত সংশয়বোধৰ সৃষ্টি হৈছে। এতিয়া মানুহে জীৱন উপভোগ কৰিব পৰা নাই। সেই অনুপাতে মানুহৰ জীৱনৰ মূল্য যেন ক্ৰমাত নাইকীয়া হৈছে।\nসমাজৰ সুস্থ পৰিস্থিতি অনুসৰি মানৱে সমাজত জন্ম-মৃত্যু-বিবাহ উদযাপন কৰে। এতিয়াৰ পৰিস্থিতিত সেয়া সম্ভৱ হোৱা নাই। আমি দুখৰ মাজেৰে মৃত্যুও উদযাপন কৰোঁ। অপৰিপক্ক মৃত্যুৰ কথা কোৱা নাই। যিবোৰ মৃত্যু পৰিপক্ক, এটা নিৰ্ধাৰিত বয়সৰ পাছত হয় তেনে মৃত্যু আমি চৰ্চাৰ মাজেৰে উদযাপন কৰোঁ। সৌ সিদিনালৈ আমি মৃত্যু উদযাপন কৰিছিলোঁ। ডঃ ভূপেন হাজৰিকাৰ মৃত্যু ইমান আড়ম্বৰতাৰে উদযাপন কৰিছিলোঁ সেয়া নিশ্চয়কৈ সকলোৰে মনত আছে। তেনেকৈ অন্য মহান ব্যক্তিৰ বেলিকাও আমি মৃত্যু উদযাপন কৰিছোঁ। কিন্তু এতিয়া পৰিস্থিতি সম্পূৰ্ণ ওলোটা। অলপতে মৃত্যু হোৱা (অৱশ্যে এতিয়া মৃত্যু তেনেই সুলভ) বিশিষ্ট সাহিত্যিক হোমেন বৰগোহাঞি দেৱৰ মৃত্যুৰ কথাটো আলোচনা কৰিব পাৰোঁ। তেওঁৰ মৃত্যু যদিহে কৰ'নাৰ এই সময়ত মৃত্যু নহৈ, স্বাভাৱিক সময়ত হ'লহেঁতেন তেতিয়া আমি সেই মৃত্যু কিদৰে উদযাপন কৰিলোঁহেঁতেন! নিশ্চিতভাৱে তাৰ আয়োজন অনন্য হ’লহেঁতেন। আমি দুখ কৰিলোঁহেঁতেন, চৰ্চা কৰিলোঁহেঁতেন, আলোচনা কৰিলোঁহেঁতেন, কিন্তু তেনেকুৱা একো নহ'ল। কিয়নো মৃত্যু উদযাপনৰ বাবেও আমাক সময়ৰ স্বাভাৱিক লাগে।\nএকেই কথা মানুহৰ বিয়াবোৰৰ প্ৰসংগতো খাটে আৰু শিশুৰ জন্মৰ ক্ষেত্ৰতো!!! সময় দুঃসময় বাবে আমাৰ জীৱনবোৰ অনুষ্টুপীয়া হৈ পৰিছে। এয়াও যেন মহামাৰীয়ে দিয়া জীৱনৰ অন্য এক উপলদ্ধি।\n(২) ডিজিটেল অসমীয়াঃ\nলকডাউন, কৰ'নাই মানুহক ডিজিটেল যুগলৈ লৈ গৈছে। এয়া ভাল হৈছে নে বেয়া হৈছে সেয়া বিচাৰ কৰাৰ ক্ষমতা মোৰ নাই কিন্তু সময় সলনি হৈছে। মোৰ দেউতাই পূৰ্বতে বিভিন্ন সাহিত্য-সামাজিক সংস্থাৰ সৈতে জড়িত হৈ থাকিছিল, ব্যস্ত আছিল। সেই সময়ত তেওঁ বা তেওঁৰ সতীৰ্থই কোনো দিৱস, কোনো লোকৰ মৃত্যুত, উৎসৱ আদিত বাতৰি কাকতলৈ প্ৰেছ বিজ্ঞপ্তি, শোক বাৰ্তা আদি প্ৰেৰণ কৰিছিল। কিন্তু কোভিড সৃষ্ট পৰিস্থিতি বিগত বৰ্ষৰ পৰা সকলো সলনি কৰিছে। পূৰ্বৰ সেই সকলো কাম-গতিবিধি এতিয়া ডিজিটেল হৈ ৱাটছএপ গোটৰ বাৰ্তালৈ পৰিৱৰ্তিত হৈছে। সেইদিনা সাহিত্যিক হোমেন বৰগোহাঞিৰ মৃত্যুৰ খবৰ শুনি তেওঁ চটফটাই আছিল(লগতে তেওঁ বয়োজ্যেষ্ঠ বন্ধুবোৰ) কিয়নো মৃত্যুৰ খবৰ ল'বলৈ তেওঁলোক যাব নোৱাৰে। লকডাউন, বেমাৰৰ ভয়। শেষত উপায়বিহীন হৈ তেওঁলোকে এটা শোকবাৰ্তা নিজৰ ৱাটচএপ গোটত লিখিয়ে সন্তুষ্ট হৈ থাকিবলগীয়া হৈছে।\n৮০-৯০ৰ দশকত জন্ম হোৱাবোৰে এইদৰে পৰিস্থিতিৰ মাধ্যমত সলনি হোৱা সময়ৰ উমান পাই গৈ আছে। অতি কম সময়তে ইমানবোৰ পৰিৱৰ্তন ঘটিছে। সপ্তাহটো ৰৈ থাকি দূৰদৰ্শনত চিত্ৰহাৰ, চুপাৰহিট-মোকাবলা চোৱা সেই কৈশোৰে এতিয়া প্ৰাইম ভিডিঅ', নেটফ্লিক্সত নিজৰ মৰ্জিমতে কনটেন্ট উপভোগ কৰিছে। ৰেডিঅ', অডিঅ' কেছেট, ভিচিআৰ, চিডি, ফ্ল'পী, মাৰিও গেম, প্লে ষ্টেচন, পেন ড্ৰাইভ, টেলিফোন, ব্লেক এণ্ড হোৱাইট ফোন, স্মাৰ্ট ফোন, ডিজিটেল কিতাপ, ডিভিডি প্লেয়াৰ, ইন্টাৰনেটৰ উভৈনদী অনলাইন চিনেমা চোৱা আদিবোৰ সময়ৰ লগে লগে নতুন হৈ অতীত হৈছে, আকৌ নতুন আহিছে। গতিশীল কথাবোৰ। মহামাৰীৰ পাছত আমাৰ জীৱনবোৰ আকৌ বেলেগ হৈ পৰিব। এইবোৰত আমাৰ কোনো নিয়ন্ত্ৰন নাই।\n(৩) লকডাউনৰ কাহিনী\nবৰপেটাৰ নিবাসী ৰাজীৱে গুৱাহাটীৰ এটা মফচলীয় প্ৰেছত কাম কৰি সংসাৰ চলাই আছিল। যোৱা বৰ্ষৰ লকডাউনে কঁকাল ভাঙি দিয়া প্ৰেছটো কিবাকৈ অলপ গতি লাভ কৰিছিল। কিন্তু পুনৰবাৰ মহামাৰীৰ প্ৰাদুৰ্ভাৱ হোৱাৰ পৰিপ্ৰেক্ষিটত ৰাজীৱৰ মন বিষাদৰে ভৰি পৰিছে। ৰাজ্য চৰকাৰে ১৫ দিনৰ বাবে কাৰ্যালয় বন্ধৰ নিৰ্দেশ দিয়াৰ ফলত প্ৰেছ পুনৰ বন্ধ হৈ পৰিছে। কাৰ্যালয় বন্ধ বাবে ৰাজীৱে গুৱাহাটীৰ ভাৰাঘৰত থকাতকৈ ঘৰলৈ যোৱাৰ সিদ্ধান্ত লৈছে। ঘৰলৈ যোৱাৰ আগমুহূৰ্তত ৰাজীৱে মাথো কৈ গ'ল, এইমাহৰ লকডাউনৰ পাছত অহা মাহত মালিকে দৰমহাটো দিব নে নাই নাজানো! ঘৰতো খোৱা মানুহ একাধিক! বুজি নাপাওঁ কি কৰোঁ!!!\nঠিকেই, এইখিনি সময়ত ৰাজীৱক কি বুলি সান্তনা দিব, জীৱিকাৰ কি সন্ধান দিব সেয়া আপোনালোকৰ কোনেও ভাৱি উলিয়াব নোৱাৰে। চৰকাৰক গালি পাৰিব নে মহামাৰীক! দুয়োটাৰ ক্ষেত্ৰতে আপোনাৰ সীমাৱদ্ধতা আছে। লকডাউন, মহামাৰীৰ এই সময়ত সমস্যা মাথো এই ৰাজীৱহতৰ দৰে মধ্যম বৰ্গৰ মানুহখিনিৰ, খাটি খোৱা মানুহ খিনিৰ। অতি দৰিদ্ৰ বুলি ভিক্ষাও খুজিব নোৱাৰে বা ধনী (চাকৰিয়াল)-ব্যৱসায়ীওনহয়েই! জীৱন যুঁজত সংগ্ৰাম কৰি থকা এই মানুহ খিনিৰ বাবে কৰ'না কাল দুৰ্বিসহ হৈ পৰিছে!!\n(৪) অত্যাৱশ্যকীয় সামগ্ৰীৰ দোকান খোলা দি দিয়া লকডাউনহে সৰ্বোত্তমঃ\nএই যে ১১ বা ১২ টা বজাত সকলো সামৰিব লাগিব, এই কথাটো স্কুলীয়া দিনত শণিবাৰৰ দিনটোত বিদ্যালয় আধাতে সমাপ্ত (হাফ হোৱা) হোৱাৰ যি উত্তেজনা তাৰ সৈতে একে। কেইঘন্টামানৰ বাবে স্কুল যাবলৈ পোৱাৰ সেই উত্তেজনাই শৰীৰত যি ৰক্ত সঞ্চালন ঘটাইছিল সেয়া এতিয়া অসমৰ বজাৰ-দোকানবোৰত দেখা যায়। সকলোৰে উন্নয়নৰ বাবে লোৱা চৰকাৰৰ সিদ্ধান্ত হিতে বিপৰীত হৈছে।\nইয়াৰ সলনি অত্যাৱশ্যকীয় সামগ্ৰীৰ দোকানকেইখন সম্পূৰ্ণ সময় খোলা দি আৰু সামগ্ৰীৰ যোগান ব্যৱস্থাত নিয়মানুৱৰ্তিতা বৰ্তাই ৰাখি দিয়া লকডাউন বেছি ফলপ্ৰসু হোৱাৰ সম্ভাৱনা আছে বুলিহে ভৱাৰ থল আছে। অন্য ৰাজ্যৰ উদাহৰণ দিয়াৰ প্ৰয়োজনীয়তা নাই কিন্তু এই কথাটো চৰকাৰে নিজেই বিবেচনা কৰিলে সকলোৰে বাবে ভাল। অসংগঠিক খণ্ডত কাম কৰি থকা শ্ৰেণীটোৰ বাবে চিন্তা কৰাৰ সময় এই কৰ'না কালে চৰকাৰবোৰক দিছে। গতিকে সেই বিষয়টোত মন-কাণ দিয়াটোও সময়ৰ আহ্বান।\n(৫) কৰ'নাই মানুহৰ দৰ্প চূৰ্ণ কৰিছে\nমই অমূহ সংস্থাৰ সভাপতি, মই তমূক সংন্থাৰ উপ-সভাপতি, আমি অমূক স্মাৰক সভা অনুষ্ঠিত কৰিম, আমি তমূকৰ নামত এটা বঁটা দিয়াৰ ব্যৱস্থা কৰিছোঁ, আমি এই দিৱস পালন কৰিছোঁ আৰু সেই সমিতিৰ দায়িত্বত মই আছোঁ, এইবাৰ অমূক অনুষ্ঠান তমূকে বৰ সুন্দৰকৈ পৰিচালনা কৰিছে। আমি অমূকৰ নামত এইবছৰৰ পৰা সমাজ কল্যাণ আঁচনি ৰূপায়ন কৰিম।\nকৰ'নাই সকলোবোৰ শেষ কৰিলে। অনলাইনত সেইবোৰৰ মজা নাই। ঘৰৰ ভিতৰত সোমাই থাকি ৱাটচএপ গোটত সেইবোৰ এনজয় কৰিব নোৱাৰি। এই সময়ে সকলোৰে দৰ্প চূৰ্ণ কৰিছে। ডাঙৰ ঘৰবোৰ, ডাঙৰ গাড়ীবোৰ এতিয়া একো ভাল নলগা হৈ পৰিছে।\nলেখক পৰামৰ্শদাতা ভাষা সম্পাদক, “নিউ ইণ্ডিয়া সমাচাৰ”, নতুন দিল্লীত কৰ্মৰত। তেখেতৰ প্ৰকাশিত আনবোৰ লেখা পঢ়িবলৈ ক্লিক কৰক তলৰ সূত্ৰঃ\nTags # MONOR KATHA # MONOR-KATHA # RECENT # SONIT KUMAR GOSWAMI # মনৰ কথা # মনৰ-কথা # শোণিত কুমাৰ গোস্বামী\nBy xukhdukh.com on May 24, 2021


Corona Vaccination: কোৰোণাৰ টিকা ল'বলৈ নাহে কোনো লোক! ৰঙিয়াত বিমোৰত পৰিছে চিকিৎসা কৰ্মী! corona-vaccination-people-are-not-come-to-take-vaccine-at-rongia-health-workers-urges-to-take-vaccine-tvinamul-hb– News18 assam\nCorona Vaccination: কোৰোণাৰ টিকা ল'বলৈ নাহে কোনো লোক! ৰঙিয়াত বিমোৰত পৰিছে চিকিৎসা কৰ্মী!\nকভাক্সিনৰ দ্বিতীয় পালি শেষ নোহোৱাৰ বাবে খেলিমেলিৰ আশংকাত চিকিৎসালয়খনত আৰম্ভ কৰিব পৰা নাই কভিশ্বিল্ডৰ প্ৰথম ডোজ ভেকচিন প্ৰদান প্ৰক্ৰিয়া।\nLast Updated : July 10, 2021, 17:39 IST\nযিসময়ত ৰাজ্যত ভেকচিনৰ নাটনিয়ে জনসাধাৰণক ক্ষোভিত কৰি তুলিছে, ঠিক তেনে সময়তে ৰঙিয়াত পৰিলক্ষিত হৈছে এক ওলোটা ছবি । টিকা ল'বলৈ মানুহ নহাত বিমোৰত পৰিছে চিকিৎসা কৰ্মীসকল। পুৱাই ভেকচিনৰ যাৱতীয় সামগ্ৰী লৈ চিকিৎসা কৰ্মীসকলে আবেলিলৈকে অপেক্ষা কৰিবলগীয়া হৈছে ৰাইজৰ। বিগত প্ৰায় এসপ্তাহ ধৰি এই দৃশ্য সুলভ হৈ পৰিছে ৰঙিয়াৰ মহকুমা অসামৰিক চিকিৎসালয়ত।\nচিকিৎসালয়খনত যোৱা কেইমাহ কভাক্সিন ভেকচিন প্ৰদান কৰা হৈছিল। কভাক্সিন ভেকচিন লব'লৈ নিশা তিনি বজাৰ পৰা শাৰী পাতি ৰৈ আছিল সহস্ৰাধিক লোক। মাজে-সময়ে পৰিস্থিতি নিয়ন্ত্ৰণৰ বাবে নিয়োগ কৰিবলগীয়া হৈছিল আৰক্ষী- অৰ্ধ সামৰিক বাহিনী। কিন্তু চিকিৎসালয়খনত এতিয়া বিপৰীত দৃশ্য। কভাক্সিন ভেকচিনৰ দ্বিতীয় ডোজ ল'বলৈ এতিয়া অহা নাই মানুহ। প্ৰায় পাঁচ শতাধিক লোকে ল'বলৈ আছে কোভাক্সিনৰ দ্বিতীয় ডোজ। যাৰ ফলত সমস্যাত পৰিছে চিকিৎসালয় কৰ্তৃপক্ষ।\nকভাক্সিনৰ দ্বিতীয় পালি শেষ নোহোৱাৰ বাবে খেলিমেলিৰ আশংকাত চিকিৎসালয়খনত আৰম্ভ কৰিব পৰা নাই কভিশ্বিল্ডৰ প্ৰথম ডোজ ভেকচিন প্ৰদান প্ৰক্ৰিয়া। ফলত হাস্পতাল কৰ্তৃপক্ষই ৰাইজক ভেকচিন গ্ৰহণ কৰি কোৰোণাৰ পৰা ৰক্ষা পাবলৈ অনুৰোধ জনাইছে।\nCorona VaccinationCorona VaccineRongiya


মিছ ক'লে কি ডাল হব? (হাস্য-ব্যংগ) - অসমীয়াৰ সুখ-দুখ\nHome ISHANJYOTI BORA MISA-KOLE-KI-HOBO ঈশানজ্যোতি বৰা মিচা ক'লে কি ডাল হব মিছ ক'লে কি ডাল হব? (হাস্য-ব্যংগ)\nxukhdukh.com August 24, 2015 ISHANJYOTI BORA, MISA-KOLE-KI-HOBO, ঈশানজ্যোতি বৰা, মিচা ক'লে কি ডাল হব,\nভাদমহীয়া আৰ্শীবাদ “ফিলিং ব্লেছড্”\nবাপেকৰ পুৰণা ধূতি এখনৰ মাজত কঁকালৰ পৰা আঁঠুলৈকে- শৰীৰৰ এই অংশভাগ সুমুৱাই ল’লে স্বাধীন অসমৰ চফল ডেকা বৈভৱে৷ ভাদমাহ পৰিল যেতিয়া আৰু পৰম্পৰা নাৰাখিলেও বেয়া দিয়কচোন, তাতে চ'ছিয়েল মেডিয়াত ইমেজৰো কথা আছে! ডিঙিৰ পৰা কঁকালৰ অংশচোৱা ঢাকিলে বগা টি-শ্বাৰ্ট এটাৰে৷ টি-শ্বাৰ্টৰ নাম- “আই এম দা হেণ্ডছাম বয় ইয়ৰ গাৰ্লফ্ৰেণ্ড ইজ চাৰ্চিং ফৰ”৷ ফটোখন এডিটিং কৰি ডেকা ভকত কুমাৰ বৈভৱে ফে’চবুকত আপলোড কৰিলে৷ ফটোৰ ওপৰত লিখিলে-‘কৃষ্ণ ! ওলালোঁ আৰু দেই ৷ বাই ফ্ৰেণ্ডছ্ লাভ ইউ অল !” স্বাভাৱিকতেই, বৈভৱৰ নতুন অৱতাৰে ফে’চবুকত সমাদৰ লাভ কৰিলে৷ লাইক,কমেন্টৰ বৰষুণজাকো ফে’চবুকৰ পথাৰত পৰিবলৈ বেছি সময় নালাগিল৷\nসাধাৰণতে এইকণ সময়ত কলেজীয়া ডেকা বৈভৱে বাইকত উঠি দিহিঙে-দিপাঙে ঘূৰি ফুৰে৷ এৰাল ছিগা গৰুটোৰ দৰে দুনীয়াখনতে পিটপিটাই ফুৰি ভাত খোৱা পৰতহে ঘৰ আহি সোমাইহি৷ পিছে আজিৰ কথাটো অলপ সুকীয়া৷ জীৱনত কোনোদিনে নকৰা কাম এটা কৰিবলৈ আগবাঢ়িছে কলেজীয়া ডেকা বৈভৱ৷ ঘৰৰ অপায়-অমংগল নিৰ্মূলৰ অৰ্থে মাকে নামঘৰত আজি শঁৰাই এভাগ আগবঢ়াইছে৷ বাপেকে যোৱাৰ পৰত বাৰম্বাৰ নামঘৰলৈ যাবলৈ কৈ থৈ গৈছে৷ নহ’লে মাহেকীয়া দৰমহা অৰ্থাৎ,’পকেটমানি’ পয়সত্তৰ শতাংশ হ্ৰাস হোৱাৰ আশংকা আছে ৷\n“হেৰৌ আজি দেখোন হাইঠা মাটিত পৰিল ! কৃষ্ণ ! কৃষ্ণ !! সপোন দেখা নাইতো !”- কোনোদিনে নামঘৰৰ পদূলি নগচকা বৈভৱক সমুখতে দেখি শিল পৰা কপৌৰ দৰে কিছুপৰ ৰৈ থাকি বিষ্ণুখুৰা বৈভৱৰ সমুখলৈ দৌৰ মাৰি আহিল৷ চকুত আশ্বৰ্যৰ চিন বিদ্যমান৷\n“নক’ব আৰু ! দেতাই সদায় পুৱা-গধূলি তাকে পেনপেনাই থাকে৷ ভাবিলোঁ,বুঢ়া বয়সত মানুহটোক দুখ নিদিওঁ৷ ছ’ ওলাই আহিলোঁ৷ অৱশ্যে এটা বিশেষ কাৰণো আছে৷ বাৰু,ভৰিহাল ধুই আহোঁ ৰ’ব৷”- কথাষাৰ কৈ বৈভৱে ভৰিহাল তিয়াবলৈ দমকলৰ দিশে আগবাঢ়িল৷\nহাত-ভৰি তিয়াই বৈভৱ নামঘৰৰ পিছৰ শাৰীটোৰ কঠখনত বহেগৈ মানে ধৰ্মেশ্বৰ কাইটিয়ে নাম জুৰিবলৈ আৰম্ভ কৰিছিলেই৷ নামৰ আগ-গুৰি একো বুজিব নোৱাৰা বৈভৱে ওঁঠখন লৰাই নাম গাই থকাৰ অভিনয় দক্ষতাৰে কৰি গ’ল৷ অৱশ্যে পাঁচ মিনিটৰ মূৰে মূৰে ফে’চবুকত নজৰ মাৰি থাকিবলৈ নাপাহৰিলে৷\nধৰ্মেশ্বৰ কাইটিৰ গলগলীয়া কণ্ঠত প্ৰাণ পাই উঠা নামৰ অমীয়া ৰসে নামঘৰত এক অপূৰ্ব মায়াজাল ৰচিলে৷ খোল-তালৰ সুৰীয়া লহৰত ভক্তপ্ৰাণ ৰাইজৰ মন-প্ৰাণ সমষ্ট বুৰ গ’ল৷\nবৈভৱৰ ফটোখনে দুশটা লাইকৰ মাইলষ্ট’ন স্পৰ্শ কৰাৰ লগে লগে নামৰো অন্ত পৰিল৷ মণিকূটৰ ফালে হাত যোৰ কৰি ধৰ্মেশ্বৰ কাইটিয়ে গৃহস্থক আঁঠু ল’বলৈ ক’লে৷ আৰু পৰম্পৰাগত আৰ্শীবাদফাঁকি মুখেৰে উচ্চাৰণ কৰিলে ৷\nআৰ্শীবাদটো দি ধৰ্মেশ্বৰ কাইটিয়ে বৈভৱৰ বাপেকৰ ফালে চাই সুধিলে-“আৰু কাৰোবাৰ কিবা মনোবাঞ্চা আছে নেকি,সেৱকীয়ে ক’ব লাগে৷”\nআঁঠু লৈ থকা গৃহস্থৰ শাৰীটোৰ একেবাৰেই মূৰত বহি থকা বৈভৱে মনত অ’তপৰে পুহি ৰখা মনোবাঞ্চাটো প্ৰকাশ কৰিবৰ সময় উপস্থিত৷ মূৰটো দাঙি বৈভৱে ধৰ্মেশ্বৰ কাইটিলৈ চাই সবিনয়ে ক’বলৈ ধৰিলে-“বৰতা,ফেচবুকত লাইক,কমেন্ট পাবলৈ মোক আৰ্শীবাদ এটা দিয়কচোন৷ এতিয়ালৈকে বিজনেছ ঠিকেই চলি আছে৷ মোৰ এই যাত্ৰা যে যুগ-যুগান্তৰলৈ কনটিনিউ হৈ থাকিব পাৰে, তাৰ বাবে ভগৱানৰ পৰা আৰ্শীবাদ এটা আনিব নোৱাৰেনে?”\nবৈভৱৰ কথা শুনি ধৰ্মেশ্বৰ কাইটিয়ে ইফালে-সিফালে চাবলৈ ধৰিলে৷ কি ফেচবুক,কি লাইক,কি কমেন্ট-এইবোৰৰ একো উৱাদিহ তেওঁ পোৱা নাই৷ ধৰ্মেশ্বৰ কাইটিৰ মুখৰ ভাৱ-ভঙ্গী দেখি বৈভৱে ম’বাইলটো হাতত লৈ কাইটিৰ কাষ চাপিল আৰু ফেচবুকৰ হ’ম পেজটো দেখুৱাই লাইক,কমেন্টৰ মাহাত্ম্য পৰিষ্কাৰকৈ বুজাই দি পুনৰ আগৰ স্থান পালেহি৷\nধৰ্মেশ্বৰ কাইটিয়ে এইবাৰ আৰ্শীবাদ দিলে-“ নমোঃ নমোঃ নাৰায়ণ প্ৰসন্ন হৰি ও হৰি কৰিয়োক মায়াৰ নিৰ্যান,আপোনাৰ মহিমা আপুনি বেকত কৰি জীৱক কৰা পৰিত্ৰাণ প্ৰভু,জীৱক কৰা পৰিত্ৰাণ; আজি সেৱকীৰ পুত্ৰ বৈভৱে ‘প্ৰেচাৰ বুক’ নে ‘ফেঁচা বুক’ কিবা বোলেনে, কি বুক আমাৰ মগজুৱে সেইবোৰ ঢুকি-ঢাকি নাপায়, আপুনিতো সৰ্বজান্তা,সকলো জানে,সকলো বুজেই ৷ সেয়ে পৰভু আপোনাৰ সন্তান কণমানিটিৰ মনোবাঞ্চা পূৰণ কৰি; লাইক,কমেন আদি দিয়া-থোৱাত যিখিনি অসুবিধা হৈছে সেই সকলো বিবাদ নিষ্পত্তি কৰি; চৰণত স্থান দি,সকলো অপৰাধ ক্ষমা কৰি, তেখেতৰ মংগল কামনা কৰিব লাগে হে অভয় শ্ৰীচৰণত এইখিনি প্ৰাৰ্থনা৷ ঔ হৰি,ঔ ৰাম৷ অ’ হৰি অ’ ৰাম ! হৈছে যা বাবা৷”\nধৰ্মেশ্বৰ কাইটিৰ অভিলাসী আৰ্শীবাদটো শেষ হোৱাৰ লগে লগে বৈভৱে প্ৰাণখোলা হাঁহি এটা মাৰিলে৷ পিছমুহূৰ্ততে সময়ানুৱৰ্তী বৈভৱে সোঁহাতৰ বুঢ়া আৰু তৰ্জনী আঙুলিটোৰে ম’বালটোৰ পৰ্দাখনত ফে’চবুক এপটো উলিয়াই ষ্টেটাছৰ খালী ঠাইখিনিত লিখিলে-“ জাষ্ট টুক্ ভাদমহীয়া আছিৰবাদ ফৰ্ম আৱাৰ বিলাভেড ধৰ্মেশ্বৰ আংকল৷ ফিলিং এমিবিচিয়াচ এণ্ড ব্লেছড! থেংক ইউ মাই ফ্ৰেণ্ডজ ! লাভ ইউ অল !!”